Fayyaz ge rahdhu: "Vahkan nukuraanan, eyahvure fenvaru rangalhu vaane" | Jazeera\tފައްޔާޒުގެ ރައްދު: "ވައްކަމެއް ނުކުރާނަން، އެއަށްވުރެ ފެންވަރު ރަނގަޅުވާނެ" - Jazeera\nފައްޔާޒުގެ ރައްދު: "ވައްކަމެއް ނުކުރާނަން، އެއަށްވުރެ ފެންވަރު ރަނގަޅުވާނެ"\nނާޒިމް ހަސަން November 18, 2020 204 views0\nކޮރަޕްޝަން ހިންގައި، ވައްކަން ނުކުރާނެ ކަމުގެ ޔަގީންކަން އަނެއްކާވެސް އިކޮނޮމިކް މިނިސްޓަރު ފައްޔާޒު އިސްމާއިލް ދެއްވައި, އޭނާއަށް ފާޑުވިދާޅުވަމުން ގެންދަވާ ބޭފުޅުންނަށް ވަރުގަދަ ރައްދެއް ދެއްވައިފިއެވެ. ފައްޔާޒު ވިދާޅުވީ އޭނާ މާ ފެންވަރު ރަނގަޅުވާނެ ކަމަށާއި ވައްކަން ކުރިޔަސް ނޭނގޭނެ ކަމަށެވެ.\nފައްޔާޒު ރައްދު ދެއްވާފައިވަނީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދާއި އެމްޑީޕީގެ ޕީޖީ ލީޑަރު އަލީ އާޒިމް ވިދާޅުވަމުން ގެންދަވާ ވާހަކަތަކަށް ރައްދު ދެއްވުމުގެ ގޮތުންނެވެ. މިއަދު ވެސް މިނިސްޓަރު ފައްޔާޒުގެ ބޮލުގައި ރައްޔިތުންގެ މަޖިލީހުގެ އިދާރާގައި ބަޖެޓަށް ބަހުސް ކުރައްވަމުން ކޮރަޕްޝަން ހިންގަވާ ކަމުގެ ތުހުމަތު އެމްޑީޕީގެ ޕީޖީ ލީޑަރު އަލީ އާޒިމް އަޅުއްވާފައިވެއެވެ.\nސަރުކާރަށް ދެ އަހަރުވުމާ ގުޅިގެން ސަންގްޓީވީއިން ކުރިއަށް ގެންދިޔަ ހާއްސަ ކަވަރޭޖަށް މިނިސްޓަރު ފައްޔާޒު ދެއްވި އިންޓަވިއުގައި ވިދާޅުވީ މިނިސްޓަރުކަމާ ހަވާލުވިއިރު އޭނާގެ އޮތީ ނަޒާހަތްތެރިކަން ކަމަށާއި ނަމަވެސް އެކަން މިހާރު ކިލަނބުކޮށްފައިވާ ކަމަށެވެ. ކޮރަޕްޝަންގެ ތުހުމަތުތައް އަމާޒުކުރި ފުރަތަމަ ދުވަސްވަރު ވަރަށް ދެރަވެ، މާޔޫސްވި ކަމަށެވެ. ނަމަވެސް މިހާރު ތުހުމަތުތަކާއި އިލްޒާމްތަކަށް މާބޮޑު ފަރުވާލެއް ނުބަހައްޓާ ކަމަށާއި އެކަންކަމާހުރެ މަސައްކަތަށް ބުރޫ އަރުވަން ބޭނުން ނުވާ ކަމަށެވެ.\nއޭނާ ކޮރަޕްޝަން ހިންގައި ފަސާދަ ކުރާނެކަން ނަފުރަތު ކުރާ މީހުން ގަބޫލު ކުރިޔަސް އިތުބާރު ކުރާ މީހުން އެ ވާހަކަތައް ގަބޫލު ނުކުރާނެ ކަމަށް ފައްޔާޒު ވިދާޅުވިއެވެ. ފައްޔާޒު ވިދާޅުވީ އޭގެއިތުރަށް ދެން ތިބެނީ މެދުގައި ތިބޭ ބައެއް ކަމަށާއި އެމީހުންނަކީ ކޮންމެ ގޮތެއް ވެސް ވަރިހަމަ މީހުން ކަމަށެވެ.\n"ދިވެހި ރައްޔިތުންނަށް މިވާ ގޮތް ވަރަށް ސާފުކޮށް އެނގޭނެ، މީގައި އޮންނާނީ އަޅުގަނޑަށް ނަފުރަތު ކުރާ މީހުން އަޅުގަނޑާމެދު ކޮންމެ ވާހަކައެއް ދެއްކިޔަސް ގަބޫލު ކުރާނެ، އިލާހީ ގޮތުން މިސާލަކަށް އަޅުގަނޑު އެކަމެއް ނުކުރެއޭ އައި ކަމުގައި ވިޔަަސް އެމީހުނެއް ގަބޫލެއް ނުކުރާނެ، ދެން ތިބީ އަޅުގަނޑު އެކަން ނުކުރާނެ ކަމަށް ގަބޫލު ކުރާ މީހުން، އެމީހުން ގަބޫލެއް ނުކުރާނެ ކޮންމެ މީހަކު އެވާހަކަ ދެއްކި ކަމުގައި ވިޔަސް، ދެން ތިބީ މެދުގައި ތިބި ބައެއް، އެމީހުންނަށް އަޅުގަނޑު ކުރިޔަސް ހެޔޮ، ނުކުރިޔަސް ހެޔޮ،" ފައްޔާޒު ވިދާޅުވިއެވެ.\nމިނިސްޓަރު ފައްޔާޒު ވިދާޅުވީ ނުފޫޒުގަދަ، ބާރުގަދަ މީހަކަށް، އެހެން މީހުން އަބުރު ކަތިލުން ވަރަށް ފަސޭހަވާނެ ކަމަށެވެ. ބެލެވޭ ގޮތުގައި ފައްޔާޒު އެ އިޝާރާތް ކުރެއްވީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށެވެ. ރައީސް ނަޝީދު ވަނީ ފައްޔާޒުގެ އިތުބާރު ނެތް ކަމަށް ފާސްކުރުމުގެ މަސައްކަތް އަމިއްލައަށް އިސްނަންގަވައިގެން ފައްޓަވާފައެވެ. ނަމަވެސް އެ މައްސަލައަށް އެމްޑީޕީގެ ޕީޖީގެ ތާއިދު ނުލިބުނުއިރު މިހާތަނަށް މަޖިލީހަށް އެ މައްސަލަ ހުށަހެޅިފައެއް ވެސް ނުވެއެވެ.\nއެމްޑީޕީގެ ބައެއް މެންބަރުން ވެސް ފާޅުގައި ފައްޔާޒާ ދެކޮޅަށް ވާހަކަ ދައްކަވަމުން ގެންދަވާއިރު މިއަދު މަޖިލީހުގައި އާޒިމް ވިދާޅުވީ، އެސްއޯއީތަކުގެ ބާރު ވެސް ގެނެސް އަމިއްލަ މިނިސްޓްރީ ތެރެއަށް ވައްދައި ބޮޑު މިނިސްޓަރު ހެދިގެން އިންނަ ކަމަށެވެ. އޭނާ ފައްޔާޒުގެ ނަން ވިދާޅުވި ނަމަވެސް ވަރަށް ބޮޑަށް ފާޑުވިދާޅުވިއެވެ. ފައްޔާޒު އުޅުއްވަނީ އެމްޑީޕީގެ ތެރޭގައި ނުވަތަ ސަރުކާރުގެ ތެރޭގައި "ބްރޯ" ހެދިގެން ކަމަށް ރައީސް ނަޝީދު ވެސް ވަނީ ވިދާޅުވެފައެވެ. ބްރޯ ހެދިގެން އުޅުމަކީ ކުރީގެ ނައިބު ރައީސް އަހުމަދު އަދީބު، ސަރުކާރުގައި އުޅުއްވި ގޮތަށް އުޅުމެވެ.\n"އަޅުގަނޑު ބްރޯއެއްގެ ލަގަބު ދިނީ އެ ބޭފުޅުން، އަޅުގަނޑާ ގުޅުމެއް ނެތް ކަންކަމުގައި ވެސް އެކި ބޭފުޅުން މިހާރު އެބަ ގުޅޭ، އަޅުގަނޑު ވަރަށް ގިނަ ބޭފުޅުންނަށް ޖަވާބު ދެން، އަޅުގަނޑު ބަލަން އެހެން މިނިސްޓަރުންގެ ކަންކަން ވެސް ފެސިލިޓޭޓްކޮށް ދެވޭތޯ، އެހެން މިނިސްޓަރުން އަޅުގަނޑު ދެކެ ރުޅިއައިސްގެން ކަމެއް އައިސްފައެއް ނެތް، އިގުތިސޯދީ ކަންކަން އެހެން މިނިސްޓްރީގެ ވަރަށް ގިނަ ކަންކަމާ ވެސް ގުޅޭ، އެކަންކަމަށް އަޅުގަނޑު އަތް ބާނާނަން، އަތް ބާނަނަން މި ބުނަނީ އެ ބޭފުޅުންނަށް އަޅުގަނޑު ގުޅާނެއޭ،" ފައްޔާޒު ވިދާޅުވިއެވެ. އެހެން މިނިސްޓްރީތަކާއެކު މަސައްކަތް ކުރާކަން ހާމަކުރައްވަން މިއަދު ޔޫތު މިނިސްޓްރީއާއެކު އެމްއޯޔޫއެއްގައި ސޮއި ކުރިކަން ފައްޔާޒު ފާހަގަ ކުރެއްވިއެވެެ.\nމިނިސްޓަރު ވިދާޅުވީ ސަރުކާރު ހިއްސާވާ ހުރިހާ ކުންފުނިތަކަކަށް ވެސް އޭނާ ބަސް ކިޔާނެ ކަމަށެވެ. އޭގެ މާނައަކީ ބުނާހެން ގޮތެއް އެ ކުންފުނިތަކުން ހެދުން ނޫން ކަމަށާއި އެއީ ސިޔާސަތު ހަދާއިރު މިނިސްޓަރުގެ ލަފާ ހޯދުން ކަމަށެވެ. އާޒިމްގެ ވާހަކަތަކުން ސިފަވަނީ ކަން ހިނގާ ގޮތް އެ ބޭފުޅާއަށް ސާފު ނުވުން ކަމަށެވެ.\nފައްޔާޒު ވިދާޅުވީ އޭނާ ވައްކަމެއް ނުކުރާނެ ކަމަށެވެ. އަދި އޭނާއަށް އެފަދަ ތުހުމަތު ކުރާ ބޭފުޅުންނަށް ހީވާ ގޮތަށް "ބްރޯއަކަށް" މެސެޖްކޮށްގެން ކަމެއް ނުވެސް ކުރާނެ ކަމަށެވެ. އޭނާ ކުރިޔަސް އެ ބޭފުޅުންނަށް ނޭނގޭނެ ކަމަށާއި އެއަށްވުރެ ފެންވަރު ރަނގަޅުވާނެ ކަމަށް ފައްޔާޒު ވިދާޅުވިއެވެ.\n"މި މަގާމުގައި އިނީމަ އެ ތުހުމަތު އަންނާނެ، އަޅުގަނޑުގެ މެންޑޭޓް ވަރަށް ބޮޑު، އިގުތިސޯދީ ކަންކަން ވީމަ އަޅުގަނޑާ ދޭތެރޭ އަންނާނެ، އަޅުގަނޑު ގަބޫލު ކުރަނީ އަޅުގަނޑު ބޭނުންވާ ގައުމަކަށް ހަދަން އަޅުގަނޑު އައިސް މި އިނީ، އަޅުގަނޑު ގަބޫލު ކުރަނީ ވަރަށް ގިނަ ރައްޔިތުން ވެސް ބޭނުން ވަނީ އެގޮތް ކަމުގައި، އެ ސިޔާސަތުތައް ރައްޔިތުންނާ ހަމައަށް ގެނެސް މަސައްކަތް ކުރަމުން މިދަނީ،" ފައްޔާޒު ވިދާޅުވިއެވެ.\n"ހަމަ ގައިމު ވެސް މިއަދަކު އެއްވެސް ބޭފުޅަކަށް ވިދާޅެއް ނުވެވޭނެ ދައުލަތުގެ މިނިސްޓަރަކާ ގުޅިގެން އެފަދަ ތުހުމަތެއް އައިސްގެން ނުބެލޭނެ ގޮތެއް އޮންނާނެ ކަމަކަށް، ބެލޭނެ، ރައްޔިތުންގެ މަޖިލިސް އެ އޮތީ، ބަލަންވީ ހަމަ،"\nފައްޔާޒު މިހެން ވިދާޅުވިއިރު ހެލްތު މިނިސްޓަރު އަބްދުﷲ އަމީންއާ ގުޅޭ ގޮތުން ކޮރަޕްޝަންގެ ތުހުމަތުވެ އެ މައްސަލަ އޭސީސީ އާއި ފުލުހުން ވަނީ ތަހުގީގުކޮށްފައެވެ. އަދި އޭނާގެ އެ މަގާމުގައި ހުންނަވަނިކޮށް ދައުވާ ކުރުމަށް މައްސަލަ ޕީޖީ އޮފީހަށް ވެސް އޭސީސީއިން ފޮނުވިއެވެ.\n"ވަރަށް ސާފުކޮށް މި ދަންނަވަނީ އަޅުގަނޑު ވައްކަމެއް ނުކުރާނަން، އަދި ތި ވިދާޅުވާ ބޭފުޅުންނަށް ހީވާ ގޮތަށް ބްރޯއަކަށް މެސެޖްކޮށްލައިގެން ކަންކަން ކުރާ ގޮތަށް އަޅުގަނޑު ކުރިޔަސް ނުކުރާނަން، އެއަށްވުރެ ފެންވަރު ރަނގަޅުވާނެ އަޅުގަނޑުގެ، އަޅުގަނޑު ވައްކަން ކުރިޔަސް ނޭނގޭނެ އެ ބޭފުޅުންނަށް،" ފައްޔާޒު ވިދާޅުވިއެވެ.


ދިވެހިރާއްޖޭގައި ޓެކްނޯލޮޖީގެ ސްޓާޓްއަޕް އީކޯސިސްޓަމް އެއް ޤާއިމުކުރުމަށްޓަކައި މައިކްރޯސޮފްޓް އާއި އެކު މަސައްކަތްކުރަނީ - GOV.MV\nޚަބަރު ދިވެހިރާއްޖޭގައި ޓެކްނޯލޮޖީގެ ސްޓާޓްއަޕް އީކޯސިސްޓަމް އެއް ޤާއިމުކުރުމަށްޓަކައި މައިކްރޯސޮފްޓް އާއި އެކު މަސައްކަތްކުރަނީ\nދިވެހިރާއްޖޭގައި ޓެކްނޯލޮޖީގެ ސްޓާޓްއަޕް އީކޯސިސްޓަމް އެއް ޤާއިމުކުރުމަށްޓަކައި މައިކްރޯސޮފްޓް އާއި އެކު މަސައްކަތްކުރަނީ\nމައިކްރޯސޮފްޓްގެ ސްޓާޓްއަޕް އީކޯސިސްޓަމް "ހައިވޭ ޓު އަ ހަންޑްރެންޑް ޔުނިކޯންސް" ދިވެހިރާއްޖޭގައި ހިންގުމަށްޓަކައި މިނިސްޓްރީ އާއި މައިކްރޯސޮފްޓް އާއި ގުޅިގެން މަސައްކަތްކުރުމާއި ބެހޭ ބައްދަލުވުމެއް މިއަދު ބާއްވައިފިއެވެ. މި ބައްދަލުވުމުގައި ބައިވެރިވީ މިނިސްޓަރ މުޙައްމަދު މަލީޙް ޖަމާލް، މިނިސްޓްރީގެ ޕަރމަނަންޓް ސެކްރެޓަރީ މުޙައްމަދު ޝަރީފު އާއި އެމް.އީ.އެން.އޭ އާއި ސާކް، މައިކްރޯސޮފްޓް ސްޓާޓްއަޕްގެ ކަންޓްރީ ހެޑް ކަމަށްވާ ލަތިކާ ޕައި އެވެ.\nމައިކްރޯސޮފްޓްގެ ސްޓާޓްއަޕް އީކޯސިސްޓަމް "ހައިވޭ ޓު އަ ހަންޑްރެންޑް ޔުނިކޯންސް" އަކީ ޓެކްނޯލޮޖީގެ ދާއިރާގައި ވިޔަފާރިތަކަށް އަލަށް ވަންނަ ކުދިންނަށް ފުރުސަތު ހުޅުވާލުމަށްޓަކައި ކުރިއަށްގެންދާ ޕްރޮގްރާމެކެވެ. މި ޕްރޮގްރާމްގައި ބައިވެރިވުމުގެ ފުރުސަތު ލިބިގެންދާ ސްޓާޓްއަޕްތައް ހޮވިގެންދާނީ މައިކްރޯސޮފްޓްއިން ބާއްވާ "އެމާރޖް އެކްސް" މި މުބާރާތުގެ ތެރެއިންނެވެ.\n"އެމާރޖް އެކްސް" މި މުބާރާތުގައި ބައިވެރިވުމަށް އެޕްލިކޭޝަން ހުށަހެޅުމުގެ ފުރުސަތު ވިޔަފާރިތަކަށް ލިބިގެންދާނެއެވެ. އަދި މީގެ ތެރެއިން އެންމެ ރަނގަޅު ވިޔަފާރިތަކަށް އަމިއްލަ ޓެކްނޯލޮޖީ ވިޔަފާރީގެ މައުލޫމާތު އިންވެސްޓަރުންނާއި ވެންޗަރ ކެޕިޓަލިސްޓުންނާއި ހިއްސާކުރުމުގެ ފުރުސަތު ހުޅުވިގެންދާނެއެވެ. ހަމަ އެއާއިއެކު މީގެ ތެރެއިން އެންމެ ރަނގަޅު3ޓެކްނޯލޮޖީ ވިޔަފާރި އިންވެސްޓަރުންނާއި ވެންޗަރ ކެޕިޓަލިސްޓުން ހޮވާނެއެވެ. "އެމާރޖް އެކްސް" މި ޕްރޮގްރާމްގައި ބައިވެރިވާ ސްޓާޓްއަޕް ތަކަށް ދުނިޔޭގެ ފެންވަރުގެ ވާހަކަދެއްކުންތެރިން ބައިވެރިވާ ރީޖަނަލް އީވެންޓްގައި ބައިވެރިވުމުގެ ފުރުސަތުވެސް ލިބިގެންދާނެއެވެ. އަދި 1 އަހަރުގެ މުއްދަތައް މެންޓޯޝިޕް ޕްރޮގްރާމުގައި ބައިވެރިވުމުގެ ފުރުސަތު ލިބިގެންދާނެއެވެ. މި މެންޓޯޝިޕް ޕްރޮގްރާމުގެ ތެރެއިން އަމިއްލަ ޓެކްނޯލޮޖީ ވިޔަފާރި އިތުރަށް ހަރުދަނާކޮށް ފުޅާކުރެވޭނެ ގޮތްތަކާއި ބެހޭގޮތުން މައުލޫމާތު ވެބިނަރސް އަދި ވޯކްޝޮޕްސް މެދުވެރުކޮށް ފޯރުކޮށްދެވިގެންދާނެއެވެ. މި މަސައްކަތަކީ ރާއްޖެއަކީ ރީޖަނަލް ޓެކްނޯލޮޖީ ހަބް އަކަށް ހެދުމަށްޓަކައި އަދި ރާއްޖޭގެ މި ދާއިރާގައި ހަރަކާތްތެރިވާ ކުދިންނަށް ލިބިގެންދާނެ ވަރަށް ރަނގަޅު ފުރުސަތެކެވެ.\nމި މަޝްވަރާ ބައްދަލުވުމުގައި ވާހަކަފުޅު ދައްކަވަމުން މިނިސްޓަރ މުޙައްމަދު މަލީޙް ޖަމާލް ވަނީ ބައެއް މުހިއްމު ކަންތައްތަކަށް އަލިއަޅުވާލާފައެވެ. މިގޮތުން މީގެ 15 އަހަރު ކުރީގައި މިނިސްޓްރީ އޮފް ސައިންސް އެންޑް ޓެކްނޯލޮޖީގެ ނަމުގައި މިނިސްޓްރީއެއް އުފެދިގެން ދިޔަ ކަމާއި، އޭރު ރާއްޖެއަކީ ޓެކްނޯލޮޖީގެ ރޮނގުން އޭޝިއާ ސަރަހައްދަށް ބަލާއިރު ވަރަށް ކުރީ ސަފުގައި ހިމެނުނު ޤައުމެއް ކަމާއި، އެހެންނަމަވެސް މިނިސްޓްރީ އުވިގެންދިއުމާއި އެކު ދުވެލި ފަހަތައް ޖެހިފައިވާކަން ފާހަގަކުރެއްވިއެވެ. މިފަދައިން ކަންތައް ހިނގައިދިޔަ ނަމަވެސް ސަރުކާރުގެ މުއައްސަސާތަކުގެ ޓެކްނޯލޮޖީ ބޭނުންތައް އެން.ސީ.އައި.ޓީގެ އެއްބާރުލުމާއިއެކު ކުރިއަށްގެންދެވުނުކަމަށް ވިދާޅުވިއެވެ. މީގެ އިތުރުން ދިވެހިރާއްޖެއަކީ ޓެކްނޯލޮޖީގެ ވަސީލަތްތައް ވަރަށް ގިނައިން އިންޕޯޓުކުރާ ޤައުމެއް ކަމާއި، ޓެކްނޯލޮޖީ އާއި ދޯޅު ވުމުގައި ޕްރައިވެޓް ސެކްޓަރގެ މަސައްކަތްތައް މިގޮތުން ފާހަގަކޮށްލެވޭކަމަށްވެސް މިނިސްޓަރ ވިދާޅުވިއެވެ. އަދި ރާއްޖޭގައި އަމިއްލަ ވިޔަފާރި މަތީ ހަރުފަތަކަށް ގެންދަން ބޭނުންވާ ޒުވާން ހުނަރުވެރި ކުދިންވެސް އެބަތިބިކަމާއި، މިނިސްޓްރީއިން އަބަދުވެސް މަސައްކަތް ކުރަނީ މި ޒުވާނުންގެ އުއްމީދުތައް ހާސިލްކުރުމުގެ މަގު ތަނަވަސްކޮށްދެވޭތޯކަމުގައެވެ. މިގޮތުން މުސްތަޤުބަލުގައި މައިކްރޯސޮފްޓް ފަދަ ބޮޑެތި އެހެން ޓެކްނޯލޮޖީ ކުންފުނިތަކާއި އެކުވެސް މިފަދަ މަސައްކަތް ކުރުމަށް މިނިސްޓްރީއިން ވިސްނަމުންދާކަމަށް ފާހަގަކޮށްލެއްވިއެވެ.\nޓެކްނޯލޮޖީގެ ދާއިރާއިން ރާއްޖޭގައި ވިޔަފާރިތައް ހުޅުވާ ޒުވާނުން އެ މީހުން އުފައްދާ ޓެކްނޯލޮޖީއަކީ ހަމައެކަނި ރާއްޖޭގައި ބޭނުންކުރަން ހެދޭ އެއްޗެއްގެ ގޮތުގައި ވިސްނުމުގެ ބަދަލުގައި، އަޅުގަނޑުމެންނާއި ރަހުމަތްތެރި އެހެނިހެން ޤައުމުތަކަށްވެސް ބޭނުންކުރެވޭ ފަދަ ޓެކްނޯލޮޖީ ހައްލުތަކަށް ސަމާލުކަން ދޭން އެބަޖެހޭ ކަމަށްވެސް މިނިސްޓަރުގެ ވާހަކަ ކުރުކޮށްލަމުން ފާހަގަކޮށްލެއްވިއެވެ.


JSC memberun court thakugai vakaalaathu kurumuge dhoru bandhu kuranjehey: Faiz | Mihaaru\nޖޭއެސްސީގެ ބައެއް މެމްބަރުންނާއި ބައެއް ފަނޑިޔާރުން: އެ ކޮމިޝަން އެކުލަވާލާފައި އޮތް ގޮތާ މެދު ފާޑުކިޔުންތައް ބޮޑު --ފޮޓޯ/މިހާރު\nޖޭއެސްސީ މެމްބަރުން ކޯޓުތަކުގައި ވަކާލާތުކުރުމުގެ ދޮރު ބަންދުކުރަންޖެހޭ: ފާއިޒު\n11 އޮކްޓޯބަރ 2018 - 10:577comments\nޖުޑީޝަލް ސާވިސް ކޮމިޝަން (ޖޭއެސްސީ)ގެ ގާނޫނަށް އިސްލާހު ގެނެސް، އެ ކޮމިޝަންގެ މެމްބަރުންގެ ކޯޓުތަކުގައި ވަކާލާތުކުރުމަށް އޮތް މަގު ބަންދުކުރަންޖެހޭ ކަމަށް ކުރީގެ އުއްތަމަ ފަނޑިޔާރު އަހުމަދު ފާއިޒު ހުސެއިން ރޭ ވިދާޅުވެއްޖެ އެވެ.\nރިޔާސީ އިންތިޚާބާ ގުޅޭ ދުސްތޫރީ މައްސަލައެއް، ރައީސް އަބްދުﷲ ޔާމީންގެ ފަރާތްޕުޅުން ހުށަހެޅުއްވި މުހައްމަދު ސަލީމް (ރޭނިސް) އަށް ވަކީލުން ފާޑުވިދާޅުވެ "މިހާރު" ގައި ލިޔުނު ހަބަރު ހިއްސާކުރެއްވުމަށް ފަހު ފާއިޒު އޭނާގެ ފޭސްބުކްގައި ވިދާޅުވީ، ޖޭއެސްސީ އުފެދުނީއްސުރެ އެފަދަ ކަންތައްތައް ކުރަމުން އަންނަ ކަމަށެވެ. އަދި އެއީ މަސްލަހަތު ފުށުއަރާ ކަމެއް ކަމަށް ވެސް ފާއިޒު ވިދާޅުވި އެވެ.\n"ފެނުނު މަންޒަރު ރަނގަޅެއް ނޫން. ކުރެވުނު ތަޖުރިބާ ރަނގަޅެއް ނޫން. ޖޭއެސްސީގެ ގާނޫނަށް އިސްލާހު ގެނެސް، މިފަދަ ދޮރުތައް ބަންދުކުރަން ޖެހޭ،" ފާއިޒު ވިދާޅުވި އެވެ.\nޖޭއެސްސީ އަށް ރައީސް އައްޔަންކުރައްވާފައިވާ މެމްބަރަކު، އެމަނިކުފާނުގެ ފަރާތްޕުޅުން ސުޕްރީމް ކޯޓަށް ވަޑައިގަތުމަކީ މަސްލަހަތު ފުށުއަރާ ކަމެއްކަން ފާހަގަކޮށް ބައެއް ވަކީލުން ވެސް ވަނީ ކަންބޮޑުުވުން ފާޅުކޮށްފަ އެވެ.\nރައްޔިތުންގެ މަޖިލީހުގެ މެމްބަރުންގެ ތެރެއިން ޖޭއެސްސީ އަށް އައްޔަންކުރައްވާފައިވާ މެމްބަރު، ގުރައިދޫ ދާއިރާގެ ޕީޕީއެމް މެމްބަރު އަހުމަދު ރިޒާ ވެސް އަންނަނީ އެކި މައްސަލަތަކުގައި ކޯޓުތަކުގައި ވަކާލާތުކުރައްވަމުންނެވެ.\nޖޭއެސްސީ އަކީ ފަނޑިޔާރުންގެ ސުލޫކީ މައްސަލަތައް ބަލައި ފިޔަވަޅު އަޅާ ކޮމިޝަން ކަމަށް ވާއިރު، ބައެއް ގާނޫނީ ވަކީލުން ބުނާ ގޮތުގައި އެފަދަ ކޮމިޝަނެއްގައި ހުންނަވާ ބޭފުޅަކު ވަކާލާތު ކުރައްވަން ކޯޓުތަކަށް ވަޑައިގަތުމަކީ އަހުލާގީ މައްސަލަ އެކެވެ.\nމިހާރު އަމަލުކުރާ ގާނޫނު އުގޫބާތު އެކުލަވައިލުމުގައި އިސްކޮށް އުޅުއްވި ކުރީގެ ޑެޕިއުޓީ ޕްރޮސިކިއުޓާ ޖެނެރަލް ހުސެއިން ޝަމީމް ވިދާޅުވީ، ސުލޫކީ މައްސަލާގައި ފަނޑިޔާރުންނާ މެދު ފިޔަވަޅު އަޅަން ތިއްބަވާ ބޭފުޅުން، އެ ފަނޑިޔާރުންގެ ކުރިފުޅު މައްޗަށް ވަކާލާތު ކުރައްވަން ވަޑައިގަތުމަކީ ރާއްޖޭގެ ގާނޫނީ ނިޒާމު މަސައްކަތް ކުރާ ގޮތަށް ބަލާއިރު ކޮށްގެން ވާނެ ކަމެއް ނޫން ކަމަށެވެ. އެއީ އިންސާފާ މެދު އޮންނަ އިތުބާރު ގެއްލޭނެ ކަމެއް ކަމަށް ވެސް ޝަމީމް ވިދާޅުވި އެވެ.\nޖޭއެސްސީގައި ތިއްބަވާ މެމްބަރުން އެ މަގާމުގައި ތިިއްބަވާ މުއްދަތުގައި ގާނޫނީ ވަކީލެއްގެ ހައިސިއްޔަތުން ވަކާލާތު ކުރުން މަނާ ކުރުމަށް މީގެ ކުރިން ހުށަހެޅި ނަމަވެސް އެގޮތަށް ކަނޑައަޅާފައެއް ނުވެ އެވެ. އެހެންވެ، އެއީ ގާނޫނީ ގޮތުން މަނާ ކަމެއް ނޫނެވެ.\nއިތުރު ލިޔުންތައް ސުޕްރީމް ކޯޓް ޖުޑީޝަލް ސާވިސް ކޮމިޝަން ޖުޑީޝަރީ ވަކީލުން ކުރީގެ އުއްތަމަ ފަނޑިޔާރު ފާއިޒު މުހައްމަދު ސަލީމް (ރޭނިސް)


Siyaasee handas burin Addu salaamai kuran ulheysheve. – adduLIVE\nLast Updated: September 28, 15:25\nސިޔާސީ ހަނޑަސްބުރިން އައްޑުއަތޮޅު ސަލާމަތްކުރަން އުޅޭށެވެ.\n1 Dec 11, 2020, 22:28 އައި އެލް\nހިތަދޫ އުތުރު ދާއިރާ، ފޮޓޯ: އަޒީމް\nސިޔާސީ ލީޑަރުންގެ ހަނޑަސްބުރިޔަކަށް އައްޑުއަތޮޅު ހަދާފައިއޮތް އޮތުން ނިމުމަކަށް ގެނައުމުގެ ވަގުތު އަތުވެއްޖެއެވެ. ދޯކާއަށް ނޫނެކޭ ބުނެ ހުރުމަތުގެ މަގު އިޚުތިޔާރުކުރުމުގެ ވަގުތު އަތުވެއްޖެއެވެ. ކުރިޔަށް އޮތް ލޯކަލް ކައުންސިލްތަކުގެ އިންތިޚާބަކީ ހުރުމަތުގެ އައްސޭރިއެއް އަތުލާން ކުރާ ދަތުރުގެ ފެށުމަކަށް ހަދަމާބަހީއެވެ. މި އިންތިޚާބުގައި ރައްޔިތުން އަމަލުކުރާންޖެހޭގޮތް ވަރަށް ސާފެވެ. ލީޑަރަށް ވަޅުޖަހައިދޭ މީހާއަށް ނޫނީ ލީޑަރު ތާހިރުކޮށްދޭ މީހާޔަށް ބުނާންވީ ނޫނެކޭއެވެ. އާނއެކޭ ބުނާންވީ ގާބިލް މީހާއަށެވެ.\nޕާޓީގެ ހަނޑަސްބުރިޔަކަށް ވެގެން ލީޑަރު ބޭނުންވާހައި ތަނެއްގައި ވަޅުޖަހައިފީމެވެ. ހުޅުވެސް ޖަހައިފީމެވެ. ނާގާބިލް މޭޔަރަކު ބަހައްޓައިފީމެވެ. އެންމެ ބާރަށް ހަޅޭލަވާ މީހުން ކައުންސިލަރުންނަށް ބައިތިއްބައިފީމެވެ. ވީކަމެއް ހަރާމެވެ. އެހެންވީމާ ދެން ހޮވާންވީ ލީޑަރު ދައްކާ ބައެއް ނޫނެވެ. ދެންހޮވާންވީ އަތޮޅާއި ރައްޔިތުން ދަންނަ ބައެކެވެ. ލީޑަރުގެ ފަހަތުން އާދޭހޭ އާދޭހޭ ގޮވަމުން ހިނގުމުގެ ބަދަލުގައި ރައްޔިތުންގެ ހާލުބަލައި ރައްޔިތުންގެ މަޝްވަރާ ހޯދާން އެނގޭ ބައެކެވެ. ލީޑަރު ދައްކާ ބަޔަކު ހޮވައިގެން މިއަތޮޅަށް ދުވަހަކުވެސް ހެޔޮގޮތެއް ނެތެވެ.\nމިއީ ލާމަރުޒީ ޒަމާނެވެ. އެކަމަކު ޒަމާނާއެކު ބަދަލުވީ ނަމެވެ. ކަން ބަދަލެއް ނުވެއެވެ. އަތޮޅުވެރިކަމާއި ކަތީބުކަން އުވިގެނެއް ނުދެއެވެ. ރަށު އޮފީހުގެ ނަން އަވަށު އިދާރާއަށް ބަދަލުވެ އަތޮޅު އޮފީހުގެ ނަން ސިޓީ ކައުންސިލްގެ އިދާރާއަށް ބަދަލުވީއެވެ. އަތޮޅުވެރިންނާއި ކަތީބުންގެ ނަން ކައުންސިލަރަށް މޭޔަރަށް ބަދަލުވީއެވެ. ކޮންމެނަމެއް ކިޔަސް ކުރަނީ ކަތީބުންނާއި އަތޮޅުވެެރިން ކުރަމުން އައި މަސައްކަތެވެ. މި މަސައްކަތް ކުރާން މިހާރު ތިބީ ކޮންބައެއްތޯއެވެ. މިހާރުތިބީ ލީޑަރަށް ވަޅުޖަހައިދޭ ކުދިންކޮޅެވެ.\nއެއީ މަންމަޔާއި ބައްޕަ ދިނީމާ ކައިގެންބޮއިގެން އުނުފޭރާން އަނދެގެން އެއްވެސް ޒިންމާއެއް ނުނަގައި ރަށުތެރޭގައި އޭބުރޭސް މީބުރޭހަށް ތެޅިފޮޅޭން ތިބި ޒުވާނުންނެވެ. ނިދަނީ ހާގޮވާން ފެށީމައެވެ. ހޭލަނީ އިރު އޮއްސުނީމައެވެ. މިޒާތުގެ ދިރިއުޅުމަށް ހޭނިފައިތިބި ބަޔަކު ކައުންސިލަށް ހޮވުމުގެ ނަތީޖާއަކީ ކޮބައިތޯއެވެ. ފެންނަނީ ރަށާއި އަތޮޅުގެ ބެލެނިވެެރިކަން އަދާކުރުމުގައި ނުކުޅެދުމުގެ ކޮޅުނެތްކޮޅެވެ. ރަށްރަށުގެ އިޖްތިމާއިއްޔަތު އުވިގޮސް އެކަންކަމުގެ ހިތިކަމާއި ބަނަކަން މިއަދު ރަށްރަށަށް ފެތުރިފައިވަނީ ލަދާއި ބިރުން ބޯފަޅައިގެންދާ ވަރަށެވެ.\nލާމަރުކަޒު ކުރުން ގޯހެއް ނޫނެވެ. ނިޒާމުވެސް ގޯހެއް ނޫނެވެ. ގޯސްވެގެން އުޅެނީ ރާއްޖޭގައި ނިޒާމު ފަރުމާކުރެވިފައިވާ ގޮތެވެ. ރާއްޖޭގައި މިކަން ފަރުމާކުރިބަޔަކު އެކަން ކޮަށްފައިއޮތީ ލީޑަރުންގެ ފޫބުޑުން ރައްޔިތުންނަށް ނެއްޓި ނުގަނެވޭގޮތަށް ވިސްނައިގެންނެވެ. ވަތަނީ ލޯތްބާއި ގައުމަށް އިޚްލާސްތެރިވުމުގެ ކުނޑިފަށެއްވެސް ނެތިއެވެ. އައްޑުއަތޮޅުގެ އެއްވެސް ރަށެއްގައި ހުރުމަތެއްހުރި މީހަކު މިހާރު އެބަހުރިބާވައެވެ. ބަސްގަބޫލުކުރާ ވެރިޔަކު އެބަހުރިބާވައެވެ. ނިޒާމު ފަރުމާކުރެވިފައި އޮތްގޮތުން ހުރުމަތަކަށް އަބުރަކަށް ދީނަކަށް ސަގާފަތަކަށް ޖާގައެއްނެތެވެ.\nމީދޫ ހާނީއާއި ހުޅުދޫ ޖަމީލާއި މަރަދޫފޭދޫ ނިޒާރުމެންނަކީ ގަބުޅި ކަތީބުންނޭ ކިޔައިގެން ޖޯކުޖެހި އަޑުވެސް އެހީމެވެ. އެކަމަކު އެއީ އިމާމުވެ ނަމާދުކުރަން އެނގޭ އަދި މީހަކު މަރުވީމާ ކަށުނަމާދުކުރަންވެސް އެނގޭ ބަޔެކެވެ. ރަށުގެ ތަރައްގީއާއި ރައްޔިތުންގެ މުހުތާދުތައް އެނގޭ ތަންދޮރު އޮޅުންފިލާފައިވާ ބަޔެކެވެ. ރަށާއި އަތޮޅު ފެންވަރުގެ ލީޑަރުންނެވެ. މިއަދު އެހެންތޯއެވެ. މެންދުރުވާއިރުވެސް ލޯހުޅުވައިނުލެވެއެވެ. ތަމްރީނުވެފައި ތިބީ ރަށުތެރޭގައި އަޑުގަދަކޮށް ހޯބޯލަވައި ޕޯޑިއަމްތަކަށް އަރައި ގޮވުނު ހުތުރުއެއްޗެއް ގޮވައި ނުލަފާކަމާއި ނުބައިކަން ދެއްކުމުގައެވެ.\nމިއަދުގެ ކައުންސިލަރުން ޖަވާބުދާރީވަނީ ރައްޔިތުންނަކަށް ނޫނެވެ. ޕާޓީގެ ލީޑަރަށެވެ. މޭޔަރަށް މުހިންމުވަނީ ރައްޔިތުންނެއް ނޫނެވެ. ޕާޓީގެ ލީޑަރެވެ. ރަށްރަށުގައި ކުރާންޖެހޭ ހަމަކޮންމެ ކަމެއް މިހާރުއޮތީ އެސްޓިމޭޓް ހުށަހަޅައިގެން ބައިއެޅޭގޮތަށް ތަރުތީބުވެ ނިމިފައެވެ. ރަށްރަށުގެ ކަންކަމުގައި އަމާޒު ހިފަންޖެހޭ ސަމުގާއަކީ މިހާރު ރައްޔިތުންގެ ބަހެއް ނޫނެވެ. އާއްމުވެފައިވަނީ ޕާޓީގެ ލީޑަރު ފޯނުކޮށްފައި އަންގާ ގޮތަށް ކަންކުރަމުން ގެންދިއުމުގެ ނުކިއްސަރުކަމެވެ. އައްޑުއަތޮޅު ސަލާމަތުގެ އައްސޭރިޔަކަށް ގެންދަންޏާ އެންމެފުރަތަމަވެސް ނިމުމަކަށް ގެންނާން ޖެހެނީ މިއާދަތަކެވެ.\nކުރިޔަށްއޮތް އަހަރުގެ ކުރީކޮޅު ސިޓީ ކައުންސިލާއި ދެންވެެސް ހުރި ކައުންސިލްތަކަށް މީހުން ހޮވުމުގެ ވޯޓުލާނެއެވެ. މޭޔަރުވެސް ހިމަނައިގެން ފަސް އަހަރުގެ ދައުރަކަށް ޖުމްލަ ތޭރަ މީހަކު ސިޓީ ކައުންސިލަށް ހޮވާނެއެވެ. މުޅިން އައު ބައެއް ބާރުތައްވެސް މި ކައުންސިލަށް ލިބޭނެއެވެ. މި ބާރުތައް ރައްޔިތުންނަށް ފައްސިވާނީ ގާބިލް މީހުން ހޮވައިގެންނެވެ. ގާބިލްކަން ބަލާނީ ޓޫރިޒަމް މިނިސްޓްރީގެ ސިޔާސީ މަގާމުތަކަށް މީހުން އައްޔަން ކުރުމުގައި ރައީސް ސާލިހު ބަލައިއުޅޭ މިންގަޑަކުން ނޫނެވެ. އެ މިންގަޑުން ބަލައިފިއްޔާ ގުއިތަފާލީގައި ދަނޑިން ތެޅުމެކޭ ދެންވެސް ތަފާތެއް ނުވާނެއެވެ.


Nigeria Gai Muslimunnaa Christianunnaa Dhemedhu Hamanujehun Hingaa, 86 Maru - Vaguthu\nނައިޖީރިޔާގައި މުސްލިމުންނާ ކްރިސްޓިއަނުންނާ ދެމެދު ހަމަނުޖެހުން ހިނގާ، 86 މަރު\nނައިޖީރިޔާގެ މެދުތެރޭ ސަރަޙައްދުގައި، މުސްލިމުންނާއި ނަޞާރާއިންނާ ދެމެދު ހިނގި ހަމަނުޖެހުންތަކެއްގައި 86 މީހުން މަރުވެއްޖެއެވެ. ދެބައި މީހުންގެ ތެރޭގައި ހަމަނުޖެހުން އުފެދިފައިވަނީ، ދަނޑު ހެއްދުމާއި ބަކަރިއާއި އެފަދަ އެހެން ޖަނަވާރު ހުއިހެއްޕުމާ ގުޅިގެންނެވެ.\n"ބީބީސީ" އިން ބުނެފައިވާ ގޮތުގައި، އެސަރަޙައްދުގައި ހަރަކާތްތެރިވާ ދަނޑުވެރިންނަކީ ނަޞާރާއިން ނުވަތަ ކްރިސްޓިއަނުންކަމަށާއި އަދި ބަކަރި ހުއިހައްޕާ މީހުންނަކީ މުސްލިމުންކަމަށެވެ.\nމި ދެބައި މީހުންގެ ތެރޭގައި ޒަމާނުންސުރެވެސް ދެކޮޅުވެރިކަމެއް އުފެދިފައިވާއިރު އަބަދުވެސް ދޭތެރެ ދޭތެރެއިން ދެބައި މީހުންގެ ތެރޭގައި ދެބަސްވުންތައް އުފެދި، ހަމަނުޖެހުންތަކަށް ދަނީ މަގުފަހިވަމުންނެވެ. އެހެންނަމަވެސް، މިފަހަރުގެ ހަމަނުޖެހުންތައްވަނީ ވަރަށް ބޮޑުވެފައެވެ. އެގޮތުން، މުސްލިމުންނާއި ކްރިސްޓިއަނުންގެ މެދުގައި ހަމަނުޖެހުންތައް އުފެދިފައިވާތާ 30 އަހަރުވެފައިވާކަމަށްވެސް މައުލޫމާތު ލިބެއެވެ.\nބައިނަލްއަޤުވާމީ މަޝްރަހުގެ ޚަބަރުތައް ފޯރުކޮށްދޭ ނޫސްތަކުން ބުނާގޮތުގައި، 86 މީހުން މަރާލުމުގެ އިތުރުން، 50 ގެ އަންދާލައި، 15 ސައިކަލާއި އިތުރު ދެ އެއްގަމު އުޅަނދުގައިވަނީ ރޯކޮށް އަންދާލާފައެވެ.\nމީގެއިތުރުންވެސް، ރިޕޯޓުތައް ބުނާގޮތުގައި ހަމަނުޖެހުންތައް އުފެދުމުގެ އެންމެ ބޮޑު އެއް ސަބަބަކީ، ބިމުގެ މައްސަލައެވެ. އެއީ، ދަނޑު ހެއްދުމަށާއި ބަކަރި ހުއިހެއްޕުމަށް ބޭނުންވާ ބިން ނުލިބުމުގެ މައްސަލައެވެ،\nޖޫން 25, 2018 14:35\nތިއީ ސޫދާނަށް ހެދިގޮތަށް ނައިޖީރިއާ ބައިކޮށް ކްރިސްޓިއަނުންނަށް އެގައުމުން ބައެއް ހޯދައިގަންނަން ހުޅަނގުގެ ބާރުތަކުން ތައްޔާރުވަނީ. އެއްވެސް ޝައްކެތް ނެތް. ހުޅަނގުގެ އިސްތިއުމާރު އަދިވެސް ނުނިމޭ. އެއްގޮތަކުން ނުވިއްޔާ އަނެއްގޮތަކުން ނަމަވެސް މުސްލިމުންނަށް ގެއްލުންދީ ނިކަމެތިކުރުން އެއީ އެމީހުންގެ މަސައްކަތަކީ.


Green in fahu vaguthu TC aa ves evvarukoffi | Mihaaru\nޓީސީގެ ވިލިއަމްސް (ކ) ގްރީންގެ އާދިލް ކައިރިން ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n03 މާޗް 2018 - 18:45 13 comments\nއެސްޓީއޯ މާލޭ ލީގުގައި މިއަދު ހަވީރު ކުޅުނު މެޗުގެ ފަހު ސިކުންތުކޮޅުގެ ތެރޭގައި ގްރީން ސްޓްރީޓްސްގެ އަހުމަދު ރިލްވާން (ރިލޭ) ޖެހި ގޯލުން އެ ޓީމުން 2-2 އިން ޓީސީ ސްޕޯޓްސް ކްލަބާ އެއްވަރުކޮށްފި އެވެ.\nލީގުގެ ފުރަތަމަ މެޗުގައި ގްރީން ސްޓްރީޓްސް އިން މާޒިޔާއާ އެއްވަރުކުރީ ވެސް ފަހު ވަގުތު ޖެހި ގޯލަކުންނެވެ.\nޓީސީން މި މެޗަށް ނުކުތީ ލީގުގެ ފުރަތަމަ މެޗުގައި ކުޅުނު ފުރަތަމަ އެގާރަ އަށް ތިން ބަދަލެއް ގެނެސްގެންނެވެ. މާޅޮހުގެ އަހުމަދު އާރިފް (އާރީ) އާއި މުހައްމަދު ސާދު ފުރަތަމަ ފަހަރަށް ފުރަތަމަ އެގާރައިން ޖާގަ ހޯދިއިރު، ޔާމީން އިބްރާހިމް (ޔާމްބެ) ވެސް ވަނީ ފުރަތަމަ އެގާރައިގައި ކުޅުނެވެ.\nޓީސީ އަށް މި ސީޒަނުގައި މޮޅު ކުޅުމެއް ދެއްކި ކިރްގިސްތާން މިޑްފީލްޑަރު އަނަޓޯލީ ވްލަޝިޗޭވް ހުރީ އަނިޔާގަ އެވެ.\nމާޒިޔާއާ ދެކޮޅަށް ބަދަލު ކުޅުންތެރިޔެއްގެ ގޮތުގައި ކުޅެން އަރައި މޮޅު ކުޅުމެއް ދެއްކި ގްރީން ސްޓްރީޓްސްގެ ރިލޭ އަށް ވަނީ ފުރަތަމަ އެގާރައިން ފުރުސަތު ދީފަ އެވެ. އެ ޓީމުން މެޗުގެ ހަ ވަނަ މިނިޓްގައި ލީޑުނެގީ ރިލޭ ތަނަވަސްކޮށްދިން ފުރުސަތަކުންނެވެ. މެޗުގެ ހަ ވަނަ މިނިޓްގައި ރިލޭ ނަގައިދިން ކޯނަރު ގޯލަށް ވަނީ ޓީސީގެ އައިހަމް ބޮލުގައި ޖެހިފަ އެވެ.\nޓީސީގެ ފުރަތަމަ ނުރައްކާތެރި ހަމަލާ މެޗުގެ 16 ވަނަ މިނިޓްގައި ފޮނުވާލީ އިބްރާހިމް މަހުދީ (ފޭދޫ އިއްބެ) އެވެ. އޭރިއާ ތެރެއިން އާރީ ހުސްކޮށްލާފައި ފޭދޫ އިއްބެ އަށް ދިން ބޯޅަ އޭނާ ފޮނުވާލި ނަމަވެސް ގްރީންގެ އުޒްބެކިސްތާންގެ ކީޕަރު ސަރްގޭ ސްމޮރޮޑިން ވަނީ މަތަކޮށްފަ އެވެ.\nއޭގެ ފަހުން އޭރިއާ ބޭރުން ޝަފްލޭ ފޮނުވާލި ޝޮޓް ޓީސީގެ ކީޕަރު އިފްރާހް އަރީފް (އިފްރާ) ވަނީ މަތަކޮށްފަ އެވެ.\nމެޗުގެ 37 ވަނަ މިނިޓްގައި ޓީސީގެ މުހައްމަދު ސާމިރް ވަނީ ނުރައްކާތެރި ހަމަލާއެއް ފޮނުވާލައިފަ އެވެ. އޭރިއާ ބޭރުން ސާމިރު ފޮނުވާލި ބާރު ބޯޅަ ކީޕަރު ސަރްގޭ ވަނީ ދިފާއުކޮށްފަ އެވެ. އޭގެ ފަހުން އިބްރާހިމް ވަހީދު (އިއްބެ) ފޮނުވާލި ޝޮޓް ވެސް ކީޕަރު ސަރްގޭ ވަނީ މަތަކޮށްފަ އެވެ.\nޓީސީން މި ހާފްގެ ބޮޑު ބައިގައި ރަނގަޅު ކުޅުމެއް ނުދެއްކުމުން މެޗުގެ 40 ވަނަ މިނިޓްގައި އެ ޓީމުން ވަނީ ދެ ބަދަލެއް ގެނެސްފަ އެވެ. އެގޮތުން އަހުމަދު އައިހަމް އާއި ސާމިރުގެ ބަދަލުގައިވަނީ މުުރުތަލާ އަދުނާން އާއި ލައިބީރިއާ ގައުމީ ޓީމަށް ކުރިން ކުޅުނު ފޯވާޑް ޑިއޯ ވިލިއަމްސް ވަނީ ކުޅެން އަރުވައިފަ އެވެ. ވިލިއަމްސް ޓީސީއާ ގުޅުނީ މީގެ އެއް ދުވަސް ކުރިންނެވެ.\nލަނޑު ޖެހުމަށް ފަހު އިއްބެ (ކ) އާއި ފޭދޫ އިއްބެ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nގްރީން އިން ދެ ވަނަ ހާފަށް ނުކުތީ ޝަފްލޭގެ ބަދަލުގައި ޔޫކްރޭނުގެ މިޑްފީލްޑަރު ސޮބޮލް އިލިއާ ކުޅެން އަރުވައިގެންނެވެ.\nމި ހާފް ފަށައިގެން ފަސް މިނިޓް ތެރޭ ޓީސީން އެއްވަރުކުރީ ލިބުނު ޕެނަލްޓީ އަކުން ފޭދޫ އިއްބެ ކާމިޔާބުކުރި ލަނޑުންނެވެ. މި ޕެނަލްޓީ އަކީ ޓީސީގެ ވިލިއަމްސް އަށް އޭރިއާ ތެރެއިން ގްރީންގެ ކީޕަރު ސަރްގޭ ކުރި ފައުލަކަށް ރެފްރީ ދިން ޕެނަލްޓީ އެކެވެ.\nޓިސީ އަށް ލީޑުނަގައިދޭން މެޗުގެ 68 ވަނަ މިނިޓްގައި އިއްބެ ވަނީ ނުރައްކާތެރި ހަމަލާއެއް ފޮނުވާލައިފަ އެވެ. އޭރިއާ ބޭރުން އިއްބެ ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ. އެހެން ނަމަވެސް އޭގެ އަށް މިނިޓް ފަހުން ލިބުނު ބޯޅައިގެ ބޭނުން ހިފައި އިއްބެ ވަނީ ޓީސީ އަށް ލީޑުނަަގައިދީފަ އެވެ. މެޗުގެ 76 ވަނަ މިނިޓްގައި އޭރިއާ ބޭރުން އިއްބެ ފޮނުވާލި ބޯޅަ އަމާޒުވީ ގޯލުގެ މަތީ ކަނަށެވެ.\nލީޑުފުޅާކުރަން ޓީސީގެ ފޭދޫ އިއްބެ އާއި ޔާމްބެ އަދި ބަދަލު ކުޅުންތެރިޔެއްގެ ގޮތުގައި ކުޅެން ނުކުތް އިޝާން އިބްރާހިމް (ސައްޓު) އަށް ލިބުނު ފުރުސަތުތަކުގެ ބޭނުމެއް ނުހިފުނެވެ.\nޓީސީ މޮޅުވާނެ ކަމަށް ބެލެވިފައި އޮއްވައި ގްރީން ސްޓްރީޓްސް އިން އެއްވަރުކުރީ މެޗުގެ އިތުރު ވަގުތުގެ ގޮތުގައި ދެއްކި ހަތަރު މިނިޓް ހަމަވާން ކުޑަވަގުތު ކޮޅަކަށް ވެފައި ހުއްޓަ އެވެ. ޓީސީގެ ތިން ކުޅުންތެރިން ކައިރިން ގްރީންގެ މުހައްމަދު ރިސްވާން (ފުކޭ) ބޯޅަ ހިފައިގެން ގޮސް ހުރަސް ކޮށްލީ ގޯލު ކުރިމަތީގައި ހުސްކޮށްހުރި ރިލޭ އަށެވެ. އޭނާ ވަނީ ފަސޭހަކަމާ އެކު އެ ބޯޅަ ގޯލަށް ފޮނުވާލައިފަ އެވެ.\nގްރީންގެ ކޯޗު އަލީ ސުޒޭން ބުނީ ދެ މެޗުން ހަތަރު ޕޮއިންޓް ގެއްލުމުން އެއްކޮށް ހިތްހަމަ ޖެހެއޭ ނުބުނެވޭނެ ކަމަށެވެ.\n"އެއްކޮށް ހިތްހަމަ ޖެހެޔެކޭ ނުބުނެވޭނެ. އެއީ ދެ މެޗުން ހަތަރު ޕޮއިންޓް ގެއްލިއްޖެ. އެކަމަކު މި މެޗުގެ ވެސް އޮއިވަރު ދިޔަ ގޮތުން މުހިއްމު ކުޅުންތެރިންތަކަކަށް އަނިޔާވެގެން ފޫނުބެއްދޭ ހާލަތަށް ގޮސްފައި އޮއްވާ ޕޮއިންޓެއް ލިބުމަކީ ވެސް ކޮންމެވެސް ވަރެއްގެ ހިތްހަމަ ޖެހުމެއް. ކުރިއަށްދާން ވެސް ހިތްވަރެއް،" ސުޒޭން ބުންޏެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ އޭނާގެ ޓީމަށް މެޗު ގެއްލުނީ ފަސޭހަކޮށްލުމުން ކަމަށެވެ.\n"ހަގީގަތުގައި ވަރުބަލި ވުމަށް ވުރެން ބޮޑަށް މިއަދު ފެނުނީ ޓީސީ ކުޅުންތެރިން ވަރަށް ފަސޭހަކޮށް ކުޅެން އުޅުނުތަން. ފުރަތަމަ ގޯލު ވެސް ހަމަ ކިޔައިދީފައި އޮތް ގޮތަށް ވަނީ. އެ މިސްޓޭކެއް. ދެން ބަދަލު ގެނެސްގެން މެޗުގެ ލީޑު ލިބިފައި އޮއްވައި ފުރަތަމަ ކޮޅުގައި ފަސޭހަކޮށްލި އެތި ބެކްފަޔާ ވެފައި މިއޮތީ،" ނިޒާމްބެ ބުންޏެވެ.\nޓީސީއާ ދާދި ފަހުން ގުޅުނު ބިދޭސީ ފޯވާޑް ވިލިއަމްސްގެ ފަރާތުން އުއްމީދީ ކުޅުމެއް ފެނިގެންދިޔަކަން ނިޒާމްބެ ވަނީ ފާހަގަކޮށްފަ އެވެ.\nޓީސީ ބަލިކޮށް ގްރީން ޕްރިމިއާ ލީގާ ގާތަށް


Male in "Hadhiyaa" hifaigen anna "beyfulhun" Rashu member kama inthihaabu kurun nimumaka gennan jehey! – adduLIVE\nމާލެއިން "ހަދިޔާ" ހިފައިގެން އަންނަ "ބޭފުޅުން" ރަށު މެމްބަރުކަމަށް އިންތިހާބުކުރުން ނިމުމަކަށް ގެންނަންޖެހޭ!\nJan 04, 2019, 13:54 ހަސަން އަޝްރަފް\nއައްޑޫ މީދޫ ދާއިރާއަށް އަލުން އިންތިހާބުވުމަށް އެދި ކުރިމަތިލާފައިވާ މާލެެއަށް ނިސްބަތްވާ ރޮޒޭނާ އާދަމް\nރާއްޖެ އަކީ ކުދި ޖަޒީރާތަކެއްގެ މައްޗަށް އެކުލެވިފައިވާ ރީތި ހިތްގައިމު ތަނެކެވެ. އުތުރުން ދެކުނަށް އިންޑިއާ ކަނޑުގައި ފެތުރިފައި އޮތް މިރާއްޖޭގެ ވެރިކަމުގެ ބާރުތައް ޒަމާނުއްސުރެ ފުނިޖެހިފައި އޮތީ ވެރިރަށް މާލެ އަށެވެ. ބާރުތަކުގެ ބެހެނިވެރިންނަކީ އަބަދުވެސް މާލޭގެ އިއްޒަތްތެރީންނެވެ.\nވެރިކަމުގެ ނިޒާމުގެ ތެރެއިން ކުރަންޖެހޭ ކޮންމެ ކަމެއްވެސް ކުރެވެން އޭރު އޮތީ މާލެ ގޮސްގެންނެވެ. ނުވަތަ މާލޭގައި ތިއްބަވާ ވެރިން އަންގަވާ ގޮތަކަށް މެނުވީ އެކަމެެއް ކުރެވޭނެ ގޮތެއް ނެތެވެ.\nމިހެންއޮތުމުގެ ނަތީޖާއަކަށްވީ އަތޮޅުތެރޭގައި ދިރިއުޅުނު ދިވެހީންނަށް ނުލިބި ގެއްލިފައިވާ ހައްޤުތައް ގިނަވުމެވެ. މާލެ އަށްވުރެ އަތޮޅުތެރޭގައި ދިރިއުޅޭ ރައްޔިތުން ގިނަ ނޫން ޒަމާނެއް ރާއްޖޭގެ ތާރީޚުގައި އައިސް ދިޔަ ހެނެއް ހީނުވެއެވެ.\nނަމަވެސް އަތޮޅުތެރޭގައި ލިބެން ހުރި ވަސީލަތްތަކާއި ހިދުމަތްތަކަކީ އަބަދުވެސް މާލެއާ އަޅާކިޔާއިރު މަދު މިންވަރެކެވެ. މިކަންކަމަކީ ވަރަށްވެސް ނިކަމެތި ހާލަތެއްގައި ހުރި ކަމެއްކަން އެތަނުގައި ދިރިއުޅޭ އެންމެން ދެނެތިބޭނެއެވެ.\n2008 ވަނަ އަހަރު އަމަލު ކުރެވެންފެށި ޤާނޫނުއަސާސީ އާއެކު އަތޮޅުތެރޭ ރައްޔިތުންނަށް އުންމީދު އާކޮށްދިނެވެ. ސަބަބަކީ އަލަށް އަމަލުކުރެވެންފެށި ނިޒާމަކީ ހިދުމަތާ ވެރިކަމުގެ ނިޒާމުގައިވެސް ރައްޔިތުންގެ ބައިވެރިވުން ބޮޑު ނިޒާމަކަށްވުމެވެ.\nމިގޮތުން ރަށްރަށާއި އަތޮޅުތެރޭގެ އިދާރީކަންކަން ބަލަހައްޓައި ހިންގަން ރަށްފުށުގެ އިހުސާސް އެނގޭ ރަށު ކައުންސިލްތަކާއި ސިޓީ ކައުންސިލްތައް އުފެދުނެވެ. އަދި އެންމެ މުހިންމު އެއްކަމަކަށް ރައްޔިތުންގެ މަޖިލީހުގައި ރައްޔިތުން ތަމްސީލުކުރަމުން އައިގޮތަށް ބަދަލުތަކެއް ގެނެވުނެވެ. އާ ޤާނޫނުއަސާސީ އިން ގެނައި ބަދަލުތަކުގެ ތެރެއިން އެންމެ ޝައުގުވެރި ބަދަލަކަށް ފެނިގެންދިޔައީވެސް މިބަދަލެވެ.\nރައްޔިތުންގެ މަޖިލީހުގައި ރައްޔިތުން ތަމްސީލު ކުރުމަށް އާބާދީގެ ނިސްބަތުން މެމްބަރުން އިތުރުވާގޮތަށް ބަދަލުގެނެވުނީ ސަބަބުތަކެއް ހުރެގެންނެވެ. ކުރިން ކޮންމެ އަތޮޅަކަށް ދެ މެމްބަރުން މަޖިލީހުގައި ތިބި ތިބުން ނުރަނގަޅު ތަޖުރިބާއަކަށް ބަލައިގެންނެވެ.\nއޭރު ގިނަފަހަރު އަތޮޅުތައް ތަމްސީލު ކުރެއްވީ މާލޭގައި ދިރިއުޅުއްވާ ބޭފުޅުންނެވެ. ބައިވެރިވުންބޮޑު ބަދަލެއް ގެނައުމަށް ހާއްސަ ކަމެއް ދިނުމުގެ އެއް ސަބަބަކީވެސް މިއީއެވެ. ރަށްފުށުގެ އޮޔާވައި ރަނގަޅަށް އެނގިތިބި ބަޔަކު އެރަށްތަކުގެ ހައްޤުގައި ވަކާލާތުލުރުމަށް ފުރުސަތު ދިނުމެވެ. އެއްވެސް ހާލެއްގައި މަޖިލީހުގައި ތިބި މަހުޖަނުން ގިނަކުރާކަށެއްނޫނެވެ. ނޫނީ ތިމާ ތަމްސީލުކުރާ ތަނާ އެއްވެސް ގުޅުމެއް ނެތި ސިޔާސީ މައިދާނުން ޖާގަ ހޯދުމުގެ ބޭނުމަށް އިންތިހާބުވާ މެމްބަރުން ގިނަކުރާކަށެއްވެސް ނޫނެވެ.\nރަށްފުށުގެ ކަންކަން ރަނގަޅުކޮށްދިނުމަށް އެންމެ ކުރީސަފުގައި ހަރަކާތްތެރިވާން ޖެހޭ އެކަކީ އެ ރަށެއް ނުވަތަ ދާއިރާއެއް ތަމްސީލުކުރާ މަޖިލިސް މެމްބަރެވެ. އެހެން ކަމުން އެ މެމްބަރަކީ ކޮންމެ ފަސް އަހަރަކުން އެއްފަހަރު ފެނިފަ ގެއްލޭ ތަރިއަކަށް ހެދުމުން ލިބޭނެ ކުރިއެރުމެއް ނޯންނާނެއެވެ.\nރަށުގެ ވެއްޓާ، ރަށުގެ ސަގަފަތާ ބީރައްޓެހި މާލޭ ބޭފުޅުންނަކަށް ރަށުގެ އިހުސާސްތައް ނުކުރެވޭނެކަމީ ދެބަސްވެވޭނެ ކަމެއް ނޫނެވެ. އަދި އެތަނަށް ވާ މޮޅަކުން އެމީހަކަށް ލިބޭނެ މޮޅެއް ނެތެވެ. އެތަނަަށް ލިބޭ ދެރައަކުން ގެއްލޭނެ އެއްޗެއްވެސް ނޯންނާނެއެވެ. އެފަދަ މީހުން ބަލާނީ އިންތިހާބާ ދިމާކޮށް ހަދިޔާ ބަހާލައިގެން ނިންމާލުމަށެވެ.\nރައްޔިތުންގެ މަޖިލީސް މިހާރު އޮތް ގޮތަކީ ރަށު މީދާ ރަށަށް ގަދަކުރަން ރޭވިގޮތެވެ. މެމްބަރުންނަކީ ދާއިރާގެ އޮޔާއި ވައި ރަނގަޅަށް ދަންނަ މެމްބަރުންނަށް ހެދުމަށް ގެނައި ބަދަލެކެވެ. އެއްވެސް ހާލެއްގައި އެތަނަށް އެއްވާ މީހުންގެ ތެރެއިން އެންމެ އަޑުގަދަ މީހުން ބަލަން ނުވަތަ ޢަދަދު ގިނަކުރުމުގެ ބޭނުމުގައި ގެނައި ބަދަލެއް ނޫނެވެ.\nދާއިރާތަކަށް ރައްޔިތުންގެ އިހްސާސް ނުދަންނަ މާލޭގައި ދިރިއުޅޭ މެމްބަރުން އިންތިހާބު ކުރުމުން ރައްޔިތުންނަށް ލިބުނު ނިކަމެތިކަން ފާއިތުވި ދުުވަސްތަކުން ގިނަ ރައްޔިތުންނަށް ތަޖްރިބާ ކުރެވޭނެއެވެ. އެފަދަ މެމްބަރުން މާލޭގައި މުސާރަ ނަންގަވައިގެން އުފަލުގައި ދައުުރު ހޭދަކުރައްވާއިރު ރައްޔިތުންގެ ހާލު ބަލާލެވެނީ އަނެއް ފަހަރު އިންތިހާބު ބޯމަތިވުމުންނެވެ. ފައިސާއަށް މަޖްލިސް ގޮޑި ގަނެލައިގެން ރައްޔިތުންނަށް ދޭ ޖަވާބަކީ، ގޮޑި އަކީ އެމީހުން ގަނެފައިވާ ގޮޑިއެއް ކަމަށާއި، ރައްޔިތުންނަށް ކޮށްދޭން ޖެހޭ ކަމެއް ނޯންނާނެކަމަށެވެ.\nމިއީ މިއަދު އަތޮޅުތެރޭ ރައްޔިތުން ފުންކޮށް ވިސްނައި ނިންމުން ނިންމަން ޖެހޭ މައްސަލައެކެވެ. ދާއިރާ ތަމްސީލު ކުރުމަށް ދާއިރާގެ އިހްސާސް ދަންނަ މީހަކު ބެހެއްޓުން މުހިއްމެވެ.


ޕްރޮސިކިއުޓަރ ޖެނެރަލްގެ ޤާނޫނަށް3ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ ތަޞްދީޤު ކުރައްވައިފި - The President's Office\n16 ސެޕްޓެންބަރު 2020، ރިފަރެންސް: 2020-305\nޕްރޮސިކިއުޓަރ ޖެނެރަލްގެ ޤާނޫނު (ޤާނޫނު ނަންބަރު 2008/9) އަށް3ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތަޞްދީޤު ކުރައްވައިފިއެވެ. މި ބިލަކީ 2020 އޮގަސްޓު 31 ވީ ހޯމަ ދުވަހު ބޭއްވެވި ރައްޔިތުންގެ މަޖިލީހުގެ 2020 ވަނަ އަހަރުގެ ދެވަނަ ދައުރުގެ 33 ވަނަ ޖަލްސާއިން ފާސްކުރެއްވި ބިލެކެވެ.\nޕްރޮސިކިއުޓަރ ޖެނެރަލްގެ ޤާނޫނަށް3ވަނަ އިޞްލާޙު ގެނައުމުގެ ބިލާއި ގުޅިގެން އެފަރާތްތަކަށް ޤާނޫނު އަސާސީންނާއި ޤާނޫނުން މަތިކޮށްފައިވާ މަސްއޫލިއްޔަތުތަކާއި ވާޖިބުތައް އަދާކުރާނީ ތަޢައްސުބުން އެއްކިބާވެހުރެ މިނިވަންކަމާއިއެކު މަސްއޫލިއްޔަތު އަދާކުރުމަށް މިހާރަށްވުރެ ބޮޑަށް މަގުފަހިވެގެންދާނެއެވެ.\nހަމަ އެއާއެކު މި ބިލުގައި ޕްރޮސިކިއުޓަރ ޖެނެރަލް ޒިންމާ އަދާކުރުމުގައި ހިފަހައްޓަންޖެހޭ ހަމަތަކާއި، އިތުރު ވަޒީފާ އަދާނުކުރުމާއި، އާމްދަނީއެއް ލިބޭފަދަ އެހެން އެއްވެސް މަސައްކަތެއް ނުކުރުމަށާއި، މަޞްލަޙަތު ފުށުއަރާ މައްސަލަތަކުން ދުރުހެލިވުމަށާއި، ސިޔާސަތުތައް އެކަށައެޅުމަށާއި، ސުލޫކީ ހަމަތަކާއި ޚިލާފުވުން ފަދަ ކަންކަމުގައި އަމަލުކުރާނެ ގޮތް އެކުލެވިގެންވެއެވެ.\nމީގެ އިތުރުން މާލީ ހިސާބު ހުށަހެޅުމަށާއި ސުލޫކީ ހަމަތަކާއި މުވައްޒަފުން ޚިލާފުވުމުން ޢަމަލުކުރާނެ ގޮތުގެ ތަފްޞީލު ވެސް މި އިޞްލާޙުގައި ބަޔާންކޮށްފައިވެއެވެ. ރައީސުލްޖުމްހޫރިއްޔާ މި ބިލު ތަޞްދީޤު ކުރެއްވުމާއި ގުޅިގެން، މި ބިލު ވަނީ ދިވެހި ސަރުކާރުގެ ގެޒެޓްގައި ޝާއިޢު ކުރައްވާފައެވެ.


އީ-ސްޓޯރ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން މިހާރު ވިޔަފާރިކުރެވޭނެ އީ-ސްޓޯރ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން މިހާރު ވިޔަފާރިކުރެވޭނެ\nއެސްޓީއޯގެ އޮންލައިން ވިޔަފާރި ޕްލެޓްފޯމް، އީ-ސްޓޯރ.އެމްވީ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން ވިއްކާ ތަކެތި ގަތުމުގެ ފުރުސަތު ހުޅުވާލައިފިއެވެ.\n"އީ-ސްޓޯރ.އެމްވީ" ގެ ޚިދުމަތަކީ އެސްޓީއޯ ފިހާރަތަކުން ވިއްކާ ތަކެތި ކަސްޓަމަރުންނަށް އޮންލައިންކޮށް ގަތުމުގެ ފުރުސަތު ލިބޭ ޕްލެޓްފޯމެކެވެ. އެގޮތުން އީސްޓޯރ.އެމްވީއިން މިހާރު އެސްޓީއޯ ސްޕާމާޓުން ލިބެން ހުންނަ ތަކެތި ހޯލްސޭލްކޮށް ލިބެން ހުރުމުގެ އިތުރަށް، އެސްޓީއޯ ހޯމް އިމްޕްރޫވްމަންޓުން ލިބެން ހުންނަ ގޭތެރޭގައި ބޭނުންކުރާ އިލެކްޓްރޯނިކް ސާމާނުވެސް ލިބެން ހުންނާނެ ކަމަށް އެސްޓީއޯއިން ހާމަކުރެއެވެ.\nއީ.ސްޓޯރ މެދުވެރިކޮށް ހޯމް އިމްޕްރޫވްމަންޓު ފިހާރައިން ގަންނަ ތަކެތީގެ ތެރެއިން ގެއަށް ޑެލިވަރކޮށްދިނުމުގެ ޙިދުމަތް ލިބޭނީ އައިސްއަލަމާރި އަދި ދޮންނަ މެޝިން ގަންނަ ފަރާތްތަކަށެވެ. އެހެން ހުރިހާ އެއްޗެއް ގަތުމަށްފަހު ބަލާ އެސްޓީއޯ ހޯމްއިމްޕްރޫވްމަންޓަށް އައުމުން ލިބޭނެއެވެ.\nއާއްމުންނަށް "އީސްޓޯރ.އެމްވީ" މެދުވެރިކޮށް އެސްޓީއޯ ސްޕަރމާޓުން ތަކެތި ގަތުމުގެ ފުރުސަތު ވަނީ މިދިޔަ މަހުގެ5ވަނަ ދުވަހު މެދުކަނޑާލާފައެވެ. އެހެންނަމަވެސް ވަރަށް އަވަހަށް އެޙިދުމަތްވެސް އަލުން ފެށުމަށް ތައްޔާރުވަމުންދާ ކަމަށް އެސްޓީއޯއިން ހާމަކުރެއެވެ.


ފާފަ ފުއްސެވޭ ކަންތައްތައް -3— Ihavandhoo.com\n30 ޖޫން 20130ޢަބުދުލްޤާދިރު މުޙައްމަދު\nتوبة ވުމުގެ ޝަރުތުތައް\nއިމާމް ނަވަވީ ރަޙިމަހުﷲ ވިދާޅުވެފައިވެ އެވެ. ކޮންމެ ފާފައަކުން ވެސް ތައުބާ ވުމަކީ ވާޖިބު ވެގެންވާކަމެކެވެ. އަދި ކުރެވިފައިވާ ފާފައަކީ، މީސްތަކުންގެ ޙައްޤާއި ގުޅިފައިނުވާ، ހަމައެކަނި ﷲ ތަޢާލާއާއި އެ އަޅަކާއި ދެމެދު ކުރެވިފައިވާ ކަމެއްނަމަ ތައުބާވުމަށްޓަކައި3ޝަރުތެއްފުރިހަމަވާން ޖެހެ އެވެ. އެއީ\n1- ފާފަކުރުން ހުއްޓާލައި އެކަމުން އެއްކިބާވުން\n2- ފާފައަށް އަރައިގަނެވުނު ކަމުގެ މައްޗަށް ދެރަވެ ހިތާމަކުރުން\n3- އަލުން އަނބުރައި އެފަދަ ފާފައަކަށް ދުވަހަކުވެސް އަރައިނުގަތުމަށް ޢަޒުމުކަނޑައެޅުން\nމިތަނުން އެއްވެސް ޝަރުތެއްފުރިހަމަ ނުވާކަމުގައިވާނަމަ، އޭނާގެ ތައުބާ ފުރިހަމައެއްނުވާނެ އެވެ. އަދި، ކުރެވިފައިވާ ފާފައަކީ މީހެއްގެ ހައްޤަކާއި ގުޅިފައިވާ ކަމެއްކަމުގައިވާނަމަ، އިތުރު ޝަރުތެއްވާކަމުގައި އިމާމު ނަވަވީ ރަޙިމަހުﷲ ބަޔާންކުރައްވާފައިވެ އެވެ. އެއީ،\n4- މީހެއްގެ ހައްޤެއްވާނަމަ އެހައްޤެއް އަދާކޮށް އެކަމަކުން އޭނާގެ ހިތް ޚަލާޞް ހޯދުން. އެބަހީ އޭނާގެ މުދަލެއް އަތުލައިފައިވާނަމަ އެ އަނބުރާ ރައްދު ކޮށްދިނުމެވެ. ނުވަތަ ގަޛުފު ކުރުން އަދި ޣީބަބުނުން ކަހަލަ ކަމެއް ކުރެވިފައިވާނަމަ އޭނާގެ ކިބައިން މާފަށްއެދުމެވެ. މިކަމުގެ ސަބަބުން އެއަށްވުރެ ބޮޑު ފަސާދައަކަށް ދޮރުހުޅުވިގެންދާފަދަ ކަމަކަށް ނުވާނަމަ އެވެ.\nހުރިހާފާފަ އަކުން ތައުބާނުވެ ބައެއްފާފަތަކުން ތައުބާވި ކަމުގައިވާނަމަވެސް އެތައުބާއެއް ޞައްޙަވެދާހުއްޓެވެ. އެހެން ނަމަވެސް ހުރިހާ ފާފައަކުންވެސް ތައުބާ ވުމަކީ ވާޖިބުވެގެންވާ ކަމެކެވެ.


ކުށަކީ ކޮބާ؟ | Esfiya - Dhivehi Vaahaka Site\nއަހަރެން މި އަނިޔާވެރި ދުނިޔެ އަށް އުފަންވީ ކީއްކުރަން ބާއެވެ؟ މި ދުނިޔޭގައި އަހަރެން ކުރި މަތި ލާންވީ ހުސް އިމްތިހާނާ ހެއްޔެވެ؟ ދުނިޔެ އަހަރެން ދެކެ އެހާ ފޫހި ވެއެވެ. އަހަރެން ވެސް މަރު ނުވާތީ މިތާ ހުންނަނީއެވެ. އަމިއްލައައް މަރު ވުމަކީ ފާފަ އެއް ނޫން ނަމަ އަހަރެން މަރުވިތާ މިހާރު ކިތަންމެ ދުވަހެކެވެ.\nމީހުން ބުނާތީ އަޑު އަހަމެވެ. ލޯތްބާއި އަޅާލުމާއި ނުލާ ދުނިޔެ އަކު ނޫޅެވޭނެއެވެ. އަހަރެން މިއުޅެނީ ނޫން ހެއްޔެވެ؟ އުމުރުން ބާރަ އަހަރު ވީއިރު އަހަން ނަށް ލިބުނީ ކާކު ގެ ލޯތްބެއް ހެއްޔެވެ؟ ކާކުގެ އަޅާލު މެއް ހެއްޔެވެ؟\nއާނއެކެވެ. އަހަރެން ސުކޫލަށް ލާފާ ހުރެއެވެ. އެކަމަކު ދުވަހަކު ވެސް ސުކޫލައް ލާކަށް، ސުކޫލުން ބަލައެއް ނާންނާނެއެވެ. އެންމެ ކުޑަ ކޮއްކޮ ގޮވައިގެން ކާރުގައި ކޮންމެ ދުވަހަކު ހެނދުނު ސުކޫލަށް ދަނީ އަހަރެން ގެ ކުރި މަތީގައެވެ. ގައިމު އަހަރެން ގޮވައިގެން ދާން ކީއްހެއްޔެވެ؟ އަހަރެން މީ ނަޖިހަކީ ހެއްޔެވެ؟ ނޫނީ އަހަރެން ގޮވައިގެން ދިއުމަކީ ފާފަ އެއް ހެއްޔެވެ؟ ދަރިޔެއްގެ މަގާމު ނުދިނަސް އަހަރެން ވެސް މީ ދަރިއެއްވިއްޔާއެވެ. އަހަރެންގެ ވެސް އޮންނަނީ ހިތެއްވިއްޔާއެވެ. މި ހިތަށް ހާދަ ތަދެއްވެއެވެ. މި ކުޑަ ކުޑަ ހިތުގައި ހާދަވޭނެއް އަޅައެވެ.\nހަމައެކަނި މިގޭ ތެރެއަކުން ނޫނެވެ. ސުކޫލު ގެ އިތުރު ހަރަކާތެއްގައި ބައިވެރި ވިޔަސް އަހަރެން އުޅެން ޖެހޭނީ ވަކިންނެވެ. ޓީޗަރުން ވެސް އަހަރެން ގެ ފޮތް މާުކު ކުރަން ފޮތުގައި އަތް ލަން ވެސް ފަކުރު ގަނެއެވެ. ކުރާނީ ކީތް ހެއްޔެވެ؟ އަހަރެންގެ ހަމުގެ ކުލަ ކަޅުވެފައި މިކަމެތި ހަށިގަނޑެއްގެ ވެރިއަކަށް ވާތީއެވެ. ބަލާލަން ހުތުރީއެވެ.\nބަނޑު އަޅާ ވިހޭ އަމިއްލަ ދަރިޔާ ދިމާލަށް ”ދަރިފުޅާއޭ” ކިޔަން މަންމަ ލަދު ގަނެއެވެ. މިއީ މައިވަންތަ ކަމުގެ ލޯބި ހެއްޔެވެ؟\nސުކޫލުގައި އިސްލާމް ގަނޑީގައި ބައްޕައިންގެ މާތް ވާހަކަ ކިޔައި ދެއެވެވެ. އަހަރެން ހީކުރީ ހުރިހާ ބައްޕަ އިން ވެސް އެހާ މާތް ވާނެ ކަމަށެވެ. ނަމަވެސް އެއީ ދޮގެއްކަން މިއަދު އަހަންނަށް ފަހުމް ވެއްޖެއެވެ. އަހަރެން ގެ މިހިރަ ހިތްހަރު ބައްޕަ އަހަރެންގެގައިގާ ފިރުމާ ނުލާތާ ދުވަހަކު ވެސް ރުހުމުގެ ނަޒަރަކުން އަހަންނާ ދިމާ ބަލާލާފަވެސް ނުވާނެއެވެ. އަޅެ ކިހާ މާތް ބައްޕަ އެއް ހެއްޔެވެ؟\nތިމާގެ މީހުންނަކީ ވަރަށް ހިތްހެޔޮ ބައެކޭ ކިޔައެވެ. އެކަމަކު އަހަރެން ދެކޭ ގޮތުގައި އެއީ ހަޅޭއް ލަވާ އަނިޔާކުރަން މި ދުނިޔެ އައިސް ތިބިބައެކެވެ. އެމީހުން ގެ މަސައްކަތަކީ އަހަރެން ހިތުގައިޖެއްސުން ކަމުގައި ވަނީނަމަ އެމީހުންނަށް ކިތަންމެ ފުރިހަމަ އަކަށް ވެސް އެކަން ކުރެވެއެވެ. ނަމަވެސް މިތިބަ އިންސާނުން ތަކުގެ ހިލަހިތެއް ނުފުރޭ ވިއްޔާއެވެ.\nދެންއޮތީ ކިޔަވައިދޭ ޓީޗަރުން ގެ ވާހަކައެވެ. އެ ހަސަދަ ވެރިން ގެ ވާހަކަ ރަނގަޅު ވާނީ ނުދެއްކިއްޔާއެވެ. ލާރި އަށް ވިކޭ ވަރަށް ދަށް ފެންވަރުގެ ބައެކެވެ. ލާރި ދީފިއްޔާ ލިޔަން ކިޔަން ނޭނގޭ ކުއްޖަކަށް ވެސް ސުކޫލުގެ ކެޕްޓަންކަން ދޭކަށް މި މީހުން ފަހެއްނުޖެހޭނެއެވެ. ގައިމު ތަފާތު ނުކޮށް ރަނގަޅަށް ކިޔަވާ އަހަރެން މީ ކިހާ އަލިގަދަ ތަރިއަކަށްވާނެ ހެއްޔެވެ؟\nރައްޓެހިންނަކީ ދެރަވާ ވަގުތު ހިތްވަރުދޭ ބަޔަކޯލައެވެ. ދިމާވާ ދަތި ކަންކަމުގައި އެހީވެދޭ ބަޔަކޯލައެވެ. އެކަމަކު އަހަރެން ގެ އެކުވެރިން ބަލާނީ ދެރަވެފައި އިނިއްޔާ މަލާމާތްކޮށް އަހަރެން ރޮއްވާލެވޭތޯ އެވެ. އެންމެންގެ ތެރޭގައި އަހަރެން ބޭޒާރު ކޮއްލެވޭތޯ އެވެ. ވީއިރު މިއީ ރައްޓެހިންނަށް ވެދާނެ ހެއްޔެވެ؟\nހިތަށް އަރާ ސުވާލު ތަައް ބައިވަރެވެ، މި މުޖުތަމައުގައި އަހަރެން ބާކީ ކުރަނީ ކީތް ވެގެން ހެއްޔެވެ؟ މަންމަ ބުނާނެއެވެ. ތިއީ ނުކުޅެދޭ ކުއްޖެކެވެ. އަހަރެން ނުކުޅެދޭ ކުއްޖަކަށް ވީ ކީތްވެގެން ހެއްޔެވެ؟ އަހަރެން މީ ލޭއަޅާ ކުއްޖަކަށްވީމަ ހެއްޔެވެ؟ މިއީ ނުކުޅެދުންތެރި ކަމަކަށް އަހަރެން ގަބޫލެއްނުކުރަމެވެ.\nއަހަރެން ގެ ކަންފަތަށް އަޑު އިވޭ ވިއްޔާއެވެ. ދެލޮލަށް ފެނޭވިއްޔާއެވެ. ވާހަކަ ދެއްކޭ ވިއްޔާއެވެ. އަތް ފައިން މަސައްކަތް ކުރެވޭ ވިއްޔާ އެވެ. ބޯ ހަމަ ނުޖެހެނީކީވެސް ނޫނެވެ. ވީއިރު ނުކުޅެދޭ ކުއްޖެއްގެ ލަގަބު އަހަންނަށް ދެނީ ކީއްވެ ހެއްޔެވެ؟\nމީގެ ދެދުވަސް ފަހެވެ. ބައްޕަ މީހަކާ ވާހަކަ ދައްކާއަޑު އިވެއެވެ. އަހަރެން އަޑު އަހަން ހުރީމެވެ. ކުއްލި އަކަށް އަހަންނަށް ހީވީ ބިން ގަނޑު ފައި ދަށުން ދެމިގަތް ހެންނެވެ. ބޯ މަތީ ގައި ވާ ފުރާޅު ބޮލަށް ވެއްޓުނު ހެންނެވެ.\nއެމީހުން އެއުޅެނީ އަހަރެން މަރާލާށެވެ. އަހަންނާ ހެދި މައިންބަފައިންނަށް ބޮޑު ބުރައެއް އުފުލަން ޖެހޭތީއެވެ. ލޭ އަޅަން ޖެހޭތީއެވެ. ލޭ ނާޅާ ތާ އެއް މަސް ވަނީއެވެ. އަހަރެން މި ހާލުގާ މަރައި ނުލިޔަސް ދިރިހުޓާ ވަޅުލީ ނަމަވެސް އަހަރެން މާ އުފާވާނެއެވެ. އަހަރެން ދުނިޔޭގައި ބަހައްޓަން ބޭނުން ނުވަންޏާ އަހަރެން މި ދުނިޔެއަށް އުފަން ކުރީ ކީއްކުރަން ހެއްޔެވެ؟ އަހަރެން ގަނަ ތަޅުވަން ހެއްޔެވެ؟\nމިދުނިޔެ މަތީގައި އަހަރެންނަށް އެންމެ ނަފްޜަތު ކުރާ މަންމާ އެވެ. އަހަންނަށްޓަކައި އިންސާނިއްޔަތުގެ ކަންފުޅެއް ވެސް ނެތް ބައްޕާއެވެ. މި ދުނިޔެ މަތީ ގައި މި ކަމުގެ ޖަޒާ ނުލިބި ދާނެއެވެ. ނަމަވެސް އާޙިރަތު ގައި މިކަމުގެ ހިތި ނަތީޖާ ލިބޭނެކަން ހަނދާން ކުރާށެވެ!\nމަންމަ މެން އަހަރެން ދެކެ ތިހާ ތި ރުޅިއަންނަނީ މިއީ ތެލަސީމިއާ ކުއްޖަކަށް ވީމާ ނޫން ހެއްޔެވެ. އެއީ އަހަރެން ގެ ކުށެއް ހެއްޔެވެ؟ އަހަރެންގެ ކުށަކީ ކޮބާ ހެއްޔެވެ؟\nނަފްރަތުން ވެވުނު ލޯބި 20\nއިންތިޒާރުގައި ހުންނަމޭ ލޯބިން 45\nހިތާމަ ލޯބި September 30, 2018\nފާފައިގެ ފޭރާން ލާކަށްނުރުހެވޭނެއެވެ.\nހަޤީޤީ ހިތާމަ ޅެން November 13, 2018


Muzaaharaa in hayyaru kuri ehmmen dhookollaifi - AO News\n- ވަގުތު އިމޭޖްސް: އަހުމަދު މަމްދޫހް\nއިއްޔެ އިދިކޮޅު ފަރާތްތަކުން މާލޭގައި ކުރިއަށްގެންދިޔަ މުޒާހަރާ އިން ހައްޔަރު ކުރި އެންމެން ދޫކޮށްލައިފި އެވެ.\nއިއްޔެ ހައްޔަރު ކުރި މީހުންގެ ތެރޭގައި އިދިކޮޅު ކޯލިޝަންގެ ލީޑަރު އަދި ޕީއެންސީގެ ނައިބު ރައީސް އަބްދުއްރަހީމް އަބްދުﷲ އާއި ރައްޔިތުންގެ މަޖިލީހުގެ ހުޅުދޫ ދާއިރާގެ ކުރީގެ މެމްބަރު ޝާހިދު އާއި އިދިކޮޅު މަޖިލިސް މެންބަރުންގެ އިތުރުން ޕީޕީއެމް އަދި ޕީއެންސީގެ ކައުންސިލް މެންބަރުންވެސް ހިމެނެއެވެ.\nފުލުހުން ބުނީ އިއްޔެ ހައްޔަރު ކުރި 30 މީހުންގެ ތެރެއިން ތިން މީހަކު ފިޔަވައި ބާކީ މީހުން ދޫކޮށްލީ، އެޗްޕީއޭގެ ގައިޑްލައިންތަކާ ހިލާފުވެގެން ފިޔަވަޅު އެޅުމަށްފަހު ކަމަށެވެ. މި ގޮތުން 27 މީހަކު 1000 ރުފިޔާއިން ޖޫރިމަނާ ކޮށްފައިވާއިރު، ފިޔަވަޅު ނާޅާ ދޫކޮށްލި 03 މީހުންނަކީ މުޒާހަރާ ފެށުމުގެ ކުރިން ހައްޔަރު ކުރި މީހުންނެވެ.\nއިދިކޮޅު ކޯލިޝަނުން އިއްޔެ މާލޭގައި ކުރިއަށް ގެންދިޔަ މުޒާހަރާ ފެށުމުގެ ކުރިން ހުއްޓުވުމަށް ފުލުހުންވަނީ ގިނަ މަސައްކަތްތަކެއް ކޮށްފައެވެ. އެހެންނަމަވެސް މުޒާހަރާގެ ބައިވެރިންވަނީ މާލޭގެ މަގުތަކުގައި އަޑު އުފުލައި ޝޫއޫރު ފާޅުކޮށްފައެވެ. މާލޭގެ ދެސަރަހައްދެއްގައި މުޒާހަރާގެ ބައިވެރިން ހަރަކާތްތެރިވެފައިވާއިރު، ފުލުހުން ވަނީ ޕީޕީއެމް އޮފީސް ކައިރީގައި ތިބި މުޒާހަރާގެ ބައިވެރިން ހުއްޓުވުމަށް މަސައްކަތްކޮށް އެ ޕާޓީގެ އޮފީސް ބަންދުކޮށްފައެވެ.


Insaanun beynunvaa hurihaa kamehge feshumakee thauleem: Raees Solih\nއިންސާނުން ބޭނުންވާ ހުރިހާ ކަމެއްގެ ފެށުމަކީ ތައުލީމު: ރައީސް ޞާލިހު\nއިންސާނުން ބޭނުންވާ ހުރިހާ ކަމެއްގެ ފެށުމަކީ ތައުލީމުކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ނ. މިލަދޫ ހިދާޔާ ސްކޫލްގެ ރަން ޔޫބީލް ފާހަގަކުރުމަށް އެރަށު ސްކޫލްގައި މިއަދު ހެނދުނު ބޭއްވެވި ޖަލްސާގައި ވާހަކަފުޅު ދައްކަވަމުންނެވެ.\nރައީސުލްޖުމްހޫރިއްޔާ އިންސާނުން ބޭނުންވާ ހުރިހާ ކަމެއްގެ ފެށުމަކީ، ތަޢުލީމު ކަމަށާއި، އެހެން ހުރިހާ ކަމަކަށްވުރެ، ތަޢުލީމް ދިނުން މުހިންމު ވަނީ ހުރިހާ ފަންނުތަކެއްގެ މީހުން އުފެއްދެނީ، އެފަންނެއްގެ ޢިލްމު ޙާޞިލްކޮށްދީގެންކަމަށް ވާތީ ކަމުގައެވެ. އެހެންކަމުން، ތަރައްޤީވާން ބޭނުންނަމަ އަދި ތަހުޒީބީ ބަޔަކަށްވާން އެދޭ ނަމަ، އެންމެ ފުރަތަމަ ކުރަންވީ ކަމަކީ އުނގެނި ދަސްކުރުންކަމުގައި އެމަނިކުފާނު ވިދާޅުވިއެވެ.\nޖިންސީ ގޯނާގެ މައްސަލަ ބޮޑުވެފައިވަނީ ޒަމާނުއްސުރެ އެކަމާއި މެދު އަޅާނުލާ އޮތުމުން: ރައީސް ޞާލިހު010 hours ago\nޖިންސީ ގޯނާގެ މައްސަލަތަކަށް އޮތީ ޒީރޯ ޓޮލަރެންސް: ރައީސް01 day ago\nކައުންސިލުތަކުގެ މެޖޯރިޓީ ނުލިބިއްޖެނަމަ ވައުދުތައް ފުއްދަން ދަތިވާނެ: ރައީސް31 week ago\nކުޅުދުއްފުށީ ޓާޝަރީ ހޮސްޕިޓަލު ހިންގަން އާ އިމާރާތެއް އަޅާނަން: ރައީސް01 week ago\nހަނިމާދޫ އިންޓަރނޭޝަނަލް އެއާޕޯޓު އަނެއްކާވެސް އިންޓަރނޭޝަނަލް ކުރާނެކަމަށް ރައީސް ވިދާޅުވެއްޖެ01 week ago\nކުޑަހުވަދޫގައި އުމުރުން ދުވަސްވީ މީހަކު ނިޔާވެފައި އޮއްވާ ފެނިއްޖެ026 minutes ago


MDP Ge "Hagguvaa Minvaru" Ge Vaahaka Akee Inthihaabu...\n3 ދުވަސް,5ގަޑި, 38 މިނެޓް, 32 ސިކުންތު ކުރިން 380ފަތޯނާ ފާއިޒް\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)އިން ކޮންމެ އިންތިހާބަކާ ދިމާކޮށްވެސް ހައްގު މިންވަރުގެ ވާހަކަ ދައްކައެވެ. އެގޮތުން ނިމިގެން ދިޔަ ރައްޔިތުންގެ މަޖިލީހުގެ އިންތިހާބުގައިވެސް އެމްޑީޕީގެ މެމްބަރުންނަށް ހައްގު މިންވަރު ހޯދައިދޭ ވާހަކަ ދެއްކިއެވެ. އަދި އެ ހައްގުވާ މިންވަރު ނުލިބެނީ ކޯލިޝަނާ ހެދި ކަަމަށްވެސް އެޕާޓީން ދަނީ ބުނަމުންނެވެ.\n"އަޅުގަނޑުމެންގެ އެންމެ ބޮޑު މަސައްކަތަށްވީ ތިބޭފުޅުންގެ ހިތަށް އެވިސްނުން ވައްދައިދޭން. ތިމަންނާ އަކީ ހައްގުވާ މީހެކޭ. ހައްގު މިންވަރެއް އޮތް މީހެކޭ. ތިޔަ ބޭފުޅުންގެ ދުލުން، މީ ހެއްޔޭ ހައްގުވާ މިންވަރަކީ ބުނާ ބުނުން އަޅުގަނޑުމެން އަޑުއެހުން" މިއީ ލޯކަލް ކައުންސިލް އިންތިހާބުގެ ކެމްޕެއިނަށް ހދ.ހަނިމާދޫއަށް ވަޑައިގެން އެރަށުގެ ރައްޔިތުންނާ ބައްދަލުކުރައްވާ ނަޝީދު ދެއްކެވި ވާހަކަފުޅެވެ. ހައްގުވާ މިންވަރުގެ ވާހަކަ، މިއަދު ހަރު އަޑުން ނަޝީދު ވަނީ ދައްކަވައިފައެވެ.\nމިއީކީ އާ ކަމެއް ނޫނެވެ. ކޮންމެ އިންތިހާބަކާ ދިމާކޮށްވެސް އެމްޑީޕީއަށް ހައްގުވާ މިންވަރު ނުލިބޭތީ އެކަމުގެ ޝަކުވާ ނަޝީދު ކުރައްވައެވެ. އެ މިންވަރު ހޯދަން ހުރަސް އަޅަނީ ސަރުކާރު ކޯލިޝަނުގެ ބައިވެރިން ކަމަށް ވިދާޅުވެ، ކޯލިޝަން ބާކީކޮށް، އެމްޑީޕީއަށް ކޮންމެ އިންތިހާބެއްގެ މެޖޯރިޓީ ހޯދުމަށްޓަކައި އެ ޕާޓީން ގެންގުޅޭ ސިޔާސީ ހަތިޔާރަކަށް "ހައްގުވާ މިންވަރު" މިވަނީ ވެފައެވެ.\nއެމްޑީޕީން ބުނާ ގޮތުގައި ހައްގުވާ މިންވަރެއް ކަނޑައެޅިފައިވަނީ އެޕާޓީގެ މެމްބަރުންނަށް އެކަންޏެވެ. އަދި ހައްގުވާ މިންވަރު އިންސާފުވެރިކަމާއެކީގައި ލިބޭނީވެސް ހަމައެކަނި އެމްޑީޕީގެ ތިލަފަތަށް ވޯޓު ދީގެން ކަމުގައިވެސް އެޕާޓީން ގަބޫލު ކުރެއެވެ.\n"އަޅުގަނޑުމެން ނޫން ބަޔަކަށް ތިބޭފުޅުން ވޯޓު ދެއްވުމަކީ މުޅި މި ކަންތަކުގެ އިންސާފު ގެއްލޭނެ ކަމަށް" ނަޝީދު ވިދާޅުވިއެވެ.\nރައްޔިތުންގެ މަޖިލީހުގެ އިންތިހާބާ، ލޯކަލް ކައުންސިލް އިންތިހާބާ ދިމާކޮށް ހައްގު މިންވަރުގެ ވާހަކަ ދައްކައިގެން ސަރުކާރު ކޯލިޝަނުގެ ބައިވެރިން ބާކީކޮށް، ހުރިހާ ގޮނޑިއެއް އެމްޑީޕީން ކާމިޔާބު ކުރަން މަސައްކަތް ކުރިއަސް، އެޕާޓީއަށް ކޯލިޝަން ރޫޅާ ލެވޭކަށް ނެތެވެ. ޕީއެންސީގެ ނައިބު ރައީސް އާދަމް ޝަރީފު އުމަރު ވިދާޅުވި ފަދައިން، މި ސަރުކާރު ދެމި އޮތީވެސް ކޯލިޝަންގެ ސަބަބުންނެވެ. ވެރިކަން ހޯދައިދޭންވެސް ކޯލިޝަނުން ބުރަ މަސައްކަތްތަކެއް ކުރިއެވެ.\nރައީސް އިބްރާހީމް މުހައްމަދު ސޯލިހުއަށް ވޯޓު ދިން މީހުންގެ ތެރޭގައި ޖުމްހޫރީ ޕާޓީގެ މެމްބަރުންނާއި، އަދާލަތު ޕާޓީގެ މެމްބަރުންގެ އިތުރުން، ރައީސް މައުމޫން އަބްދުލްގައްޔޫމަށް ތާއީދު ކުރާ މީހުންވެސް ހިމެނެއެވެ.\nއެ އެންމެންގެ މޫނުގައި ކޮޅުފައިން ޖެހުމަށްފަހު، ކޯލިޝަން ރޫޅާލަން އެމްޑީޕީއަށް ނުކެރޭއިރު، އެޕާޓީން މިއަދު ހައްގުވާ މިންވަރެއްގެ ވާހަކަ އެ ދައްކަނީ އެމްޑީޕީގެ މެމްބަރުންނަށް އޮޅުވާލުމުގެ ގޮތުން ކަމާމެދު ޝައްކެއް ނެތެވެ.\n1 ގަޑި ކުރިން 14 0\n1 ދުވަސް ކުރިން 448 0


ޕީއެސްޖީގެ ޒުވާން ތަރި އެމްބާޕޭ އާއި ސްޕޯޓިން ޑިރެކްޓަރު ލިއެނާޑޯ: ޕީއެސްޖީން މަސައްކަތް ކުރަނީ އެމްބާޕޭ ހިފަހައްޓަން\nޕީއެސްޖީގެ ޒުވާން ތަރި ކީލިއަން އެމްބާޕޭގެ މައްސަލާގައި ރެއާލް މެޑްރިޑަށް އަދަބު ދޭން ޖެހޭ ކަމަށް ޕީއެސްޖީގެ ސްޕޯޓީން ޑިރެކްޓަރު ލިއެނާޑޯ ބުނެފި އެވެ.\nއެމްބާޕޭގެ ޓްރާންސްފާ މައްސަލައިގައި ރެއާލްއަށް އަދަބު ދޭން ޖެހޭ ކަމަށް ލިއެނާޑޯ ބުނަނީ އެޓީމުން ޕީއެސްޖީ އާއި އެމްބާޕޭއަށް ކުރަން ޖެހޭ އިހްތިރާމް އަދާ ނުކުރާތީ އެވެ.\nނިމިގެންދިޔަ ޓްރާންސްފާ މާކެޓުގައި އެންމެ ވަރުގަދައަށް ދެކެވުނު ވާހަކަ އަކީ އެމްބާޕޭ ރެއާލްއަށް ބަދަލުވާން އުޅޭ ވާހަކަ އެވެ. ރެއާލުން އެމްބާޕޭ ހޯދަން ޕީއެސްޖީއަށް ހުށަހެޅު ބިޑު ތަކުގެ ތެރޭގައި 200 މިލިއަން ޔޫރޯގެ ބިޑެއް ވެސް ހިމެނެ އެވެ. އެމްބާޕޭ ވެސް ޕީއެސްޖީ ދޫކޮށް ރެއާލްއަށް ދާން ބޭނުން ވެފައި ހުރި ނަމަވެސް ޕީއެސްޖީން ވަނީ އެ ހުށަހެޅުން ތަކަށް ނޫނެކޭ ބުނެފަ އެވެ.\n“ރެއާލުން މިކަން ދޮގު ކުރާނެ. އެކަމަކު އަހަންނަށް ހީވަނީ ހަގީގަތުގައި ރެއާލުން މަސައްކަތް ކުރަނީ [ފްރީ އޭޖެންޓް] އެއްގެ ގޮތުގައި އެމްބާޕޭ ހޯދަން. މިހާރު އެމީހުން އެ މަސައްކަތް ކުރާތާ ދެ އަހަރު ވެއްޖެ. މިއީ އެމީހުންނަށް އަދަބު ދޭން ޖެހޭ ކަމެއް،” މިލާނުގައި އޮތް ފެސްޓީވޯ ޑެލޯ ސްޕޯޓްސް އިވެންޓުގައި ވާހަކަ ދައްކަމުން ލިއެނާޑޯ ބުންޏެވެ.\nއެމްބާޕޭ ގެންދަން އުޅޭ ކަމުގެ ވާހަކަ ރެއާލްގެ ކޯޗާއި، ޓީމުގެ ބޯޑުގެ އިތުރުން ކުޅުންތެރިން ވަރަށް ފާޅުގައި ދައްކާފައިވާކަން ފާހަގަ ކުރަމުން ލިއެނާޑޯ ބުނީ އެކަމުން ދޭހަ ވަނީ އެމްބާޕޭއަށް ރެއާލުން އިހްތިރާމް ނުކުރާކަން ކަމަށެވެ. އަދި އެމްބާޕޭއަކީ އާދައިގެ ކުޅުންތެރިއެއް ނޫން ކަމަށާއި އެއީ ދުނިޔޭގެ އެންމެ މޮޅު އެއް ކުޅުންތެރިޔާ ކަމަށް ލިއެނާޑޯ ބުންޏެވެ.\n“އަހަރެމެންގެ ވިސްނުން ހުރީ އެމްބާޕޭގެ ކޮންޓްރެކްޓް އާ ކުރުމަށް. އެއީ ޖަވާހިރެއް. އޭނާ އާއި ނުލައި ޓީމުގެ މުސްތަގުބަލު ރޭވިފައެއް ނެތް” ލިއެނާޑޯ މިހެން ބުނި ނަމަވެސް އެމްބާޕޭ ވަނީ ޕީއެސްޖީން ކޮންޓްރެކްޓް އާ ކުރަން ތިން ފަހަރެއްގެ މަތިން ހުށަހެޅުމުން ވެސް އެކަމަށް ނޫނެކޭ ބުނެފަ އެވެ.


ބޯކޮށް ވާރޭ ވެހުމާއެކު ގުރުރާނެ ކަމަށް ލަފާކޮށް ކ އަތޮޅުން ފެށިގެން މ އަތޮޅަށް ވައިޓް އެލަރޓް ނެރެފި – Dhen.mv\nބޯކޮށް ވާރޭ ވެހުމާއެކު ގުރުރާނެ ކަމަށް ލަފާކޮށް ކ އަތޮޅުން ފެށިގެން މ އަތޮޅަށް ވައިޓް އެލަރޓް ނެރެފި\nކ އަތޮޅުން ފެށިގެން މ އަތޮޅަށް ވައިޓް އެލަރޓް ނެރެފި އެވެ.\nމޫސުމާއި ބެހޭ ޤައުމީ އިދާރާއިން ބުނީ ބުރާސްފަތި ދުވަހުގެ ހެނދުނު 11:00 ން ފެށިގެން މެންދުރު ފަހު 03:00 އާ ހަމައަށް އެ ޞަރަޙައްދަށް ބޯކޮށް ވާރޭވެހުމާއެކު ގުގުރާނެ ކަމަށެވެ. އަދި ވިލާ ގަނޑުގައި ގަޑިއަކު 50 މޭލަށް ވައި ގަދަ ވާނެކަމަށް ވެސް ވަނީ ލަފާކޮށްފަ އެވެ.\nމީގެއިތުރުން މެޓް އޮފީހުން ބުނެފައިވަނީ ހުކުރު ދުވަހުގެ ހެނދުނު 10:00 އާ ހަމައަށް ރާއްޖޭގެ ބޮޑުބަޔަކަށް ވިއްސާރަކުރާނެ ކަމަށާއި ގުގުރުން އެކަށީގެންވާ ކަމަށެވެ. އަދި އުތުރާއި މެދުތެރޭގެ ބައެއް ރަށްތަކަށް ބޯކޮށް ވާރޭ ވެހޭނެކަމަށް ލަފާކުރެވޭ ކަމަށް މެޓް އޮފީހުން ބުނެއެވެ.\nހުޅަނގު ދެކުނާއި ހުޅަނގުން، އުތުރުގެ އަތޮޅުތަކަށް ގަޑިއަކު 15 މޭލާ 25 މޭލާ ދެމެދުގެ ބާރުމިނުގައި އަދި މެދުތެރޭ އަތޮޅުތަކަށް ގަޑިއަކު 13 މޭލާ 23 މޭލާ ދެމެދުގެ ބާރުމިނުގައި އަދި ދެކުނުގެ އަތޮޅުތަކަށް ގަޑިއަކު 10 މޭލާ 18 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް މެޓް އޮފީހުން ބުނެއެވެ. މީގެއިތުރުން ވިލާގަނޑުގައި ގަޑިއަކު ގާތްގަނޑަކަށް 45 މޭލާ 55 މޭލާ ދެމެދުގެ ބާރުމިނަށް ވައިގަދަވުން އެކަށީގެންވާ ކަމަށްވެސް މެޓް އޮފީހުން ބުނެ އެވެ.\nކަނޑުތައް އުތުރާއި މެދުތެރޭގައި ޢާންމުގޮތެއްގައި ގަދަވާނެ ކަމަށާއި ދެކުނުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށްވެސް މެޓް އޮފީހުން ބުނެއެވެ. އަދި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށްވެސް މެޓް އޮފީހުން ބުނެއެވެ.\nޢާންމުކޮށް ހުރިހާ ފަރާތްތަކުން މޫސުމަށް ސަމާލުވުމަކީ އެދެވިގެންވާ ކަމެއް ކަމަށްވެސް މެޓް އޮފީހުން ބުނެ އެވެ.


ރާއްޖޭގެ ސިއްޙީ ނިޒާމު ކުރިއެރުވުމަށް ދިރާގުން ޓެބް ހަދިޔާކޮށްފި – Dhen.mv\nމަރްޔަމް ވަޙީދާ July 13, 2021 - 9:33 pm\nރާއްޖޭގެ ސިއްޙީ ނިޒާމު ކުރިއެރުވުމަށާއި ކުރިމަތިވެފައިވާ ދަތިތައް ހައްލު ކުރުމަށް ދިރާގާއި ސެމްސަންގް ގުޅިގެން، ހެލްތް މިނިސްޓްރީއަށާއި އައްޑޫ އިކުއެޓޯރިއަލް ހޮސްޕިޓަލް (އޭއީއެޗް)އަށް 60 ޓެބް ހަދިޔާ ކޮށްފިއެވެ.\nމިތަކެތި ހަވާލު ކުރުމަށް މިއަދު އޮންލައިންކޮށް ބޭއްވި ރަސްމިއްޔާތުގައި ހެލްތު މިނިސްޓަރ އަހުމަދު ނަސީމްގެ އިތުރުން ދިރާގުގެ ސީއީއޯ އަދި އެމްޑީ އިސްމާއީލް ރަޝީދުއާއި ލަންކާ ސެމްސަންގެ އެމްޑީ ކެޗިން ސުންސޫ ޔޫ ބައިވެރިވެޑައިގެންނެވިއެވެ.\nދިރާގުން ބުނި ގޮތުގައި މިތަކެތި ހަވާލު ކުރުމުގެ އެންމެ ބޮޑު ބޭނުމަކީ ސިއްހީ ނިޒާމު ކުރިއެރުވުމަށާއި ކޮވިޑް-19ގެ ސަބަބުން ދިމާވެފައިވާ އުނދަގޫތަކުން އަރައިގަތުމަށް ފަސޭހަތަކެއް ފޯރުކޮށްދިނުމެވެ.\nމިފަދަ ބޮޑު އެހީތެރިކަމެއް ރާއްޖޭގެ ސިއްޙީ ނިޒާމަށް ދިރާގުން ވެދެއްވިކަމަށް ޓަކައި، ސަރުކާރުގެ ފަރާތުން ހެލްތު މިނިސްޓަރ ވަނީ އެ ކުންފުންޏަށް ޝުކުރު އަދާ ކުރައްވައިފައެވެ.\nމި ރަސްމިއްޔާތުގައި ވާހަކަ ދައްކަވަމުން ދިރާގުގެ ސީއީއޯ އިސްމާއިލް ވަނީ ކޮވިޑްގެ ތެރޭގައި މިނިސްޓްރީގެ ފަރާތުން ރައްޔިތުންނަށް ރައްކާތެރިކަން ކަށަވަރު ކުރެއްވުމަށް ކުރައްވައިފައިވާ ބުރަ މަސައްކަތް ފާހަގަކޮށް އެކަމަށް ޝުކުރު އަދާ ކުރައްވައިފައެވެ.\nދިރާގު ރޯދަ ޑޭޓާ ބަންޑަލްގެ %10 ތެލެސީމިއާ ސޮސައިޓީއަށް ހަދިޔާކޮށްފި


COVID-19: Ithuru 199 meehaku positive vejje - AO News\nކޮވިޑް-19: އިތުރު 199 މީހަކު ޕޮޒިޓިވްވެއްޖެ\nކޮވިޑް-19 އަށް ތައްޔާރުވުމުގެ ގޮތުން ރާއްޖޭގައި ކުރިއަށްގެންދިޔަ އިމަރޖެންސީ ޑްރިލެއްގެ ތެރެއިން - ފޮޓޯ: އަހުމަދު އަވްޝަން (މިހާރު)\nރާއްޖެއިން އިތުރު 199 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 145 ދިވެހިންނާއި، 42 ބަންގްލަދޭޝްގެ މީހުންގެ އިތުރުން އިންޑިއާގެ 05 މީހަކާއި ސްރީ ލަންކާގެ 03 މީހަކު އަދި އެމެރިކާގެ 02 މީހަކާއި ޗައިނާ އަދި ޖަޕާންގެ ދެ މީހެކެވެ. އިއްޔެވެސް 137 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 8،003 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 113،885 ސާމްޕަލް ނަގާފައިވާއިރު، މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 1،395 މީހުން އެބަތިއްބެވެ. އަދި ހޮސްޕިޓަލްތަކުގައި 162 މީހަކު ދަނީ ފަރުވާ ހޯދަމުންނެވެ.


ސްޕްރީމް ކޯޓަށް ހާޟިރުވާން ޢަލީ ވަހީދަށް ޗިޓު ފޮނުވައިފި | Atoll News\nސްޕްރީމް ކޯޓަށް ހާޟިރުވާން ޢަލީ ވަހީދަށް ޗިޓު ފޮނުވައިފި\nޝާއިޢުކުރީ: ލިފާޡު ޖުލައި 16, 2021, 10:27\nސްޕްރީމް ކޯޓަށް ހާޟިރުވާން ޢަލީ ވަހީދަށް ޗިޓު ފޮނުވައިފި އެވެ.\nޖިންސީ ގޯނާގެ ތުހުމަތެއްގެ ދައުވާ އުފުލާފައިވާ ކުރީގެ ޓޫރިޒަމް މިނިސްޓަރ އަލީ ވަހީދު ސުޕްރީމް ކޯޓަށް ހާޟިރުވާން ޗިޓު ފޮނުވާފައިވަނީ އޭނާގެ މައްޗަށް އުފުލާފައިވާ ދައުވާތަކުގެ އަޑު އެހުން އޮންލަންކޮށް ކުރިއަށްގެންދާ މައްސަލައިގެ އަޑު އެހުމަކަށެވެ.\nމި މިމައްސަލައަކީ އަލީ ވަހީދު އޮންލައިންކޮށް ޝަރީޢަތުގައި ބައިވެރިވެވޭގޮތަށް ކްރިމިނަލް ކޯޓުން ނިންމެވުމުން ހައި ކޯޓުގައި އިސްތިއުނާފު ކުރުމުން، ހައިކޯޓުން އެމައްސަލަ ބޭރުކޮށްލުމުން ސުޕްރީމް ކޯޓަށް ހުށަހެޅުނު މައްސަލައެކެވެ.\nއޮންލައިންކޮށް ޝަރީޢަތްކުރިއަށް ގެންދަން ނިންމި، ނިންމުން ޕީޖީ ހައި ކޯޓަށް ހުށަހެޅުމުން، ހައިކޯޓުން ނިންމީ އެ މައްސަލަ ބެލޭނެ ގާނޫނީ ހަމައެއް ނެތް ކަމަށެވެ.\nމި މައްސަލަ ޕްރޮސެކިއުޓަރ ޖެނެރަލްގެ އޮފީހުން އިސްތިއުނާފު ކުރަން ނިންމާފައިވަނީ ރާއްޖޭގެ އިހުތިސޯސުން ބޭރުގައި ދައުވާ ލިބޭ، އަލީ ވަހީދު ހުރެގެން ޝަރީއަތް ނުހިންގޭނެ ކަމަށް ބުނެ އެވެ. އަދި އެއީ ޖިނާއީ އިޖުރާއަތުގެ ގާނޫނުގައި އޮންނަ ކަމެއް ނޫން ކަމަށް ޕީޖީ އޮފީހުން ވަނީ ބުނެފަ އެވެ.\nއެ މައްސަލައާ ގުޅިގެން ސުޕްރީމް ކޯޓުން ވަނީ އެ ކޯޓުގެ އަޑުއެހުމަށް ހާޟިރުވާން ޗިޓު ފޮނުވާފައިވާ ކަމަށް އެ ކޯޓުން ވަނީ ޔަގީން ކޮށްދީފަ އެވެ. އަލީއަށް ޗިޓް ފޮނުވާފައިވަނީ އޭނާ މިހާރު ބޭނުން ކުރާ މެއިލް އެޑްރެހަށެވެ. އަދި އަންގާފައިވަނީ އޮގަސްޓް މަހުގެ ދެވަނަ ދުވަހު އޮންނަ އަޑުއެހުމަށް ހާޟިރުވުމަށެވެ.\nއަލީ ވަހީދުގެ މައްސަލައިގައި މީގެ ކުރިން ޕީޖީން ނެރެފައިވާ ނޫސްބަޔާނުގައި ބުނެފައިވަނީ ޢަލީ ވަހީދު ޝަރީއަތުގައި ބައިވެރިވެފައިވަނީ ކޮންތަނެއްކަން ނޭނގޭ ތަނެއްގައި ހުރެ ވީޑިއޯ ކޮންފަރެންސް މެދުވެރިކޮށް ކަމަށެވެ. އަދި މައްސަލައިގެ އަޑުއެހުން ފެށުމާއެކު، ކުށުގެ ތުހުމަތުކުރެވޭ މީހާ ދިވެހިރާއްޖޭގެ ޖޫރިސްޑިކްޝަނުން ބޭރުގައި ހުރެ ޝަރީއަތުގައި ބައިވެރިވާކަމަށް ބެލެވޭތީ ދައުލަތުން އެ ކަމަށް އިއުތިރާޟުކޮށް، އެކަން ވެފައިވާގޮތް ސާފުކުރުމަށް ޝަރީއަތާ ސުވާލު ކުރިމަތިކުރުވި ކަމަށެވެ.\nއަލީ ވަހީދުގެ މައްޗަށް ކުރަނީ ޓޫރިޒަމް މިނިސްޓަރުގެ މަގާމުގައި ހުރިއިރު އެ މިނިސްޓްރީގެ ގިނަ އަދަދެއްގެ އަންހެން މުއައްޒަފުންތަކަކަށް ޖިންސީ ގޯނާ އަދި ރޭޕް ކުރަން އުޅުނު ކަމުގެ ތުހުމަތެވެ.\nއަލީގެ ޕާސްޕޯޓް ހިފެހެއްޓުމުގެ އަމުރަކަށް ފުލުސް މެދުވެރިކޮށް މިދިޔަ މަހުގެ 23 ވަނަ ދުވަހު ދައުލަތުން އެދުނުނަމަވެސް ކްރިމިނަލް ކޯޓުން އެ އަމުރު ނެރެދެވެން ނެތް ކަމަށް ނިންމާ، އެ ކޯޓުން ބުނެފައިވަނީ އަލީގެ ޕާސްޕޯޓު ހިފަހައްޓާނެ ސަބަބެއް ނެތް ކަމަށެވެ. އެގޮތަށް ނިންމަވާފައި ވަނީ ގާޒީ ހަސަން ސައީދު އެވެ.\nއަލީގެ ޕާސްޕޯޓު ހިފަހައްޓަން ނެރުނު އަމުރު ކްރިމިނަލް ކޯޓުން ބާތިލު ކުރުމާ ގުޅިގެން އޭނާ ރާއްޖެއިން ބޭރަށް ވަޑައިގެންފައި ވަނީ ފެބްރުއަރީ 9، 2021 ގަ އެވެ.


Bandhu kotari akun dhuniye ah: Mi hisaabun nimunee tha? | Mihaaru\nކްރިމިނަލް ކޯޓުގެ ކޯޓު ރޫމެެއް: ރާއްޖޭގައި އަލަށް ލައިވްކޮށް ޓީވީން ޝަރީއަތެއް ވަނީ ދައްކާފައި --ފޮޓޯ/މިހާރު\nބަންދު ކޮޓަރިއަކުން ދުނިޔެ އަށް: މި ހިސާބުން ނިމުނީތަ؟\n11 ޑިސެމްބަރ 2019 - 09:40 11 comments\nއެއަށް ވުރެ ތަފާތު އިބާރާތަކުން ގާނޫނު އަސާސީގައި މިކަން ބަޔާން ކުރަނީ 42 ވަނަ މާއްދާގަ އެވެ. އިންސާފުވެރި ޝަރީއަތެއް ލިބުމުގެ ހައްގު ކަށަވަރުކޮށްދޭ އެ މާއްދާގައި، އާންމުކޮށް ހުޅުވާލެވިގެން ޝަރީއަތްތައް ބޭއްވުމުގެ ވާހަކަ ބަޔާން ކޮށްފައިވުމުން އިންސާފުވެރި ޝަރީއަތަކަށްޓަކައި ޝަރީއަތް ހުޅުވާލުމުގެ މުހިންމު ކަން އެނގެ އެވެ.\nއެ ބޭނުމުގައި ޝަރީއަތް އަޑުއަހަން ވަނުމުގެ ފުރުސަތު ދެމުން އައުމަށް ފަހު މިހާރު އިތުރު ހަރުފަތެއް ކުރިއަށް ޖެހިލައި، މިހާރު ޝަރީއަތްތައް މި އޮތީ ބަންދު ކޮޓަރިއަކުން ނުކުމެ، ގޭގޭގެ ސިޓިންރޫމްތަކާ ހަމައަށް ވެސް ފޯރައިފަ އެވެ. ޝަރީއަތުގެ މަޖިލީހެއް ހިނގާ ގޮތް އާންމުންނާ ހަމައަށް ފުރަތަމަ ފޯރަން ފެށީ 3، ނޮވެމްބަރު 1988 ގައި ރާއްޖެ އަށް ދިން އުދުވާނީ ހަމަލާއާ ގުޅިގެން އޭރުގެ ހައި ކޯޓުގައި ހިންގި ޝަރީއަތުންނެވެ. އޭރު އެ ޝަރީއަތް ކުރިއަށް ގެންދިޔައީ ރޭޑިއޯއިން ވަގުތުން ދުރަށް ފޮނުވައިގެންނެވެ.\nޓީވީތަކުން ވަގުތުން ލައިވް ބްރޯޑްކާސްޓްކުރާ ގޮތަށް ޝަރީއަތެއް ފުރަތަމަ ފެނުނީ ކުރީގެ ރައީސް އަބްދުﷲ ޔާމީންގެ މައްޗަށް ކުރި މަނީ ލޯންޑްރިންގެ ދައުވާގެ ޝަރީއަތުންނެވެ. އެތައް ހާސް ބަޔަކު ބަލަން ބޭނުންވި އެ ޝަރީއަތާއި ހުކުމް އިއްވި މަޖިލިސް ވެސް ޖީބުގައި އޮތް މޮބައިލް ފޯނާ ހަމައަށް ފޯރައި، ކޮންމެ ތަނެއްގައި ހުރެގެން ވެސް ވަގުތުން ބަލައިލުމުގެ ފުރުސަތު ފަހިވި އެވެ. މިއީ އެ މައްސަލަ ނިމުމާ އެކު، އެ ހިސާބުން ނިންމާލެވޭ ވަރަށް ވުރެ ބޮޑު ކަމެކެވެ.\nޝަރީއަތްތައް ލައިވްކޮށް ބްރޯޑްކާސްޓް ކުރުމާ ބެހޭ ގާނޫނީ އެއްވެސް އުސޫލުތަކެއް ރާއްޖޭގައި މިހާތަނަކަށް ނެތެވެ. ޖިނާއީ އިޖްރާއާތުގެ ގާނޫނުގެ ދަށުން ޝަރީއަތް ކުރުމާ ބެހޭ ޖިނާއީ އިޖްރާއާތުގެ ގަވާއިދު ލިޔުނުއިރު ޝަރީއަތްތައް ލައިވް ކުރުމާ ބެހޭ އުސޫލުތަކެއް ހިމެނިޔަސް، ސުޕްރީމް ކޯޓާ ހަމައިން އެ ގަވާއިދު ފާސްކޮށްގެން ނެރުނީ އެ ބައި ނުހިމަނަ އެވެ. އެހެންވުމުން ޝަރީއަތްތައް ލައިވްކޮށް ދޭން މީގެ ކުރިން އެދުނު މައްސަލަތަކުގައި ވެސް އެ ފުރުސަތު ދީފައެއް ނެތެވެ.\nޔާމީންގެ މައްސަލައާ ހަމައިން ކޯޓުގެ އިސް ނެގުމުގައި ޝަރީއަތް ލައިވްކުރަން ފެށީ ކްރިމިނަލް ކޯޓުގެ ފަނޑިޔާރުންގެ މަޖިލީހުން އެކަމާ ބެހޭ އުސޫލެއް އެކުލަވާލައިގެންނެވެ. އެކަމަކު އެއީ އެއްވެސް ގޮތަކަށް އާންމު ކޮށްފައިވާ އެއްޗަކަށް ނުވާތީ އެކަން ކުރެވޭނެ ނުވަތަ ނުކުރެވޭނެ ހާލަތްތައް މިހާތަނަށް އެނގެން ނެތުމުން ހަމަހަމަކަން ނެތިގެން ދިއުމުގެ ފުރުސަތު އޮތީ ހުޅުވިފަ އެވެ. މިހާރު އެ ކޯޓުން ނިންމާފައި އޮތީ އެ އުސޫލު މުރާޖާ ކުރުމަށް ފަހު އާންމު ކުރުމަށެވެ.\nޝަރީއަތްތައް ލައިވް ބްރޯޑްކާސްޓް ކުރުމަކީ ރާއްޖޭގައި އާ ކަމަކަށް ވިޔަސް، މިއީ ދުނިޔޭގެ އެހެން ގައުމުތަކުގައި ކުރާ ކަމެކެވެ. މަޝްހޫރު ބޮޑެތި ޖިނާއީ ޝަރީއަތްތައް ދުނިޔޭގެ ބޮޑެތި މީޑިއާތަކުން ވެސް ވަގުތުން ދުރަށް ދައްކާފައި އެބަ ހުއްޓެވެ. އެކަމަކު މިއީ ކޮންމެ މައްސަލައެއްގައި ހުޅުވާލެވޭ ދޮރެއް ނޫނެވެ. އެ މައްސަލައެއްގެ ބާވަތަށް ބަލައި، މި ފުރުސަތު ނުދެވޭނެ މައްސަލަތައް ހުރެ އެވެ.\nޝަރީއަތްތައް ވީހާ ވެސް ބޮޑަށް ހުޅުވާލުމަކީ އިންސާފުވެރި ޝަރީއަތެއް ލިބުމުގެ މާނައިގެ ތެރޭގައި ހިމެނޭ ކަމަކަށް ވާތީ ރާއްޖޭގައި ޝަރީއަތްތައް މިހާރު ހުޅުވާލެވިފައި އޮތް މިންވަރުގެ ވާހަކަ، މި މައުލޫއުގައި ފާހަގަކުރަން ޖެހެ އެވެ. ޝަރީއަތްތައް ހިނގާ ގޮތް ބެލުމުގައި ޒަމާނާ ނުގުޅޭ ދަތިތައް އޮތީ އިންތިހާގަ އެވެ. ވަކި ވަގުތެއްގެ ކުރިން ރަޖިސްޓްރީވުމުން ނޫނީ ޝަރީއަތް އަޑުއަހަން ނުވަދެވޭއިރު، އެތަނަށް ވަނުމަށް ފަހު ޝަރީއަތް ނިމުމާ ހަމައަށް ބޭރަށް ނުކުތުމުގެ ފުރުސަތެއް ވެސް ނުލިބެ އެވެ.\nއިސްތިއުނާފީ ކޯޓުތަކާ ޚިލާފަށް، ދަށު ކޯޓުތަކުގެ އަޑުއެހުންތައް އާންމުކޮށް ދިގު ދެމިގެންދާނީ ކިހާ މިންވަރަކަށް ކަން ދުރާލާ ލަފާކުރެވޭކަށް ނޯވެ އެވެ. އަޑުއެހުންތަކަށް ކޮންމެ މީހަކު ވެސް ވަންނަން ޖެހެނީ އެ ދުވަހެއްގެ އެހެން ހުރިހާ މަސައްކަތްތަކާއި ޒިންމާތައް ގުރުބާންކޮށްފަ އެވެ. ބައެއް ގައުމުތަކުގައި ޝަރީއަތް ހިނގަމުންދާ ވަގުތު ވެސް، ޝަރީއަތަށް ދަތިނުވާނެ ގޮތަށް ކޮންމެ ވަގުތަކު އެތަނަށް ވަދެ، ނުކުތުމުގެ ފުރުސަތު ދެވޭ ގޮތަށް އިފްރާސްޓްރަކްޗާ އާއި ވަސީލަތްތައް ހުންނަނީ ގާއިމްކޮށްފަ އެވެ. އެކަމަކު ރާއްޖޭގެ ކޯޓުތަކުގެ ޖާގަ އާއި އިންފްރާސްޓްރަކްޗާ ހުރީ އެފަދަ ފުރުސަތުތައް ދެވޭ ގޮތަކަށެއް ނޫނެވެ.\nޑިޖިޓަލް މީޑިއާ ކުރިއަރާފައިވާ މި ޒަމާނުގައި ފޯނާއި ލެޕްޓޮޕާއި ޓެބްލެޓް ފަދަ ވަސީލަތްތައް ބޭނުން ކޮށްގެން ބޮޑެތި ޝަރީއަތްތަކުގައި ހިނގާ ކަންކަން ވަގުތުން ވަގުތަށް އާންމުންނާ ހަމައަށް ފޯރުކޮށް ދިނުމުގެ ފުރުސަތު ބޭރު ގައުމުތަކުގައި ނޫސްވެރިންނަށް އޮތަސް، ރާއްޖޭގައި އެ ފުރުސަތެއް އަދި ނެތެވެ. ރެކޯޑްކުރެވޭ އެއްވެސް ވަސީލަތެއް ކޯޓު ރޫމަށް ވެއްދުމަކީ ވަގުތުން އަދަބު ކަނޑައެޅޭ ކުށެކެވެ. ނޫސްވެރިންނަށް އެ މީހުންގެ އަމިއްލަ ފޮތާއި ގަލަން ފަދަ ތަކެތި ކޯޓު ރޫމަށް ވެއްދުމުގެ ފުރުސަތު ވެސް ބައެއް ކޯޓުތަކުން ނުދެ އެވެ. ކޯޓު ރޫމެއްގެ ސްކެޗެއް ކުރެހި މީހުންނަށް ވެސް ކުރިމަތިލާން ޖެހުނީ ކޯޓުގެ ހުރުމަތް ކެނޑިކަމުގެ އަދަބެއްގެ ގޮތުން ބޮޑު ޖޫރިމަނާއަކާ އެވެ. މިކަންކަން އަދިވެސް އޮތީ މިގޮތަށެވެ.\nޔާމީން ޝަރީއަތުގެ އަޑުއެހުމެއް ޓީވީން ދައްކަނީ\nޖިނާއީ މައްސަލަތަކާއި ދުސްތޫރީ މައްސަލަތަކަކީ އޭގެ ޒާތުގައި ވަކިވަކި ފަރުދުންގެ ހައްގުތަކަށް ވުރެ ބޮޑަށް، މުޖްތަމައުގެ އާންމު މަސްލަހަތު (ޕަބްލިކް އޯޑާ) އާއި ދައުލަތުގެ މަސްލަހަތު ހިމެނޭ ކަންކަމަށް ވިޔަސް ބޮޑެތި ޝަރީއަތްތައް ލައިވް ބްރޯޑްކާސްޓް ކުރުމުން ހިމާޔަތް ކުރެވޭ މަސްލަހަތަށް ވުރެ އިންސާފުވެރި ޝަރީއަތަކަށް އެޅިދާނެ ހުރަސްތައް ގިނަކަމުން، ބައެއް ގައުމުތަކުގައި، އެކަމާ މެދު އަދިވެސް ބަހުސްކުރެ އެވެ.\nޝަރީއަތެއްގައި ހިނގާ ކަންކަމާއި ދެކެވޭ ވާހަކަތައް ވަގުތުން ވަގުތަށް ފެނި، އަޑު އިވުމުން ކޮންމެ މީހަކަށް ވެސް އެ މީހެއްގެ އަމިއްލަ ވިސްނުމުން ގޯސް ނުވަތަ ރަނގަޅު ގޮތް ވިސްނައިގަތުމުގެ ފުރުސަތު ލިބުމަކީ ޝަރީއަތްތައް ލައިވް ކުރުމުގެ ފައިދާއެކެވެ. މައްސަލައާ މެދު ނުބައި ތަސައްވުރެއް މުޖްތަމައުގެ ތެރޭގައި އުފެދިގެން ދިއުމުގެ ފުރުސަތު ކޮންމެވެސް ވަރަކަށް ހަނިވުމާއި ގާނޫނީ ނިޒާމާ މެދު ހޭލުންތެރިކަން ބޮޑުވުމާއި އިންސާފުވެރިކޮށް ޝަރީއަތް ހިންގަން ބާރު ވެސް އެޅެ އެވެ.\nއެކަމަކު އޭގެ އަނެއްކޮޅު ވެސް އެބަ އޮތެވެ. ޝަރީއަތުގެ އާންމު އުސޫލަކީ ކޮންމެ މައްސަލައެއްގައި ވެސް ހުށަހެޅޭ ހެކިތަކާއި ދިފާއުތައް މައުޟޫއީ އަދި އިޖްރާއީ މިންގަނޑުން ވަޒަންކޮށްގެން ބެލުމެވެ. އެއްވެސް މައްސަލައެއް ނިންމަނީ މުޖްތަމައުގެ އާންމު ވިސްނުން ނުވަތަ މުޖްތަމައުގެ ގިނަ ބައެއްގެ ވިސްނުން ހުރި ގޮތަށް ނުވަތަ ނެތް ގޮތަށް ރިއާޔަތްކޮށްގެނެއް ނޫނެވެ. އެކަމަކު ޝަރީއަތްތައް ލައިވްކޮށް ބްރޯޑްކާސްޓް ކުރުމުން އެ އުސޫލުތަކަށް ވުރެ ބޮޑަށް މުޖްތަމައުގެ ވިސްނުމަށް ޝަރީއަތުގެ ކަންކަން ލެނބިގެން ދިއުމުގެ ފުރުސަތު އޮންނަ އޮތުމަކީ އެކަމާ ދެކޮޅަށް ނެގޭ ބައެއް ހުއްޖަތުތަކެވެ.\nމީގެ އިތުރުން ހެކިވެރިންނަށް ޝަރީއަތްތަކުގައި ހިނގާ ކަންކަން އަދި އެހެން ހެކިވެރިން ހެކިބަސް ދޭ ގޮތް ތަފްސީލުކޮށް އެނގުމުން ހުރިހާ ހެކިވެރިން އެއް ވާހަކައެއް އެއްގޮތަކަށް "އުފައްދައިގެން" ހެކިބަސް ދޭން މަސައްކަތް ކުރުން ފަދަ އިންސާފަށް ހުރަސް އެޅިދާނެ އެވެ. އަދި އާންމުކޮށް ހުޅުލެވިފައި އޮންނަ މަޖިލީހެއްގައި ހެކިބަސް ދިނުމަށް ވުރެ، ލައިވްކޮށް އެތައް ބަޔަކު ބަލަމުންދާ ޝަރީއަތެއްގައި ހެކިބަސް ދިނުމުން ނުސީދާ ގޮތުން ކުރިމަތިވެދާނެ ކަންތައްތަކަކަށްޓަކައި، ހެކިބަސް ދޭން ފަސްޖެހުން ނުވަތަ ތެދު ބަހުން ހެކިބަސް ދޭން ޖެހިލުންވުމުގެ ބިރު ވެސް އުފެދިދާނެ އެވެ.\nގާނޫނީ ބައެއްބޭފުޅުން ދެކެވަޑައިގަންނަވާ ގޮތުގައި ޝަރީއަތްތައް ލައިވްކޮށް ބްރޯޑްކާސްޓް ކުރުމަކީ އޭގެ ސަބަބުން ކުރިމަތިވެދާނެ ގޮންޖެހުންތަކަށް ވުރެ ބޮޑަށް އިންސާފު ގާއިމްކުރަން ބާރު އެޅިގެންދާނެ ކަމެކެވެ. ފަނޑިޔާރުންގެ މަސްއޫލިއްޔަތު އަދާކުރުމުގައި ގާނޫނީ ގޮތުން ޚާއްސަ އިމްތިޔާޒްތަކެއް ލިބިދީފައި ވާއިރު، ޝަރީއަތް ލައިވްކޮށް ދެއްކުމަކީ އެކަމުގެ ސަބަބުން ޝަރީއަތް ހިންގުމުގައި މުޖްތަމައުގެ އާންމު ވިސްނުމަށް ކަންކަން އެނބުރެން ޖެހޭނެ ސަބަބެއް ކަމަށް އެ ބޭފުޅުން ދެކެވަޑައެއް ނުގަންނަވަ އެވެ.\n"އާންމު މީހުންގެ ވިސްނުން އެއް ފަރާތް ކޮށްފައި ލީގަލް ޕްރޮފެޝަނަށް ވިސްނާއިރު، ޝަރީއަތް ހުޅުވާލާ ވަރަކަށް ފަނޑިޔާރުން ޖެހިލުންވާނެ ގޯސްކޮށް ކަންކަން ގެންދަން. އެއީ އޭރުން އެނގޭނެ މިކަމުގެ ތެރޭގައި މި އުޅޭ ލީގަލް ކޮމިއުނިޓީގެ މީހުން ތިބޭނެ ކަން މިތަން ބަލަން. މި މީހުންނަށް އެނގޭނެ ކަން މިކަންކަން،" ޖިނާއީ ބޮޑެތި މައްސަލަތަކެއްގައި ވަކާލާތު ކުރެއްވި ވަކީލަކު، ނަން ނުޖަހާ ގޮތަށް، ވިދާޅުވި އެވެ.\nގާނޫނީ ނިޒާމުގައި ކަންކަން ހިނގާ ގޮތާ މެދު މިހާރު އާންމުންގެ ހޭލުންތެރިކަން ކުޑަ ކަމަށް ތަޖުރިބާކާރުން އެއްބަސްވެ އެވެ. އެކަމަކު އެކަންކަން ރަނގަޅު ކުރެވޭނީ ވީހާ ވެސް ބޮޑަށް ކަންކަން ހިނގާ ގޮތް އާންމުންނަށް ފެނިގެން ކަމަށް ވާތީ އެފަދަ ކަންކަމުގައި ނުބައި ތަސައްވުރެއް އުފެދުމުގެ ފުރުސަތު އޭރުން ކުޑަވާނެ ކަމަށް، ބައެއް ތަޖުރިބާކާރުން ގަބޫލުކުރެ އެވެ.\n"އާންމުންނަށް ވެސް އެބަ އެނގެން ޖެހޭ މިކަންކަން އޮންނަ ގޮތް. އިޖްރާއާތު ގޯސްވީމަ މުޅި މައްސަލަ އެ އޮތީ ގޯސްވެފައި ކަން އެނގެން އެބަ ޖެހޭ. ޑޮކްޓަރުންނެކޭ އެއްގޮތަށް ދިފާއީ ވަކީލުން ވެސް މި ކުރާ މަސައްކަތަކީ އިންސާނީ ހައްގެއް ކަށަވަރުކޮށް ދިނުން ކަން އެނގެން ޖެހޭ. އެކަންކަން އެނގޭނީ ވީހާ ވެސް ބޮޑަށް އެކަންކަން ހިނގާ ގޮތް ފެންނަން ފެށީމަ،" ކުރިން ވާހަކަ ދެއްކެވި ވަކީލް ވިދާޅުވި އެވެ.\nއެހެން ބައެއް ބޭފުޅުން ދެކެވަޑައިގަންނަވާ ގޮތުގައި ބޮޑެތި ޝަރީއަތްތައް ލައިވް ބްރޯޑްކާސްޓް ކުރުމަކީ ވަކި އުސޫލުތަކެއްގެ ތެރެއިން ކުރުން މުހިންމު ކަމަކަށް ވިޔަސް، ހެކިވެރިންނަށް ރައްކާތެރިކަމެއް ނެތްއިރު ހެކިބަހަށް ނުފޫޒުތައް އައުމުގެ ފުރުސަތު އެބަ އޮތެވެ. އަދި ކޯޓުތަކުގެ ވަސީލަތްތައް ހުރި ގޮތުން ޝަރީއަތްތައް ބަލަން ބޭނުންވާ އެންމެންނަށް އެ ފުރުސަތު ނުލިބޭއިރު، އެންމެ ރަނގަޅު ގޮތަކަށް ވާނީ ކޯޓުތަކުން އަމިއްލައަށް ގާއިމްކުރާ ނިޒާމެއްގެ ތެރެއިން އެ ފުރުސަތު ދިނުން ކަމަށް ވެސް އެ ބޭފުޅުން ދެކެވަޑައިގަންނަވަ އެވެ.\n"ގައުމީ ޓީވީން އެކަމަށް މުޅި ދުވަހުގެ ވަގުތު ހުސްކޮށްގެން ދެއްކުމަށް ވުރެ ބޮޑަށް އެކަމަށް ޚާއްސަ ނިޒާމެއްގެ ތެރެއިން ލައިވް ސްޓްރީމްކޮށް ބެލޭ ގޮތަށް ހެދުން އެއީ އެންމެ ރަނގަޅު ގޮތަކަށް ވާނީ. އޭރުން އެކަމުގެ ޝައުގުވެރިކަން ހުންނަ މީހުންނަށް އެއީ ކިޔަވާ ދަރިވަރުންނާއި ނޫސްވެރިންނާއި ދިރާސާ ކުރާ މީހުންނާއި ބަލަން ބޭނުންވާ މީހުންނަށް ފޯކަސް ކުރެވޭ ގޮތަށް އެކަން ކުރެވެން ވާނީ،" އެހެން ވަކީލަކު ވިދާޅުވި އެވެ.\nޝަރީއަތްތައް ލައިވް ބްރޯޑްކާސްޓް ކުރުމަކީ އެއް ގޮތަކުން ބަލާއިރު މުހިންމު ކަމެކެވެ. އެކަމަކު އެއީ ހަމައެކަނި ވަކި މައްސަލައަކަށް ވީތީ އެކަނި އޮންނަ ފުރުސަތަކަށް ވެގެން ނުވާނެ އެވެ. ޝަރީއަތްތައް ހުޅުވާލުމުގެ ގޮތުން ކޮންމެހެން ކުރަން ޖެހިފައިވާ އެހެން ކަންކަން އެގޮތުގައި އަދިވެސް އޮތްއިރު، މަދު ޝަރީއަތްތަކެއް ލައިވްކޮށް ދެއްކުމަކީ ހުރިހާ ޝަރީއަތެއް އާންމުކޮށް ހުޅުވާލެވުނީ ކަމަށް ބުނެވޭނެ ސަބަބެއް ނޫނެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ކޯޓް މައްސަލަތައް ބްރޯޑްކާސްޓަރުން ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު\nވީޑިއޯކޮށް ޝަރީއަތް ގެންދިއުމުގެ އުސޫލު އެކުލަވާލައިފި


އިސްލާމް ދީނަށް ފުރައްސާރަކުރި މީހަކު 10 އަހަރާ 10 މަހަށް ޖަލަށް ލުމަށް މެލޭސިޔާގެ ކޯޓަކުން ޙުކުމްކޮށްފި\nއިސްލާމް ދީނަށް ފުރައްސާރަކުރި މެލޭސިޔާގެ ރައްޔިތަކު 10 އަހަރާ 10 މަހަށް ޖަލަށް ލުމަށް މެލޭސިޔާގެ ކޯޓަކުން ޙުކުމްކޮށްފި އެވެ. މިއީ މިފަދަ މައްސަލައެއްގައި މެސުލިމުންގެ އަޣްލަބިއްޔަތު އޮންނަ މެލޭސިޔާގެ ކޯޓަކުން ކުރި އެންމެ ބޮޑު ޙުކުމެވެ.\nކޮމިޝަނަރ އޮފް ޕޮލިސް މުޙައްމަދު ފައުޒީ ހާރޫން ހޮނިހިރު ދުވަހު ޢާންމު ކުރެއްވި ބަޔާނުގައި ވިދާޅުވެފައިވަނީ ފޭސް ބުކުގައި އިސްލާމް ދީނަށާއި ކައު އިތުރު ރަސޫލާ މުޙައްމަދު (ޞޢވ) ފުރައްސާރަކޮށް 10 ކުށެއް އޭނާ ކުރިކަން ސާބިތުވެފައިވާ ކަމަށެވެ.\nމެލޭސިޔާގެ ޤާނޫނު ބުނާގޮތުން މިފަދަ ކުށެއް ކޮށްފިނަމަ2އަހަރާއި5އަހަރާއި ދެމެދުގެ މުއްދަތަކަށް ޖަލުގައި ބަންދުކުރެވިދާނެއެވެ. އިސްލާމް ދީނާއިމެދު ޞައްޙަ ނޫން މައުލޫމާތު ފަތުރައިފިނަމަ 1 އަހަރަށް ޖަލަށް ލެވިދާނެއެވެ. އަދި 50000 ރިންގިޓް (12200 ޑޮލަރު) އިން ޖުރުމަނާ ވެސް ކުރެވިދާނެއެވެ. އަދި 1 އަހަރަށް ޖަލަށްލުމާއިއެކުވެސް މި އަދަދުން ޖުރުމަނާ ކުރެވިދާނެއެވެ. އަދި މެލޭސިޔާގެ ޤާނޫނު ބުނާ ގޮތުން ވަކި މައްސަލަތަކެއްގެ ގޮތުގައި ޙުކުމްކޮށްފިނަމަ އެ ހުކުމްތައް ތަންފީޒުކުރަންޖެހޭނީ ވަކިވަކި ޙުކުމުގެ ގޮތުގައެވެ.\nމިފަދަ މައްސަލަތަކުގައި އިތުރު ބައެއްގެ މައްޗަށް ވެސް އަންނަނީ ޝަރީޢަތް ހިންގަމުންނެވެ.\nއިސްލާމް ދީނަށް ފުރައްސާރަކުރުން އިތުރުކުރުމަށް ހިތްވަރުދޭ، އިންސާނީ ޙައްޤުތައް ހިމާޔަތްކުރާ ޖަމިއްޔާތަކުން ބުނަނީ މިއީ ބޮޑުވަރު ކަމަށެވެ.\nސައްތައިން ސައްތަ މުސްލިމް ޤައުމެއް ކަމަށް ޤާނޫނު އަސާސީގައި ބުނާ، އަދި އެގޮތުގައި ވެރިކަން ހިންގަން ސަރުކާރަށް ޤާނޫނު އަސާސީން ލާޒިމުކުރާ ދިވެހިރާއްޖޭގައި މިފަދަ ކަންކަން ކުރާ މީހުންނަށް އަދަބު ދިނުމުގެ ބަދަލުގައި މަތީ މަޤާމްތައް ދެމުން ގެންދާކަން ފާހަގަކުރެވެއެވެ.\nބަންގްލަދޭޝް ގައި އުމުރުން 12 އަހަރުގެ ކުޑަ ކުއްޖަކު ގޭންގް ރޭޕް ކޮށްފި!\nމުސްލިމުން ކަމަށް ބުނާ ބައެއްގެ ހަމަލާއިން ޒަޚަމްވެފައިވާ މި ކުއްޖާ މަރުވަމުން ދުނިޔެއަށް ކުރާ އާދޭހުގެ އަޑު އަހައިލަމާ!\nދުބާއީގައި ހަދާފަ ހުރި "ދަ ޤުރްއާނިކް ޕާރކް" ދުށިންތަ؟


Dho?! Zavi bakes: Foni huvafennegge feshun\nޒަވީ ބޭކްސް: ފޮނި ހުވަފެނެއްގެ ފެށުން\nމިއީ އެފަދަ ނިކަން ބޮޑު ހުވަފެނެއް ދެކެމުން އޭގައި ކުލަ ޖައްސަން މަސައްކަތް ކުރަމުން އަންނަ ޒުވާނެކެވެ. ނަމަކީ އައިޝަތު ޒާވިޔާ ހަސަން އެވެ. އއ. މަތިވެރި އަށް އުފަން އުމުރުން 25 އަހަރުގެ މި ޒުވާނާއަކީ އަމިއްލަ ރެސްޓޯރެންޓެއް ހުޅުވުމުގެ ހުވަފެން ދެކެމުން އަންނަ މީހެކެވެ.\nއެ ހުވަފެނުގައި ކުލަ ޖައްސަން ޒަވީ ކުރަނީ ކޮން ކަމެއް ހެއްޔެވެ.\n"ޒަވީއަކީ އަދި ބޭކާ އެއް، އިންސްޓަގްރާމްގައި ޒަވީ ބޭކްސްގެ ނަމުގައި އިންނާނެ ޒަވީގެ ޕޭޖު، މިވަގުތު ބޭކާއެއްގެ ގޮތުގައި އުޅުނަސް ޒަވީ ބޭނުންވަނީ އަމިއްލަ ރެސްޓޯރެންޓެއް ހުޅުވަން، އެއީ ޒަވީއަކީ ވަރަށް ކައްކާ ހިތްވާ މީހެއް،" ދެކެމުން އަންނަ ހުވަފެންތަކާއި ބެހޭގޮތުން ޒަވީ ކިޔައިދިނެވެ.\n"ކުޑައިރުން ފެށިގެން ވެސް ވަރަށް ކައްކާ ހިތްވޭ، ގޭގައި ވަރަށް ކައްކާ ވެސް ހަދަން، އެކަމަކު އޭރު ބޭނުންވަނީ ބިޒްނަސް ވުމަން އަކަށް ވާން، ބޮޑަށް ޝެފަކަށް ވުމުގެ އިންޓްރެސްޓް އުފެދުނީ ސްކޫލް ނިންމާލާފައި ރަށަށް ގޮސް ރަށު ހޮޓަލެއްގައި ވެއިޓަރަކަށް އުޅެން ފެށިފަހުން،"\nA post shared by ZaviBakes.mv (@zavibakes.mv)\nޒަވީ ވަނީ އުފަން ރަށް، މަތިވެރީގައި ބައްޕަ ހިންގާ ގެސްޓް ހައުސްގައި ތިން އަހަރު ވަންދެން ޝެފެއްގެ ގޮތުގައި މަސައްކަތް ކޮށްފަ އެވެ. އޭގެ ފަހުން 2019 ވަނަ އަހަރު މާލެ އައިސް ގައުމީ ޔުނިވާސިޓީން ކަލިނަރީ ކޯހެއް އަދި ޕޭސްޓްރީ ކޯހެއް ހެދި އެވެ.\nއޭގެ ފަހުން މަޝްހޫރު ސްކައިފޯލް ރެސްޓޯރެންޓުގައި ވެސް ފަސް މަހެއްހާ ދުވަހު ޝެފެއްގެ ގޮތުގައި ޒަވީ މަސައްކަތް ކުރި އެވެ.\n"ސްކައިފޯލް އިން ކެނޑުނީ. ޒަވީ ވަރަށް ބަލިވާނެ، ދެން އެތަނުގައި ވަރަށް ބިޒީވާނެ ވަޒީފާގައި ވީމާ ބަލިވިޔަސް މަސައްކަތް ކުރަން ޖެހޭނެ ދޯ. އެތަނުގައި ވަރަށް ރަނގަޅު އެންމެން ވެސް. ދެން އަނެއްކޮޅުން ބޯއީސް ގިނަ އެންވަޔަރަމެންޓެއްގައި ވޯކް ކުރަން އަންކޮމްފޮޓަބަލް ވީމާ ބޭނުންވީ ގޭގައި ހުރެގެން ކުރާ ކަމެއް ކުރަން،"\nޒަވީ: ބޭކިންގެ އިތުރުން ޒަވީ ވަނީ ޝެފެއްގެ ގޮތުގައި ވެސް މަސައްކަތްކޮށްފައި\nއެހެންވެ ރަށުގައި ހުރެގެން ވެސް ހިންގަމުން އައި "ޒަވީ ބޭކްސް"އަށް ވަގުތީގޮތުން ބަދަލުކޮށްލައި ހުސްވެލީ އެވެ. ސްކޫލް ނިންމާލާފައި 2013 ވަނަ އަހަރު ރަށަށް ގޮސް އެންމެ ފުރަތަމަ ކޭކު އަޅަން ފެށީ ހޮބީ އަކަށެވެ.\nމާލޭގައި ކޭކުގެ ވިޔަފާރި ކުރާތާ މިހާރު އަހަރެއް ވީ އެވެ.\n"މަންމަ ކުރީގައި ކޭކު އަޅާނެ. މަންމަ ކޭކު އެޅުން ހުއްޓާލި ފަހުން ހުރީ ހުރިހާ އެއްޗެއް ފޮރުވާފައި. ދެން އެއް ދުވަހު ސާފުކުރަނިކޮށް އެ ފެނިގެން ހިތަށް އެރީ ޓްރައިކުރަން. މަންމަ ގާތުގައި އަހައިގެންނާއި ޔޫޓިއުބުން ބަލައިގެން ދަސްކޮށްގެން ފެށީ،"\nރަސްމީކޮށް ކޭކު އަޅަން ފެށީ 2015 ވަނަ އަހަރު އެވެ. އޭރު ވެސް އެކަމަކު ގިނައިން ކޭކު އަޅަނީ މީހުން އެއްޗެހި ދިނީމާ ހިލެ އެވެ. އޭގެފަހުން އާމްދަނީއެއް ހޯދަން އަގު ނަގައިގެން ކޭކު އަޅަން ފެށި ނަމަވެސް ފުރަތަމަ އަގުތައް ހެދީ ވެސް ކުޑަކޮށެވެ.\nކޭކު އަޅައިދޭން ފަށައި، ބޭކާއެއްގެ ގޮތުގައި ޒަވީ އުޅޭތާ މިހާރު ހަތް އަހަރު ވެއްޖެ އެވެ. ޕޭސްޓްރީ ކޯހުގައި އެތައް ވައްތަރެއްގެ ޕޭސްޓްރީ ހަދަން ދަސްކުރި ނަމަވެސް މިހާރު ޒަވީ އޯޑަރު ނަގަނީ، ކޭކު، ބެންޓޯ ކޭކު، ކުކީ، ބްރައުނީސް އަދި ޑޯނަޓް އެކަންޏެވެ. އެކަމަކު އެންމެ ހާއްސައީ ކޭކަށެވެ.\nކޮންމެ ދުވަހަކު އެންމެ މަދުވެގެން ފަސް އޯޑަރުން ފަށާއިރު 14 އޯޑަރު ވެސް ބައެއް ދުވަސް ދުވަހު ނަގަ އެވެ. ހެނދުނު 7،8 ޖަހާއިރު ހޭލާ ގޮތަށް އިރު އޮއްސެންދެން ޒަވީ އުޅެނީ ބޭކިންގެ މަސައްކަތުގަ އެވެ.\n"އިރު އޮއްސުނީމާ ގަޑިއެއްހާއިރު ބްރޭކެއް ނަގާފައި ދެން އަނެއް ދުވަހުގެ އޯޑަރުތައް ރެޑީކުރަން ފަށަނީ، ޑެލިވަރީ ފިޔަވައި އެހެން ހުރިހާ ކަމެއް ވެސް ކުރަނީ ޒަވީ، ޑެލިވަރީކޮށްދޭނީ ފިރިމީހާ."\nކަސްޓަމަރުންގެ ފަރާތުން މާގިނަ ނެގެޓިވް ކޮމެންޓްތަކެއް ނުލިބުނަސް އެހެން ލިބޭ ފަހަރެއްގައި ވެސް ކަސްޓަމަރު ހިތްހަމަޖައްސައިދޭން މަސައްކަތްކުރާ ކަމަށް ޒަވީ ބުންޏެވެ.\n"ކަސްޓަމާ ހިތްހަމަ ނުޖެހެންޏާ އަލުން ގެނެސް ފިކްސް ކޮށްދީ ހަދަން، ނޫނީ ރިފަންޑް ވެސް ދެން، އަބަދު ވެސް ބަލަން ކަސްޓަމާސް ސެޓިސްފައިކޮށްދޭން، ގާތްގަނޑަކަށް ހުރިހާ ކަސްޓަމަރުން ކަހަލަ ގޮތަކަށް ހަމަ ވަރަށް ނައިސް، އަންޑަސްޓޭންޑްވޭ،"\nއޭގެ ހެއްކަކީ ޒަވީގެ ގިނަ ކަސްޓަމަރުންނަކީ ރިޕީޓް ކަސްޓަމަރުންނަށް ވުމެވެ.\n"ކޮންމެ ކޭކެއް ވެސް ޒަވީ ރަހަ ބަލަން، ރަހަ ބަލާފައި ހިތްހަމަ ޖެހެންޏާ އިތުރަށް ކުރިއަށް ދަނީ، ބަޓަކްރީމް ވެސް ރަހަ ބަލަން، ފޮންޑެންޓަށް ޒަވީ އަދި ވަރަށް އާ، އެހެންވެ އެކަހަލަ ކޮންމެ ކޭކެއް ނިންމާފައި ޑެލިވަރީ ކުރާއިރު ވަރަށް ހާސްވޭ، އެކަމަކު ކަސްޓަމަރުންގެ ފަރާތުން ޕޮޒިޓިވް ފީޑްބެކް ލިބޭތީ ވަރަށް ހިތްހަމަޖެހޭ،" އޭނާ ބުންޏެވެ.\n"މިކަމުގައި ޒަވީގެ އެންމެ ބެސްޓު ސަޕޯޓަކީ މަންމަ، ލާރި ހޯދަން ކޭކު އަޅަން ފަށަން އެންމެ ފުރަތަމަ ބުނީ ވެސް މަންމަ، ރަށުގައި އުޅުނުއިރު ކޭކު އަޅާ އެއްޗެހި ހުސްވީމަ ވެސް އެ ހަމަކޮށްދޭނީ މަންމަ، މިހާރު މަންމަގެ އިތުރުން ފިރިމީހާގެ ހެލްޕް ވަރަށް ލިބޭ."\nމިއީ އަމިއްލަ ރެސްޓޯރެންޓެއް ހުޅުވަން ޒަވީ ކުރަމުން އަންނަ މަސައްކަތުގެ ފެށުމެވެ. ފުރަތަމަ ބޭކާ އެކެވެ. މުސްތަގުބަލުގައި ޝެފް ޔުނީފޯމް އަޅައިގެން އަމިއްލަ ރެސްޓޯރެންޓެއް ހިންގަމުން އަންނަ ޒުވާން "ބިޒްނަސް ވުމަން" އެކެވެ.


Gaza ge aailaa eh shaheed kollevunee olhumakun: Israel | Mihaaru\nއިޒްްރޭލުން ބުނެފައި ވަނީ ގާޒާ ހަމަލާ އަމާޒުކުރީ އިސްލާމިކް ޖިހާދުގެ ހަނގުރާމަވެރިއަކަށް ކަމަށް. --ފޮޓޯ:އީޕީއޭ\nފަލަސްތީން އޮތޯރިޓީގެ އިސް މެންބަރެއް ކަމަށްވާ ރަސްމީ އަބޫ މަލްހޫސް އާއި އޭނާގެ ކޮއްކޮ މުހައްމަދު ދިރިއުޅޭ ގެއަށް ނޮވެމްބަރު 14 ވަނަ ދުވަހު ދިން ހަމަލާގައި ސަވަރްކާ އާއިލާ އިން ޝަހީދުވި ނުވަ މީހުންގެ ތެރޭގައި ފަސް ކުޑަ ކުދިން ހިމެނެ އެވެ.\nގާޒާގެ މެދުތެރޭގެ ދައިރު އަލް ބަލާހު ޓައުނަށް އިޒްރޭލުން ދިން ވައިގެ ހަމަލާތަކުގައި ރަސްމީ އާއި އޭނާގެ ދެ ވަނަ އަނބި މަރިޔަމް، 45، އާއި އެ ދެމަފިރިންގެ 11 ކުދިންގެ ތެރޭން ތިން ކުދިން ޝަހީދުވި އެވެ. ޝަހީދުވި ކުދިންގެ ތެރޭގައި ތިން އަހަރުގެ ސާލިމް އާއި 12 އަހަރުގެ މުހައްމަދު އަދި ތިން މަހުގެ ފިރާސް ހިމެނެ އެވެ. ބޮމުގެ ހަމަލާތަކުގައި މުހައްމަދުގެ އަންހެނުން ޔޫސްރާ، 39، އާއި އެ ދެމަފިރިންގެ ދެ ފިރިހެން ކުދިން ކަމަށްވާ ހަތް އަހަރުގެ މުއާޒް އާއި 13 އަހަރުގެ ވަސީމް ވެސް ވަނީ ޝަހީދުވެފަ އެވެ. މުހައްމަދު ޝަހީދުވީ އޭނާ އަށް ލިބުނު ޒަޚަމްތަކަށް ފަރުވާ ދެނިކޮށް ނޮވެމްބަރު 22 ވަނަ ދުވަހު އެވެ.\nނޮވެމްބަރު މަހު އިޒްރޭލުން ހިންގި އުދުވާނުގައި ފަލަސްތީނުގެ 34 މީހުން ޝަހީދުކޮށްލި އިރު އެއް އާއިލާއަަކުން ނުވަ މެންބަރުން ވަނީ ޝަހީދުކޮށްލާފައި. --ފޮޓޯ:އަލް ޖަޒީރާ\nނޮވެމްބަރު މަހު މެދުތެރޭ، ގާޒާ އަށް އިޒްރޭލުން ދެ ދުވަސްވަންދެން ދިން ވައިގެ ހަމަލާތަކުގައި ވަނީ ފަލަސްތީނުގެ 34 މީހުން ޝަހީދުވެފަ އެވެ. ހަމަލާތައް ފަށާފައި ވަނީ އިސްލާމިކް ޖިހާދުގެ ކޮމާންޑަރެއް ކަމަށްވާ ބަހާ އަބޫ އަލް އަތާގެ އެޕާޓްމަންޓަށް ހަމަލާދީ އޭނާ ޝަހީދުކޮށްލުމާ ގުޅިގެންނެވެ.\nއިޒްރޭލުން ބުނެފައި ވަނީ އެއް އާއިލާއަކުން ނުވަ މެންބަރުން ޝަހީދުވީ އޮޅިގެން ދިން ހަމަލާއަކުން ކަމަށެވެ. އެ ހަމަލާގެ އަމާޒެއް ކަމަށް އިޒްރޭލުން ބުނެފައި ވަނީ އިސްލާމިކް ޖިހާދުގެ ކޮމާންޑަރެއް ކަމަށެވެ.\nއިޒްރޭލުގެ އަސްކަރިއްޔާއިން ނެެރުނު ބަޔާނެއްގައި ބުނެފައި ވަނީ ރަސްމީގެ ގެއަށް ވައިގެ ހަމަލާ ދިނީ އެއީ އިސްލާމިކް ޖިހާދުގެ އަސްކަރީ މަރުކަޒެއް ކަމަށް ހީކޮށް ކަމަށެވެ. އަދި އެ ގޮތަށް މައުލޫމާތު ދީފައި ވަނީ އިޒްރޭލުގެ ޖާސޫސީ އިދާރާ އިން ކަމަށް ވެސް ބުނެފައިވެ އެވެ. ހަމަލާ ދިނީ އެ ތަނަކީ އިސްލާމިކް ޖިހާދުގެ މަރުކަޒަކަށްވާތީ އެ ތަނަށް އާއްމުން ވަދެ ނޫޅޭނެ ކަމަށް ބަލައިފައި ކަމަށް ވެސް އިޒްރޭލުން ބުނެފައިވެ އެވެ.\nއިޒްރޭލް ސިފައިން ބުނެފައި ވަނީ އެ މީހުންނަށް ހެދޭ ގޯހުން ފިލާވަޅު ލިބިގަންނާނެ ކަމަށެވެ.\nއިޒްރޭލް ފަލަސްތީން ގާޒާ\n16 ކޮމެންޓް, 59 ރިއެކްޝަންސް\nއޮޅުމަކުން އެހެންވެއްޖެޔާ އެމީހުން ދިރުވޭނެތަ އިޒްރޭލަށް؟ ތިޔައީ އޮޅުމެއްނޫން.\nތިޔަކީ އޮޅިގެން ކުރެވޭ ކަންތައްތަކެއް ނޫނެވެ. ތިޔަބައި މީހުންނަކީ މާޒީ އިން އިބުރަތް ލިބިގަންނަން އެނގޭ ބައެއް ނޫނެވެ. ހެދޭ ގޯހުން ފިލާވަޅު ލިބިގަނެވޭނީ މާޒީ އިން އިބުރަތް ހާސިލްކުރަން އެނގިގެންނެވެ.\nފަލަސްތީނަށް ބޮން އަޅަނީވެސް އޮޅިގެންބާ\nގިނަގިނައިން އޮޅުންއަރާ އަދި އެހާމެ ބޮޑެތި އޮޅުންއަރާ އެތައް އިންސާނުންގެ ފުރާނަ އޮޅުމަކުން ދުއްވާލާ މި މީހުންނަށް މިނިވަން ދައުލަތެއް ހަދައިދީގެން އުޅެން ހެޔޮނުވާނެ. މާދަމާ އޮޅުމަކުން ނިއުކްލިއާ ހަތިޔާރުވެސް ބޭނުންކޮށްފާނެ.\nމުސްލިމުން އިސްސަފަ އަރަން ޖެހޭ. އެމީހުން ބަލިކުރެވޭނީ ހަގުރާމަކޮއްގެން.\nއިންޝާ ﷲ ކަލޭމެންނަށް ރަނގަޅު ފިލާވަޅެއް ލަސްތަކެއްނުވެ ދައްކަވާނެ\nޗައިނާގެ ވީގާ މުސްލިމުންނޭ ކިޔާފަ މިހާރު އަބަދު އަޑުގަދަކުރާ ބޭރުގެ މީޑިޔާތަކަށް މިމަންޒަރުތަކެއް ނުފެނޭ. އަޅާ ކިޔާއިރު މިމީހުންގެ ހާލު އެތައްހާސް ގުނައެއް ދަށްވިޔަސް. ކަޝްމީރުގެ ހާލަތެއްވެސް ނުފެނޭ. އެހެންވީމަ އެމީހުންގެ އަސްލު މަގްސަދަކީ ސިޔާސީ މަގްސަދެއް.\nތިކަން ނިމޭނީ ދުނިޔެ ނިމުނީ މައެވެ. ފަލަސްތީނު ރައްޔިތުންގެ ހާލަށް ވުރެ އިޒްރޭލު ރައްޔިތުން ދުނިޔޭގައި ވެސް އުޅެންޖެހޭ ބިރުވެރި ކަމާއި އެކަނި ވެރި ކަން ކުޑައެއް ނުވާނެއެވެ. ތ


Covid ge haalathu madumadun rangalhu vanee, adhi hiyvaru kohllaa | Jazeera\tކޮވިޑްގެ ހާލަތު މަޑުމަޑުން ރަނގަޅުވަނީ! - Jazeera\nކޮވިޑްގެ ހާލަތު މަޑުމަޑުން ރަނގަޅުވަނީ، އަދި ހިތްވަރުކޮށްލާ!\nމަރިޔަމް ނިމާ ހަސަން June 10, 2021 584 views0\nއަދި މިހާތަނަށް ރާއްޖޭގައި ކޮވިޑްގެ ހާލަތު އެންމެ ގޯސްވެފައި ވަނީ ނިމިދިޔަ މޭ މަހުއެވެ. ޖުމްލަ 34561 މީހަކު ޕޮޒިޓިވް ވިއިރު، ބަލީގައި 88 މީހަކު މަރުވިއެވެ. ނަފްސާނީ ގޮތުން އެތައް ބަޔަކަށް ބޮޑެތި އުނދަގޫތަކެއް ކުރިމަތިވަމުން ދިޔައިރު، "ނިއު ލޮކްޑައުން" އަކަށް ދާން ޖެހުނީ ބަލި ކޮންޓްރޯލް ކުރާނެ އިތުރު ގޮތެއް ނެތިއެވެ.\nގިނަ ދުވަހު ގޭތެރޭގައި ބަންދުވެ، ހާސްކަމެއްގެ ތެރޭގައި އުޅެމުންދާ ރައްޔިތުންނަށް މިއަދު މިއޮތީ އުފާވެރި ހަބަރެކެވެ. ގޭގައި މަޑުކޮށްލައިގެން ތިޔަ ކުރަމުންދަނީ ބޭކާރު މަސައްކަތެއް ނޫނެވެ. އެކަން ކޭސްތަކުގެ އަދަދުތަކުން ވެސް މިދަނީ ހާމަ ވަމުންނެވެ. މަޑުމަޑުން ކޭސްތައް ދަށްވަމުން ދާ މަންޒަރު ފެންނަމުން އެބަ ދެއެވެ.\nފާއިތުވި4ހަފްތާގައި ކޭސްތައް ރިޕޯޓް ކުރި ގޮތަށް ބަލާލާއިރު 1000 އިން ކޭސް ރިޕޯޓް ކުރަމުން ގޮސް ކޭސްތަކުގެ އަދަދު 1693 އަށް އަރާފައި ވެއެވެ. ހަތަރު ނަންބަރުގެ މި ބޮޑެތި އަދަދުތައް ދަށްވާން ފެށީ ރައްކާތެރިކަމުގެ ފިޔަވަޅުތައް އަޅަން ފެށުމާއެކުއެވެ. އެގޮތުން، މޭ މަސް ނިމުމަކާ ހަމައަށް އައި އިރު ނަންބަރުތައް ހާހުން ދަށްވެއްޖެއެވެ.\nމޭ 13 އިން 8 ޖޫން އާ ހަމައަށް ކޮވިޑް ކޭސްތައް ރިޕޯޓް ކުރި ގޮތް\nމަޑުމަޑުން ތިރި ވަމުން އައިސް މިހާރު ޕޮޒިޓިވްވާ މީހުންގެ ނަންބަރުތައް މިހާރު ހުރީ 200ގައި ހިފެހެއްޓިފައެވެ.\nޕޮޒިޓިވްވާ މީހުން އިތުރުވުމާއެކު އެންމެ ބިރު ބޮޑުވަނީ ހޮސްޕިޓަލުގައި އެޑްމިޓް ކުރަން ޖެހޭ މީހުންގެ އަދަދު އިތުރުވުމެވެ. އެއީ ރާއްޖޭގައި ސިއްހީ ފަރުވާ ދޭނެ އެނދުތައް ހުރި ނަމަވެސް އެކަށީގެންވާ އިންސާނީ ވަސީލަތްތައް ނެތުމުންނެވެ.\nފާއިތު3ހަފްތާއަށް ބަލާލައިރު، ހޮސްޕިޓަލުގައި އެޑްމިޓްކޮށްގެން ފަރުވާ ދޭން ޖެހުނު މީހުންގެ އަދަދު 270 އާ ހަމައަށް މައްޗަށް އަރައިގެން ދިއުމަށްފަހު މިވަނީ މަޑުމަޑުން ދަށަށް ދާން ފަށާފައިވާ މަންޒަރެވެ. އެގޮތުން މިހާރު ހޮސްޕިޓަލުގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު ވަނި 130 އަށް ވެއްޓިފައެވެ.\nމޭ 19 އިން ޖޫން 8 އާ ހަމައަށް ހޮސްޕިޓަލުގައި އެޑްމިޓްކޮށްގެން ފަރުވާ ދޭން ޖެހުނު މީހުންގެ އަދަދުތައް\nކޮވިޑަށް މީހުން ޕޮޒިޓިވްވަމުންދާ އަދަދާއި އަޅާބަލާއިރު، ހޮސްޕިޓަލުގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު ދަށްކަން ފާހަގަ ކުރެވެއެވެ.\nކޭސްތަށް ދަށްވެ، ހޮސްޕިޓަލުގައި އެޑްމިޓް ކުރަން ޖެހޭ މީހުންގެ އަދަދު ދަށްވެ، މަރުވާ މީހުންގެ އަދަދުވެސް ދަށްވެފައި މިވަނީ ގިނަ ބައެއްގެ މަސައްކަތުންނެވެ. ބަލިން ރައްކާތެރިވުމަށް އަޅާފައިވާ ފިޔަވަޅުތަކަށް ބޯލަނބާ، ބޭކާރު ގޮތުގައި ބޭރުތެރޭގައި ނޫޅުމުގެ ނަތީޖާއެވެ. 200ގެ އަދަދުތަކުގައި ކޭސްތައް ހިފެހެއްޓިފައި ވާއިރު، އަދި ކުޑަކުޑަ ހިތްވަރަކުން މި އަދަދު އަދިވެސް ދަށް ކުރެވޭނެއެވެ.\nކޮވިޑްގެ ހާލަތު މަޑުމަޑުން ރަނގަޅުވަނީ!


Dr. Jameel ge Suluukee massala eh JP Council ah\nޑރ.ޖަމީލު އަނެއްކާވެސް ކުރިމަތި ލައްވަނީ އަނދަވަޅަކަށް ބާ؟\nޑރ.ޖަމީލުގެ ސުލޫކީ މައްސަލައެއް ޖޭޕީ ކައުންސިލަށް\n20 ސެޕްޓެމްބަރ 2019, 17:07 |\nޑރ. މުޙައްމަދު ޖަމީލް އަހްމަދު އާއި ގުޅޭ ގޮތުން ޖުމްހޫރީ ޕާޓީއަށް ސުލޫކީ މައްސަލއެއް ހުށަހަޅައިފިއެވެ. ކުރީގެ ނާއިބު ރައީސް އަދި ޖުމްހޫރީ ޕާޓީގެ ލީޑަރު ޤާސިމް އިބްރާހީމްގެ އެޑްވައިޒަރ ޑރ. ޖަމީލުއާއި ގުޅެ ގޮތުން ސުލޫކީ މައްސަލއެއް އެ ޕާޓީއަށް ހުށަހެޅީ އެޕާޓީގެ ކައުންސިލް މެމްބަރެކެވެ.\nއެމައްސަލަ ހުށަހެޅުއްވީ ސަރުކާރު ކޯލިޝަނުގައި ޖޭޕީ އޮވެ އިދިކޮޅު ޕާޓީ ޕީޕީއެމް އަދި ކުރީގެ ރައީސްް އަބްދުﷲ ޔާމީނާއިއެކު ސިޔާސީ ހަރަކާތުގައި ބައިވެރިވެ ވަޑައިގެން ރަށްރަށަށް ދަތުރުކުރައްވަމުން ގެންދަވާތީ ކަމަށް ވެއެވެ.\nމިސެޕްޓެމްބަރު މަހު 8 ވަނަ ދުވަހު ޖޭޕީގެ ކައުންސިލަށް ހުށަހެޅި އެމައްސަލަ އަދ ޖޭޕީން ބަލާފައެއް ނުވެއެވެ. އެޕާޓީން މީޑިއާއަށް ބުނެފައިވަނީ ޑރ.ޖަމީލް އާއި ގުޅޭގޮތުން ހުށައަޅާފައިވާ ސުލޫކީ މައްސަލައިގައި ގޮތެއް ކަނޑައެޅިފައި ނުވަނީ އެޕާޓީގެ ކައުންސިލްގެ ބައްދަލުވުމެއް ނުބޭއްވޭތީކަމަށް އެޕާޓީގެ ފަރާތުން ވިދާޅުވެއްޖެއެވެ.\nޖުމްހޫރީ ޕާޓީގެ ޗީފް ސްޕޯކްސްޕާސަން ޢަލީ ޞާލިހް މީޑިއާއަށް ވިދާޅުވެފައި ވަނީ ޑރ.ޖަމީލަކީ އެޕާޓީގެ ލީޑަރުގެ އެޑްވައިޒަރު ކަމަށްވެފައި އޭނާއާއި މެދު ހުށަހަޅާފައިވާ ސުލޫކީ މައްސަލައަކާ މެދު ޢަމަލުކުރާނެ ގޮތެއް ކަނޑައަޅާނީ ޕާޓީގެ ކައުންސިލް ބައްދަލުވުމުން ކަމަށެވެ. އެމައްސަލަ ހުށަހެޅުނުފަހުން ޕާޓީގެ ކައުންސިލް ބައްދަލުވުމެއް ބާއްވާފައި ނުވާކަމަށެވެ.\nމި ސެޕްޓެމްބަރު މަހު ޑރ.ޖަމީލް ވަނީ ރައީސް ޔާމީނާ އެކު އދ. އަތޮޅުގެ ބައެއް ރަށްރަށް ވަޑައިގެން ޕީޕީއެމްގެ ސިޔާސީ ހަރަކާތްތަކުގައި ބައިވެރިވަޑައިގެންފައެވެ. މީގެ އިތުރުން، ސަރުކާރު ކޯލިޝަނުގައި ހިމެނޭ ޖޭޕީގެ އިސް މަގާމެއްގައި ހުންނަވައިގެން ޖަމީލް ވަނީ ސަރުކާރަށް ވަރަށް ބޮޑަށް ފާޑު ވިދާޅުވެފައެވެ.\nމިހާރު ކުރިޔަށްދާ ރައީށް ޔާމީނުގެ ޝަރިއަތުގެ ކަންކަމުގައި ގާނޫނީ ލަފާދޭ ކަން ވެސް ޑރ. ޖަމީލު ވަނީ ހާމަކުރައްވާފައެވެ.\nރައީސް ޔާމީނުގ ފުރަތމަ ނާއިބުގެ ގޮތުން ޖަމީލަށް ނއިާބު ރައީސް ކަން ކުރަން ލިބުނި ވަރަ ށްކުޑަ ދުވަސްކޮޅެކެވެ. އޭނާ މަގާމުން ވަކިކުރާ އުސޫލުތަކާއި ޚަލާފަށްކަމަށާއި އަދި އޭނާ ހައްޔަރުކޮށް ޖަލަސްލުމަށް މީހުން ފާރަލުމް ދިޔަކަން ވެސް މީޑިއާގައިވަނީ ޑރ ޔޖަމީލު ހާމަކުރައްވާފައެވެ. ނަމަވެސް އެފަހަރު ރައީސް ޔާމީނުގެ ކިބައިން ޑރ. ޖަމީލަށް ސަލާމަތްވެވުނީ ލަންކާ މަގުން އިނގިރޭސިވިލާތަށްގޮސްގެނެވެ.\nއިތުރު ލިޔުންޑރ. ޖަމީލު\nTags: ޑރ. ޖަމީލު


Raees Eid Salaam Kurahvaifi - Vaguthu\nރައީސް އީދު ސަލާމް ކުރައްވައިފި\nބަރަކާތްތެރި އަޟުޙާ ޢީދުގެ މުނާސަބަތުގައި ޢީދުގެ ތަޙުނިޔާ ވިދާޅުވެ ޢީދު ސަލާން ކުރައްވަން ރައީސް އިބްރާހީމް މުޙައްމަދު ސާލިހުގެ އަރިހަށް ވަޑައިގެންނެވި ބޭފުޅުންނާ ބައްދަލުކުރައްވައި ޢީދު ސަލާން ކުރައްވައިފިއެވެ.\nއެމަނިކުފާނު ޢީދު ސަލާން ކުރައްވާފައިވަނީ އިސްލާމީ މަރުކަޒުގައި މިއަދު ހެނދުނު ކުރި ޢީދު ނަމާދުގައި ބައިވެރިވެވަޑައިގެންނެވުމަށްފަހު އިސްލާމީ މަރުކަޒުގައެވެ.\nއިސްލާމީ މަރުކަޒުގައި މިއަދު ކުރި ޢީދު ނަމާދުގެ ޖަމާޢަތުގައި ބައިވެރިވެ ވަޑައިގެންނެވި ގިނަ އަދަދެއްގެ ކުޑަކުދިންނާއި ޒުވާނުންނާއި އެކި އުމުރުފުރައިގެ ބޭފުޅުންނާއި އިސްރަށްވެހިން ރައީސުލްޖުމްހޫރިއްޔާއަށް ޢީދުގެ ތަޙުނިޔާ ވިދާޅުވެ ޢީދު ސަލާން ކުރެއްވިއެވެ. މިއީދު ސަލާމް ކުރެއްވުމުގައި ރައީސްގެ ނައިބުވެސް ވަނީ އެބޭފުޅުންނާއި ސަލާމް ކުރައްވާފައެވެ.\nމިއަދު މުޅި އިސްލާމީ އުއްމަތް ފާހަގަ ކުރަމުންދާ ބަރަކާތްތެރި އަޟްޙާ ޢީދުގެ މުނާސަބަތުގައި ރައީސް ވަނީ ދިވެހި ރާއްޖޭގެ ލޮބުވެތި އުޚުތުންނަށާއި އަޚުންނަށް އަޟުޙާ ޢީދުގެ ތަޙުނިޔާއާއި ހެޔޮއެދުންތައް ފޮނުއްވާފައެވެ.\nމިއަހަރު ރާއްޖެއިން ޙައްޖުގެ މަތިވެރި އަޅުކަން އަދާކުރެއްވުމަށް ވަޑައިގެން ތިއްބެވި އެންމެހައި ދިވެހި ޙައްޖާޖީންނަށް ވެސް ރައީސް ވަނީ ޢީދުގެ ތަޙުނިޔާ ވިދާޅުވެ ބަރަކާތްތެރި އަޟްޙާ ޢީދުގެ ހެޔޮއެދުންތައް ފޮނުއްވާފައެވެ.\nއޮގަސްޓް 11, 2019 16:40\nއެކުއްޖާ އެ އުޅެނީ މީނަގެކިބައިން ސަލާމަތް ނުވެވިގެންނެވެ.\nއޮގަސްޓް 14, 2019 18:31\nކުޑަކުދންވެސް ބިރުގައްނާނެ ކިނބޫދެކި


Ellies Cuisine: Miee Aa Restaurant Eh, Rahathakaai, Maahauluves Hama Habeys - Vaguthu\nއެލީސް ކުޒިން: މިއީ އާ ރެސްޓޯރެންޓެއް، ރަހަތަކާއި މާހައުލު ހަބޭސް!\nއަމީނީ މަގު ގިޔާސުއްދީން އިންޓަނޭޝަނަލް ސްކޫލު ކުރިމަތީގައި އެލީސް ކުޒިންގެ ނަމުގައި އާ ރެސްޓޯރެންޓެެއް ހުޅުވައިފިއެވެ.\nމި ރެސްޓޯރެންޓު ހުޅުވާފައި ވަނީ މި މަހުގެ އެއް ވަނަ ދުވަހެއެވެ.\nއައްޑޫ ސިޓީ ދެ ރަށެއްގައި ރެސްޓޯރެންޓް ހިންގަމުން އަންނަ އެ ފަރާތުން މާލޭގައި ހުޅުވި މި ރެސްޓޯރެންޓަކީ ދިވެހިން ވަރަށް ގަޔާވާނެ ރެސްޓޯރެންޓެކެވެ. ހިތްގައިމު މާހައުލެކެވެ. އާއިލާ އާއި ރަހުމަތްތެރިންނާއި ލޯބިވެރިންނާއެކު ދާން މިއީ މާލޭގައި އެންމެ ހިތްގައިމު އެއް ރެސްޓޯރެންޓެވެ.\nއެ ކުންފުނީގެ ފުރަތަމަ ރެސްޓޯރެންޓް ހުޅުވާފައި ވަނީ އައްޑޫ ސިޓީ މީދޫގައި އިރު އޮއްސޭ މަންޒަރު ފެންނަ ސަރަހައްދެއްގައެވެ. ދެވަނަ ރެސްޓޯރެންޓް އެލީ ބިސްޓްރޯގެ ނަމުގައި ހިންގަމުން ދަނީ އައްޑޫ ސިޓީ ފޭދޫގައެވެ.\nއެލީސް ކުޒިން އިން މައުލޫމާތުދިން ގޮތުގައި، އެ ރެސްޓޯރެންޓުން އިންޓަނޭޝަނަލް ފުޑްސް ލިބެން ހުންނާެއެވެ. އޭގެ ތެރޭގައި އިންޑިއަން ތާއީ ކެއުންތަކާއި ސްރީލަންކަން ފުޑްސްވެސް ލިބޭނެއެވެ. އަދި ތަފާތު ކެއުންތަކާއި ބުއިންތައް ލިބޭނެއެވެ. އަދި ކެއުންތަކުގައި ރަހަތައް މީރުވެފައި، ޔަގީނުން ވެސް ދެވަނަ ފަހަރަހަށް އަންނަ ހިތްވާނެއެވެ.\nކޮރެއަން ފޫޑްސް ހުންނާނަމަ\nމާޗް 14, 2020 13:03\nދި ބެސްޓް ޕްލޭސް އިން ޓައުން ރައިޓް ނައު. ގޫޑް އެންވަޔަރަމެންޓް


Minimum Wage Kanda Elhiyas Mivaguthu Nudheveyne: Gasim\nމިނިމަމް ވޭޖު ކަނޑައެޅިޔަސް މި ހާލަތުގައި ނުދެވޭނެ: ގާސިމް\nޖުމްހޫރީ ޕާޓީގެ ލީޑަރު އަދި މާމިގިލީ ދާއިރާގެ މެންބަރު ގާސިމް އިބްރާހީމް ---\nމުޅި ދުނިޔޭގައި ހަލުވިކަމާއި އެކުގައި ފެތުރެމުން އަންނަ ކޮވިޑް19 ވައިރަސްއާ ގުޅިގެން މުޅި ދުނިޔޭގެ އިގްތިސޯދު ހަލާކުވަމުން އަންނައިރު މިނިމަމް ވޭޖެއް ރާއްޖެ ފަދަ ކުޑަ ގައުމަކުން ކަނޑައެޅި ކަމުގައިވީ ނަމަވެސް އިގްތިސޯދަށް މިހާ ބޮޑު ގެއްލުމެއް ކުރިމަތިވެފައިވާ ދަނޑިވަޅެއްގައި އެ [މިނިމަމް ވެޖު] ނުދެވޭނެ ކަމަށް މާމިގިލި ދާއިރާގެ މެންބަރު އަދި ވިލާ ޝިޕިން ކުންފުނީގެ ޗެއާމަން ގާސިމް އިބްރާހީމް ވިދާޅުވެއްޖެއެވެ.\nކޮރޯނާވައިރަސް، ކޮވިޑް-19އާ ގުޅިގެން އިގްތިސާދީ ގޮތުން ބޮޑު ލޮޅޫމެއް އަރާފައިވާ ދަނޑިވަޅެއްގައި މިނިމަމް ވޭޖް ނުވަތަ އެންމެ ކުޑަ އުޖޫރަ މިވަގުތު ކަނޑައެޅިޔަސް އެވަރެއް ނުދެވޭނެ ކަމަށާއި އެކަން ކުރުމަކީ ބޭކާރު ކަމެއް ކަމަށް ރައްޔިތުންގެ މަޖިލީހުގެ މާމިގިލީ ދާއިރާ މެމްބަރު ގާސިމް އިބްރާހިމް ވިދާޅުވެއްޖެ އެވެ.\nމިނިމަމް ވޭޖް ބޯޑުގެ ރިޕޯޓް ދިރާސާކުރުމަށް އިއްޔެ ބޭއްވި އިގްތިސާދީ ކޮމިޓީގައި ވާހަކަ ދައްކަވަމުން ގާސިމް ވިދާޅުވީ، މިވަގުތަކީ މިނިމަމް ވޭޖެއް ކަނޑައެޅުމަށް އެންމެ އެކަށީގެންވާ ވަގުތު ނޫން ކަމަށެވެ. އަދި މިވަގުތު ރާއްޖެއަށް ބޮޑެތި ގޮންޖެހުންތައް ކުރިމަތިވެފައިވާ އިރު އެއީ ތަންފީޒު ކުރަން ވަރަށް އުނދަގޫ ކަމަކަށް ވާނެ ކަމަށް ވެސް ގާސިމް ވިދާޅުވިއެވެ. އަދި ވިދާޅުވީ މިނިމަމް ވޭޖަށްވުރެ ބޮޑެތި މައްސަލަތައް ރާއްޖޭގައި އެބަހުރި ކަމަށެވެ.\n"ވަކި އެއްޗެއް ކަނޑައެޅިކަމުގައިވިޔަސް، އެއް ނުދެވޭނެ މިހާލަތުގައި. އެހެންވީމަ ނުވާނެ ކަމެއް ކުރުމަށް އަޅުގަނޑުމެން ވަގުތު ނަގާލުމުގެ ބޭނުމެއް ނެތް،" ގާސިމް ވިދާޅުވިއެވެ.\nގާސިމް ވިދާޅުވީ އެތަނެއްގެ އިގްތިސޯދު ދުޅަހެޔޮ ކަމަށްވާ ނަމަ މިނިމަމް ވޭޖު ދެވިގެން ދާނެ ކަމަށެވެ. އަދި ދުނިޔޭގެ އެހެން ގައުމުތަކުގައިވެސް މިނިމަމް ވޭޖެއް މުވައްޒަފުންނަށް ދެނީ އެގޮތުގެ މަތިން ކަމަށް ވިދާޅުވިއެވެ.\nގާސިމް ވިދާޅުވީ މީގެކުރިން ސަރުކާރުގެ މުވައްޒަފުންނަށް ލިބެމުން ދިޔަ ވަރު މިއަދު ލިބިގެން ނުދާނެ ކަމަށެވެ. އެންމެ އާދައިގެ ވަޒީފާގައި އުޅޭ މީހާގެ މުސާރަ އިއްޔެއަށް ވުރެ މިއަދު ބޮޑުވާނެކަން ފާހަގަކުރައްވާ ގާސިމް ވަނީ މިއަދު މުސާރަތައް އިންތިހާއަށް ބޮޑުކަން ފާހަގަކުރައްވާފައެވެ.\n"އެކަމަކު މިއަދު އެހެންތޯ؟ ބާޒާރު ފިހާރަތަކުގެ ކަންތައްތައް ހުރީ އެހެން. މަޖިލިސް މެމްބަރުންނަށް ބެލިޔަސް، ސަރުކާރު މަގާމުތަކަށް ބެލިޔަސް، ގެންގުޅޭ މީހަކަށް ބެލިޔަސް، މިދެންނެވި ގޮތަށް ވަރަށް ބޮޑު ތަފާތުތަކެއް އައިސްފައިވޭ،" ގާސިމް ވިދާޅުވިއެވެ.\nމިނިމަމް ވޭޖާއި ގުޅޭ ގޮތުން ރައްޔިތުން މަޖިލިސް އިދާރާގައި އާއްމުންގެ ހިޔާލު ހޯދުމަށް ބޭއްވި ބައްދަލުވުމުގައި ވާހަކަދައްކަވަމުން މިނިމަމް ވޭޖު ބޯޑުގެ ރައީސާ މަރިޔަމް ހާލިދާ ވިދާޅުވީ ދުނިޔޭގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް-19 އާ ގުޅިގެން ރާއްޖޭގެ އިގްތިސޯދަށް އެކަމުގެ ސަބަބުން ބޮޑެތި ލޮޅުންތަކެއް އަރާނެ ކަމަށް ބެލެވޭތީ މި ދުވަސްވަރަކީ މިނިމަމް ވޭޖު ކަނޑައެޅުމަށް އެންމެ ރަނގަޅު ވަގުތު ނޫން ކަމަށެވެ.\nހާލިދާ ވިދާޅުވީ މިނިމަމް ވޭޖު ބޯޑުން ވަކި އަދަދެއް މިނިމަމް ވޭޖުގެ ގޮތުގައި ކަނޑައަޅާ (6،400 ރުފިޔާ) އެކަން މިނިމަމް ވޭޖު ރިޕޯޓުގައި ހިމެނީ ކޮވިޑް-19 ދުނިޔެއިން ފެނުމުގެ ކުރިން ކަމަށެވެ. އޭނާ ވަނީ ސަރުކާރުން މިނިމަމް ވޭޖު ރިޕޯޓު ނުވަތަ އެ ސިޔާސަތު ތަންފީޒު ކުރާއިރު ރާއްޖޭގެ އިގްތިސޯދަށްވެސް ރިއާޔަތް ކުރުމަށް އެދިވަޑައިގެންފައެވެ.


ނީލާ އާސްމާން ސޯގަޔާ (އަންހެން ލަވަ) – ދިމާނަ – RIKAZStudio\nވީޑިއޯ މިއުޒިކް ފިލްމީ މަޝްރަޙް ދިމާނަ ތަރުޖަމާ ލޯބީގެ\n02/02/2017 02/02/2017 އަޙްމަދު ރަޝީދު ރޭކާ, އަމީތާބް ބައްޗަން, ސިލްސިލާ, ޖާޔާ\nދިވެހިރާއްޖޭގައި، ސީޑީ އަދި ޑީވީޑީ ފޯރމެޓްގައި ފިލްމު ބެލުން ޢާއްމުވެފައި މިވަނީ 2000 ގެ އަހަރުތައް ފެށުނު ހިސާބުން ފެށިގެންނެވެ. އޭގެ ކުރިން ފިލްމާއި ލަވަ ބެލުމަށް ހަމަ އެކަނި ގެންގުޅެމުން އައި ފީތާ ޓޭޕެވެ. އެހެންކަމުން އެއީ ފީތާ ޓޭޕް ޒަމާން ކަމަށް ބުނެވިދާނެ އެވެ.\nފީތާ ޓޭޕް ޒަމާނުގައި ފިލްމުތައް ސެންސަރުކޮށްފައިވެސް ހުންނަނީ ވަރަށް ބޮޑަށެވެ. ހިންދީ ފިލްމުތަކުގައި ދެމީހަކު ކުޑަކޮށް ގައިގޯޅިވިޔަސް އެއީ ސެންސަރުކުރަން ޖެހޭ މަންޒަރެއްކަމެއް އޮންނާނީ ސެންސަރުކޮށްފައެވެ. ކޮންމެއަކަސް، މި ދެންނެވި ފީތާ ޓޭޕް ޒަމާނުގައި އެއްމެ މަޝްހޫރުވި ފިލްމުތަކުގެ ތެރޭގައި ހިމެނޭ އެއް ފިލްމަކީ 1981 ގައި ނިކުތް ހިންދީ ފިލްމެއް ކަމަށްވާ ‘ސިލްސިލާ’ އެވެ. މި ފިލްމު މަޝްހޫރުވެގެން ދިޔައީ ފިލްމު ރީތިވުމުގެ އިތުރަށް، ފިލްމުގެ ކާސްޓްގެ ސަބަބުންނެވެ. ޚާއްޞަކޮށް ފިލްމުގެ މައިގަނޑު ކާސްޓާއި، އެމީހުންގެ އަމިއްލަ ދިރިއުޅުމާއި ގުޅިލާމެހިފައިވާ ‘ތިނެސްކަން ލޯތްބެއް’ މި ފިލްމުގައި ދައްކުވައިދީފައި ވާތީއެވެ. ފިލްމުގެ މެއިން ކާސްޓްގައި ހިމެނެނީ އަމީތާބް ބަޗަން، ރޭކާ އަދި ޙަޤީޤީ ދިރިއުޅުމުގައި އަމީތާބް ގެ އަނބިމީހާ ޖާޔާ ބައްޗަން އެވެ. މީގެ އިތުރުން ޝަޝީ ކަޕޫރް ވެސް މި ފިލްމުގައި ހަރަކާތްތެރިވެއެވެ.\nމި ފިލްމުން ދައްކުވައިދެނީ އަމީތާބް އަށް މަޖުބޫރުވެގެން ޖާޔާ އާއި ކައިވެނިކޮށްގެން އުޅެމުން، ރޭކާ އާއި ލޯބީގެ ގުޅުން ބާއްވައިގެން އުޅޭ މަންޒަރެވެ. އެއީ އަމީތާބް، ޖާޔާ އާއި ކައިވެނިކުރުމުގެ ކުރިންވެސް ރޭކާ އާއި ލޯބީގެ ގޮތުން ގުޅިގެން އުޅެފައިވާތީ އެވެ. މިއީ މި ތިން ތަރިންގެ ޒާތީ ދިރިއުޅުމާއިވެސް ގުޅިފައިވާ ކަމެއްކަމަށް މީޑީއާ ރިޕޯޓްތަކުން، އޭރުވެސް އަދި މިހާރުވެސް ބުނަމުން ދެއެވެ. ޙަޤީޤީ ދިރިއުޅުމުގައި އަމީތާބް، ކައިވެނީގެ ބޭރުން ރޭކާ އާއި ލޯބީގެ ގޮތުން ގުޅިގެން އުޅޭ ވާހަކަތަކަކީ އެއްމެން ދަންނަ ބޮޑު ސިއްރެކެވެ.\nފިލްމު ‘ސިލްސިލާ’ ގެ ހަމަ ކޮންމެ ލަވައަކީވެސް ފިސާރި އަސަރުން ފުރިގެންވާ، ރީތި ލޯބީގެ ލަވަތަކެކެވެ. އެގޮތުން ‘ނީލާ އާސްމާން ސޯގަޔާ’ މި ލަވައިގެ ފިރިހެން އަދި އަންހެން ލަވަވެސް ހަމަ އެހާމެ އަސަރުގަދަ އެވެ. އެގޮތުން ދިމާނާ ޔޫޓިއުބް ޗެނަލް އިން މިފަހަރު މި ގެނެސްދެނީ ‘ނީލާ އާސްމާން ސޯގަޔާ’ ގެ އަންހެން ލަވައިގެ ދިވެހިމާނަ، ސަބްޓައިޓްލް ކޮށްގެންނެވެ.\n← ގުންގުނާ ރަހޭ ހެ ބަވަރް – ދިމާނަ\nއެއްމެފަހުން ހުޒާމް ގެ ހުވަފެން ޙަޤީޤަތަކަށް!! →\nގިނަބަޔަކު ހީކުރިގޮތާ ޚިލާފަށް ކަޓައިގެން ދިޔައީ ނަބީލް\n16/04/2017 އަޙްމަދު ރަޝީދު Comments Off on ގިނަބަޔަކު ހީކުރިގޮތާ ޚިލާފަށް ކަޓައިގެން ދިޔައީ ނަބީލް\nޑާރްކް ރެއިންގެ ކުރިޔަށް ހުރި ފިލްމު ތަކުގެ ތެރެއިން – މަގޭ ބިޓްގެ ވެޑިންގ\n23/04/2016 އަޙްމަދު ރަޝީދު Comments Off on ޑާރްކް ރެއިންގެ ކުރިޔަށް ހުރި ފިލްމު ތަކުގެ ތެރެއިން – މަގޭ ބިޓްގެ ވެޑިންގ\nހައްދު ގެ ޓްރެއިލަރ ރިލީޒް ކޮށްފި\n17/07/2017 އަޙްމަދު ރަޝީދު Comments Off on ހައްދު ގެ ޓްރެއިލަރ ރިލީޒް ކޮށްފި


Asia ge Basketboalhaige bodu mubaaraatheh Rajjeygai | Mihaaru\nރާއްޖޭގައި 2017 ވަނަ އަހަރު ބޭއްވި ސާބާ ޗެމްޕިއަންޝިޕްގެ ތެރެއިން.-- ފޮޓޯ: ނިޝާން އަލީ/ މިހާރު\nއޭޝިއާގެ ބާސްކެޓްބޯޅަ ބޮޑު މުބާރާތެއް ރާއްޖޭގައި\n11 ޖުލައި 2019 - 15:472comments\nދުނިޔޭގެ ބާސްކެޓްބޯޅަ ޖަމިއްޔާ ފީބާގެ ތުރީ އޮން ތުރީ ބާސްކެޓްބޯޅަ މުބާރާތަށް ކޮލިފައިވާން ބާއްވާ އޭޝިއާ މުބާރާތް 32 ޓީމާ އެކު ރާއްޖޭގައި ބާއްވާ ގޮތަށް ހަމަޖެހިއްޖެ އެވެ.\nއޭޝިއާ ކުއެސްޓް ތުރީ އޮން ތުރީ ބާސްކެޓްބޯޅަ މުބާރާތް ރާއްޖޭގައި ބާއްވާ ގޮތަށް ހަމަޖެހިފައިވާކަން އިއުލާނުކުރެއްވީ ސްޕޯޓްސް މިނިސްޓަރު އަހުމަދު މަހުލޫފް ކުރެއްވި ޓްވީޓެއްގަ އެވެ. މި މުބާރާތް ބާއްވަން ތާވަލުކޮށްފައިވަނީ އަންނަ ސެޕްޓެމްބަރު 6-8 އަށެވެ.\nމި މުބާރާތުގައި ރާއްޖޭގެ އަންހެން އަދި ފިރިހެން ޓީމު ވާދަކުރާނީ ހޯސްޓްގެ ގޮތުގަ އެވެ. މި މުބާރާތުގައި އަންހެން އަދި ފިިރިހެން ކޮންމެ ބަޔަކުން 16 ޓީމު ވާދަކުރާނެ އެވެ. ދެން ވާދަކުރާނީ އޭޝިއާގެ ބާސްކެޓްބޯޅައިގެ ވަރުގަދަ ބާރުތަކެވެ. މި މުބާރާތުން ކޮލިފައިވާ ޓީމުތައް ދުނިޔޭގެ މުބާރާތަށް ކޮލިފައިވާނެ އެވެ.\nމިއީ ފާއިތުވި ތިން އަހަރު ތެރޭގައި ރާއްޖޭގައި ބޭއްވޭ ބާސްކެޓްބޯޅައިގެ ދެ ވަނަ ބައިނަލްއަގުވާމީ މުބާރާތެވެ. މީގެ ކުރިން ރާއްޖޭގައި ބޭއްވި ބާސްކެޓްބޯޅައިގެ ބައިނަލްއަގްވާމީ މުބާރާތަކީ 2017 ވަނަ އަހަރުގެ މެއި މަހު ބޭއްވި ދެކުނު އޭޝިއާގެ ބާސްކެޓްބޯޅަ މުބާރާތް (ސާބާ ޗެމްޕިއަންޝިޕް) އެވެ.\nތުރީ އޮން ތުރީ ބާސްކެޓްބޯޅައިގެ ގިނަ މުބާރާތްތަކެއް ފަހަކަށް އައިސް ރާއްޖޭގައި ވަނީ ބާއްވައިފަ އެވެ. އަދި ގިނަ މުބާރާތްތަކުގައި ރާއްޖޭގެ ގައުމީ ޓީމުން ވެސް ވަނީ ކުޅެފަ އެވެ. އެހެންކަމުން މި ފަހަރު ރާއްޖޭގައި ބޭއްވޭ މި މުބާރާތަކީ ރާއްޖޭގެ ތުރީ އޮން ތުރީ ކުޅޭ ކުޅުންތެރިންނަށް ލިބިގެންދާނެ ރަނގަޅު ފުރުސަތަކަށެވެ.\nރާއްޖޭގައި މި އަހަރު ބައިނަލްއަގުވާމީ ގިނަ މުބާރާތްތަކެއް ބޭއްވުމަށް ވަނީ ތާވަލުކޮށްފަ އެވެ. އެގޮތުން ބެޑްމިންޓަނުން ބައިނަލްއަގުވާމީ ބައެއް މުބާރާތްތަކާއި ފުޓްބޯޅަ މުބާރާތްތައް ބާއްވަން ވަނީ ތާވަލުކޮށްފަ އެވެ. ބެޑްމިންޓަނުން ވަނީ ދެކުނު އޭޝިއާ އަށް ހާއްސަ 21 އަހަރުން ދަށުގެ މުބާރާތެއް އައްޑޫގައި ބާއްވަން ނިންމައިފަ އެވެ. އަދި އޭގެ އިތުރުން މާލޭގައި ވެސް ބައިނަލްއަގްވާމީ ބެޑްމިންޓަން މުބާރާތެއް ކުރިއަށްދާނެ އެވެ. އަދި ފުޓްބޯޅައިން މި މަހު 20 ވަނަ ދުވަހު އައްޑޫގައި 15 އަހަރުން ދަށުގެ ފުޓްބޯޅަ މުބާރާތެއް ކުރިއަށްދާނެ އެވެ. މިއީ ޔޫރަޕްގެ މައި ފުޓްބޯޅަ އިދާރާ ޔުއެފާގެ އެހީގައި ބާއްވާ މުބާރާތެކެވެ.\nކުޅިވަރުގެ ބައިނަލްއަގުވާމީ މުބާރާތްތައް ރާއްޖޭގައި ބޭއްވުމަކީ މި ސަރުކާރުގެ ވައުދެކެވެ. އެ ގޮތުން ރާއްޖޭން ވަނީ ބިޑް ކާމިޔާބު ކޮށްގެން އަންނަ އަހަރުގެ އޭޝިއަން ބޮޑީބިލްޑިން އެންޑް ފިޒީކް ސްޕޯޓްސް ޗެމްޕިއަންޝިޕް ބާއްވަން ނިންމައިފަ އެވެ. މި މުބާރާތް މާލޭން ބޭރުގައި ބޭއްވުމަށް މަސައްކަތްކުރާއިރު، މުޅި ރާއްޖޭގެ އެކި ހިސާބުތަކުގައި 2023 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ބޭއްވުމަށް ބިޑްކޮށްގެން ރާއްޖޭން އަންނަނީ އެކަން ކާމިޔާބުކުރަން އެކި ގޮތްގޮތުން މަސައްކަތްކުރަމުންނެވެ.\nއިތުރު ލިޔުންތައް ބާސްކެޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ތްރީ އޮން ތްރީ ބާސްކެޓްބޯޅަ


ރ.ނަޝީދު އެއްޗެކޭ ވިދާޅުވި އިރަށް އެޗްޕީއޭގެ ނިންމުން ލަހެއްނުވެ ބަދަލުކޮށްލައިފި - DhiDaily\nހޮނިހިރު, އޭޕްރިލް 17, 2021\nރ.ނަޝީދު އެއްޗެކޭ ވިދާޅުވި އިރަށް އެޗްޕީއޭގެ ނިންމުން ލަހެއްނުވެ ބަދަލުކޮށްލައިފި\nމާރޗް 21, 2021\nމާލޭ ސަރަހައްދުގެ ކެފޭތަކާއި، ހޮޓާތަކާއި، ރެސްޓޯރަންޓްތަކުން ރޭގަނޑު 10:30 އަށް ޚިދުމަތްދެވޭނެ ގޮތަށް އެޗްޕީއޭއިން ހުއްދަދީފިއެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތުގެ ސޮއިކުރައްވައި ހޮނިހިރުދުވަހުގެރޭ ނެރުއްވި އެންގުމުގައިވަނީ މާލެ ސަރަހައްދުގައި ހިންގާ ކެއިންބުއިމުގެ ޚިދުމަތްދޭ ތަންތަނުގައި ދޭ ޚިދުމަތަށް ބަދަލު ގެނައުމަށް އެންގި އެންގުމުގެ މުއްދަތު މި މަހުގެ 24 އަށް އިތުރުކޮށްފައެވެ.\nއެ ގޮތުން މާލެއާއި، ހުޅުމާލެއާއި، ވިލިމާލެއާއި، ތިލަފުށްޓާއި، ގުޅީފަޅުގައި ހިންގާ ކެފޭތަކާއި، ހޮޓާތަކާއި، ރެސްޓޯރަންޓް ފަދަ ކާބޯތަކެތީގެ ޚިދުމަތް ފޯރުކޮށްދޭ ތަންތަނުން ޓޭކް އަވޭއާއި، ޑެލިވަރީގެ ޚިދުމަތް ފިޔަވައި އެހެނިހެން ޚިދުމަތް ދިނުން ރޭގަނޑު 20:00 އިން ފެށިގެން ހުއްޓައިލަން އެންގިއެވެ. ހަމައެހެންމެ ޓޭކް އަވޭއާއި، ޑެލިވަރީގެ ޚިދުމަތްތައް ވެސް ރޭގަނޑު 22:30 އިން ފެށިގެން ހުއްޓައިލަން އެންގިއެވެ.\nނަމަވެސް ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވަނީ އެމްޑީޕީގެ ބައެއް އިސް ބޭފުޅުންނާއި،އެ ޕާޓީގެ ޢާންމު މެންބަރުން ވެސް ތިއްބަވާ ”ބަރުލަމާނީ“ ކިޔާ ވަޓްސްއެޕް ގުރޫޕަކަށް ފޮނުއްވި މެސެޖެއްގައި، ކެފޭތަކާއި، ހޮޓާތަކާއި، ރެސްޓޯރަންޓްތަކުގެ ވިޔަފާރިކުރާ ފަރާތްތައް ހާލުގައިޖެހި އާދޭސްކުރަމުން އަންނަ ކަމަށް ވިދާޅުވެފައެވެ. އަދި ލޮކްޑައުން އުވައިލަންވީކަމަށް ވެސް ވިދާޅުވެފައިވެއެވެ.\n”ސައިހޮޓާ، ރެސްޓޯރަންޓް، ކެފޭތައް ހަމަ އާދޭސްކުރަނީ. އެ މީހުންނަށް މިއިން ދުވަހަކު އަރައިނުގަނެވޭވަރަށް މާލީ ހާލަތު ދަށްވެއްޖެ. މިކަން މި ގޮތަށް ނުބޭއްވޭނެ. ލޮކްޑައުން އުވައިލަންވީ.“ ރައީސް ނަޝީދު އެ ގުރޫޕަށް ފޮނުއްވި މެސެޖުގައި ވިދާޅުވެފައިވެއެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތު ސޮއިކުރައްވައި، މިއަދު އެންގެވި އެންގުމުގައި ވަނީ ކުރިން މާލެ ސަރަހައްދުގައި ހިންގާ ކެފޭ، ހޮޓާ، ރެސްޓޯރަންޓް ފަދަ، ޢާންމުންނަށް ކާބޯތަކެތީގެ ޚިދުމަތް ދޭ އެންމެހައި ތަންތަނުން ޚިދުމަތް ދިނުން ރޭގަނޑު 22:30 އާއި ހަމައަށް ހުޅުވައިލާފައިވާ ކަމަށެވެ.\nރޭޕް ކުރި ކަމުގެ ތުހުމަތުގައި2މީހަކު ހައްޔަރު ކޮށްފި\nޤުރުއާނުގެ އެންމެ އާޔަތެއް ދޮގުކޮށް، އިންކާރުކޮށްފިނަމަ އެ މީހަކު ދީނުން ބޭރުވާނެ: ޒައިދު\nNasheed bunefihyaa miskithuga jamai ves gaudhuru nukoh hedheyne\nލާދީނީ ސޮރުގެ ޕަޕެޓެކޭ ކިޔަނީ ހަމަ ކިޔަންވެގެނޭ


SunOnline: Construction dhaairaa ge3ufedhumeh STO in tha'aaraf koffi\nކޮންސްޓްރަކްޝަން ދާއިރާގެ ތިން އުފެއްދުމެއް އެސްޓީއޯ އިން ތައާރަފުކޮށްފި\nއައިޝަތު ފަރީޙާ 24 Dec 2019, 18:08\nކޮންސްޓްރަކްޝަން ދާއިރާ އަށް ހާއްސަ ތިން އުފެއްދުމެއް އެސްޓީއޯ އިން ރާއްޖޭގެ ބާޒާރަށް ތައާރަފު ކުރުން -- ފޮޓޯ: އެސްޓީއޯ\nކޮންސްޓްރަކްޝަން ދާއިރާ އަށް ހާއްސަ ތިން އުފެއްދުމެއް އެސްޓީއޯ އިން ރާއްޖޭގެ ބާޒާރަށް ތައާރަފުކޮށްފިއެވެ.\nއެސްޓީއޯ އިން މިއަދު ތައާރަފުކޮށްފައިވަނީ ރެނަކޮން ބްރޭންޑުގެ އޭއޭސީ ބްލޮކާއި އެނަބޯޑު އަދި ރެނަ ޕްލާސްޓެވެ. މިއަދު ހޮޓެލް ޖެންގައި ބޭއްވި ރަސްމިއްޔާތެއްގައި މި އުފެއްދުންތައް ތައާރަފުކޮށްދެއްވީ އެސްޓީއޯގެ ބޯޑު މެންބަރު އިސްމާއިލް ޒުމައިލް ރަޝީދާއި ރެނެކޮންގެ ޑިރެކްޓަރު އާރުޕީ ސެލްޗާ ސޮންދްރަމް އެވެ.\nމި ހަފްލާގައި ވާހަކަ ދައްވަމުން އެސްޓީއޯ ކޮންސްޓްރަކްޝަނުގެ ޖެނެރަލް މެނޭޖަރު އަބްދުލް ވާހިދު ވިދާޅުވީ އެސްޓީއޯ އިން އަބަދުވެސް މަސައްކަތް ކުރަނީ ހެޔޮ އަގެއްގައި ރަނގަޅު، އިނޮވޭޓިވް އުފެއްދުންތަކެއް ކަސްޓަމަރުންނަށް ފޯރުކޮށްދިނުމަށް ކަމަށެވެ.\nއެސްޓީއޯ އިން ބުނީ ކޮންސްޓްރަކްޝަން ދާއިރާ އަށް އެންމެ ބޮޑު އެއް ދައްޗަކީ ރަނގަޅު ފައިންސޭންޑް ލިބުމުގެ ދަތި ކަމަށާއި އެކަމަށް ހައްލެއް ހޯދުމަށްް ރާއްޖެއިން ބޭރުގެ ގައުމުތަކާ ވާހަކަ ދައްކައިގެން ފައިން ސޭންޑް ހޯދުމުގެ މަސައްކަތް ފެށި ކަމަށެވެ. ނަމަވެސް އެކަމަށް އެކަށޭނަ ކުރިއެރުމެއް ނުލިބޭ ކަމަށް ވާހިދު ވިދާޅުވިއެވެ.\n"އަންފޯޗުނޭޓްލީ ފައިން ސޭންޑް ސޯސް ކޮށްގެން ރާއްޖެ ގެނައުމަކީ ވަރަށް އުނދަގޫ ކަމަކަށް ވެފައިވީ. އަޅުގަނޑުމެން މިއަދު އެކަމަށް ހައްލެއް މި ހޯދައިދެނީ އެއަށްވުރެ މޮޅު ރަނގަޅު ސަބްސްޓިޓިއުޓަކުން،" ރެނޯ ޕްލާސްޓާ ގުޅޭގޮތުން ވާހިދު ވިދާޅުވިއެވެ.\nރެނޯ ޕްލާސްޓަކީ ޕްރީ މިކްސްއެކެވެ. ހަމައެކަނ ި ފެން ބޭނުންކޮށްގެން ޕްލާސްޓާ ކުރެވޭނެ މި އުފެއްދުމަކީ ކޮންސިސްޓެންސީ ހިފަހައްޓާނެ ވޭސްޓޭޖު ކުޑަ އުފެއްދުމެއް ކަމަށް ވާހިދު ވިދާޅުވިއެވެ.\nއޭއޭސީ ބްލޮކް އަކީ ސައުންޑް ޕްރޫފް، ފަޔާ ރެސިސްޓު އަދި ވޯޓާ އާއި ހޯޓް ރެސިސްޓް ޕްރޮޑަކްޓެކެވެ.\n"ބިލްޑިން ހައްދަވާ ބޭފުޅުންނަށް ބިލްޑިންގެ ޓޯޓަލް ޑެޑް ވެއިޓް ލުއިވެގެން ދިޔުމުގެ ސަބަބުން ބޭނުން ކުރަންޖެހޭ ސްޓީލްގެ އަދަދު ވަރަށް ބޮޑުތަނުން މަދުވެގެންދާނެ. ސްޓްރަކްޗްރަލް އިންޓަގްރިޓީ ހިފަހައްޓަން މި ބްރިކުން ރޭވީމަ ފަސޭހަވާނެ،" ވާހިދު ވިދާޅުވިއެވެ.\nހުޅުމާލޭގައި ރެނާޓަސް އިން އިމާރާތްކުރި ރެނާޓަސް އިތާމުތް އިމާރާތް ކޮށްފައިވަނީ އެނަކޮން އޭއޭސީ ބްލޮކްސް ބޭނުންކޮށްގެންނެވެ.\nވާހިދު ވިދާޅުވީ މިއަދު ތައާރަފުކުރި ރެނަބޮންޑަކީ މަސައްކަތުގެ ސްޕީޑު އަވަސްކޮށްދޭނެ، އަގު ހެޔޮކޮށް އިމާރާތުގެ މަސައްކަތް ނިންމާލުމަށް ބޭނުންކުރެވޭނެ އުފެއްދުމެއް ކަމަށެވެ.\n"ގާތްގަނޑަކަށް 20 ސްކޮޔާފޫޓުގެ ފާރެއް ހަދާ ކަމަށް ވަންޏާ، ކޮންވެންޝަނަލް މެތަޑަށް ކުރުމާ މިއަދު މި ތައާރަފުކުރި ޕްރޮޑަކްޓް ބޭނުންކުރުމާ ހުރި ތަފާތު ގާތްގަނޑަކަށް 1000 ރުފިޔާ އާއި 1500 ރުފިޔާ އާއި ދޭތެރެއަށް އަންނާނެ،" ވާހިދު ވިދާޅުވިއެވެ.\nއޭނާ ވިދާޅުވީ މިއީވެސް މަސައްކަތުގެ ހަރަދުކުޑަކޮށްދޭނެ އުފެއްދުމެއް ކަމަށެވެ. އެސްޓީއޯ އިން އަބަދުވެސް މަސައްކަތްކުރަނީ އޭރަކު މާކެޓުގައި ހުންނަ އެންމެ ކޮންވީނިއަންޓް އުފެއްދުންތައް އުފެއްދުންތައް ރާއްޖެއަށް ތައާރަފު ކުރަން ކަމަށެވެ.


SunOnline: Newsroom in beyrun Shaufa ge hunaru badhige ah!\nނިއުސްރޫމުން ބޭރުން ޝައުފާގެ ހުނަރު ބަދިގެއަށް!\n07 May 2019, 09:26\nޓީވީއެމްގެ ނޫސްވެރިއެއްގެ ގޮތުން އާންމުންގެ ތެރޭގައި މަގުބޫލުކަން ހޯދި ޝައުފާ ހުސެއިން (ޝައު)އަކީ މިއަދު ހަމައެކަނި ޖާނަލިސްޓެއް ނޫނެވެ. މީސްމީޑިއާގައި މަޝްހޫރު@mykitchenstorymv އަކީ އޭނާގެ ކަލްނަރީ ބްލޮގެވެ. ސަން ބަދިގެއިން މި ރޯދަމަހު ފެނިގެންދާ ފުރަތަމަ ހަ ރެސިޕީއަކީ ޝައު އަހަރެމެންނަށް ތައްޔާރުކޮށްލަދިން ރަހަމީރުު ރެސިޕީތަކެކެވެ.\nއާންމު އެހެން މީހުންނާ ތަފާތުކޮށް ޝައުފާގެ ޝައުގުވެރިކަން ކެއްކުމުގެ ދާއިރާއަށް ދަމައިގަތީ އެކިއެކި ކަލިނަރީ ޝޯތަކުންނެވެ. ކުޑައިރުއްސުރެވެސް މަންމައަށް އެހީވުމަށް ބަދިގޭގެ އެކި މަސައްކަތްތަކުގައި އެހީތެރިވެދިން ނަމަވެސް، މިކަމަށް އޭނާގެ ހިތް ދޫވި އެންމެ ބޮޑު އެއް ސަބަބަކީ އެކި ޝޯތަކުން އޭނާއަށް ފެންނަ ކާއެއްޗެހި އަމިއްލައަށް ގޭގައި މޮޑިފައި ކޮށްގެން ނަމަވެސް ތައްޔާރުކުރަން ފެށި ހިސާބެވެ.\nޓީވީއެމްގައާއި އަދި ތަފާތު އޮފީސްތަކުގައިވެސް މީޑިއާގެ ދާއިރާއިގައި މަސައްކަތްކުރި ޝައު ވަނީ ކަލިނަރީ ދާއިރާއިންވެސް ތައުލީމު ހާސިލްކޮށްފައެވެ.\nދިވެހި ތަފާތު ރަހަތަކަށް ލޯބިކުރާ ޝައުފާގެ އެންމެ ބޮޑު އުންމީދަކީ އޭނާ އެންމެ ކުރާހިތްވާ ދެކަން ކަމުގައިވާ ނޫސްވެރިކަމާއި އަދި ކެއްކުމުގެ ހުނަރުތައް ބޭނުންކޮށްގެން އަމިއްލަ ރެސިޕީ ފޮތެއް ތައްޔާރުކޮށްލުމެވެ.\nއޭނާގެ ރެސިޕީތަކުގެ އިތުރަށް ޝައު މި ވަނީ ކެއްކުމުގެ ތަޖުރިބާތަކުގެ ވާހަކަވެސް "ސަން"އާ ހިއްސާކޮށްފައެވެ. އެހެންކަމުން މިއީ ހަމަ ގައިމުވެސް ކެއްކުމުގެ ދާއިރާއަށް ޝައުގުވެރިކަން ހުރި އަދި އެމީހަކު ކުރާހިތްވާ ކަމަކުން ކުރިއަށްދާން ބޭނުންވާ ފަރާތްތަކަށް ވަރަށް ހާއްސަ އިންޓަވިއުއަކަށް ވާނެއެވެ.\nފިރިމީހާގެ އަނިޔާގައި 10 އަހަރު، ސަލާމަތްވާން ފިލީ!\nދިރާގާއި ވިމެން އިން ޓެކްއިން "ޖެންގޯ ގާލްސް މާލެ" ފަށަނީ\nއަންހެނުންގެ އުފެއްދުންތައް ވިއްކުމަށްް މައުރަޒެއް


Usgekolhu tharaqqee koh hingan ARC aa havaalu koffi | Mihaaru\nޚަބަރު / ހައުސިން މިނިސްޓްރީ\nއުސްގެކޮޅު ތަރައްގީކޮށް ފަސް އަހަރަށް ހިންގަން އާކާ ހަވާލުކޮށްފި\nއުސްގެކޮޅުގައި ޗިލްޑްރަން ހެރިޓޭޖް ޕްލާޒާއެއް ތަރައްގީކުރަން އާކާ ހަވާލުކުރުމަށްފަހު އެއްބަސްވުން ބަދަލުކުރަނީ.--ފޮޓޯ:ނިޝާން އަލީ\_މިހާރު\n04 އޯގަސްޓް 2016 - 13:14\nސަލްޓަންޕާކުގައި ހުންނަ އުސްގެކޮޅު ޗިލްރަން ހެރިޓޭޖް ޕްލާޒާއެއްގެ ގޮތުގައި ތަރައްގީކޮށް ފަސް އަހަރު ދުވަހަށް ހިންގުމަށް އެޑްވޮކޭޓިން ރައިޓްސް އޮފް ޗިލްޑްރަން (އާކް) އަށް ހައުސިން މިނިސްޓްރީން މިއަދު ހަވާލުކޮށްފި އެވެ.\nއެ ޕާކު ތަރައްގީ ކުރުމުގެ ތެރޭގައި ހިމެނޭ މި މަޝްރޫއު ކުރިއަށް ގެންދިއުމުގެ އެއްބަސްވުމުގައި މިނިސްޓަރު ޑރ. މުހައްމަދު މުއިއްޒާއި އާކުގެ އެކްޓިން އެގްޒެކެޓިވް ޑިރެކްޓަރު ޒީނާ ޒާހިދު ވަނީ ސޮއިކުރައްވައިފަ އެވެ.\nއެއްބަސްވުމުގައި ސޮއިކުރެއްވުމަށްފަހު ވާހަކަދައްކަވަމުން މިނިސްޓަރު ޑރ. މުއިއްޒު ވިދާޅުވީ އާކާ މި މަސައްކަތް ހަވާލުކުރީ ބިޑިން ޕްރޮސެސްއެއްގެ ތެރެއިން ކަމަށާއި ސަރުކާރުން މަސައްކަތް ކުރަމުން އަންނަނީ އާސާރީ ތަންތަން އެކަށީގެންވާ ގޮތެއްގައި ތަރައްގީ ކުރުމަށް ކަމަށެވެ.\nމިނިސްޓަރު ވިދާޅުވީ އެފަދަ ތަންތަނުން ރާއްޖޭގެ އާސާރީއާ ގުޅޭ ތަންތަން ކުޑަކުދިންނަށް ފެނިގެން ދިއުމަކީ ވަރަށް ބޮޑު ފައިދާއެއް ކުރާނެ ކަމެއް ކަމަށެވެ.\nއުސްގެކޮޅު ތަރައްގީކުރާނީ ގިނަ ދުވަހު އެތަން ބޭނުންކުރެވޭނެ އަދި އިމާރާތަށް އެެއްވެސް ބަދަލެއް ނުގެނެސް ކަމަށް މުއިއްޒު ވިދާޅުވި އެވެ.\nއުސްގެކޮޅު ތަރައްގީކުރަން އާކާ ހަވާލުކުރުމުގެ އެއްބަސްވުމުގައި ހައުސިން މިނިސްޓަރު ޑރ. މުއިއްޒާއި (ކ) އަދި އާކުގެ ވަގުތީ ޑިރެކްޓަރު ޖެނެރަލް ޒީނާ ސޮއިކުރައްވަނީ.-- ފޮޓޯ: ނިޝާން އަލީ/ މިހާރު\n"އިމާރާތުގެ ފުރާޅާއި ކުލަ ލުން ފަދަ ކަންކަން އެބަކުރޭ. އިމާރާތަށް ބަދަލެއް ނާންނާނެ،" މުއިއްޒު ވިދާޅުވި އެވެ.\nޒީނާ ވިދާޅުވީ އެ ޖަމިއްޔާއިން މިފަދަ މަސައްކަތެއް ކުރަން ހަވާލުކުރީ، ކުޑަކުދިންނާ ރާއްޖޭގެ އާސާރީ ތަންތަނާއި ސަގާފަތް ދައްކައިދިނުމަކީ ވަރަށް މުހިއްމު ކަމެއް ކަމަށް ވާތީ ކަމަށެވެ. އެފަދަ މަސައްކަތްތަކަކީ މިހާރު އަޅާނުލެވި އޮތް ކަމެއް ކަން އޭނާ ފާހަގަކުރެއްވި އެވެ.\nއާކުން މި މަސައްކަތަށް ހަ މަސް ދުވަހުގެ ތެރޭގައި މިލިއަނެއްހާ ރުފިޔާ ހަރަދުކުރާނެ އެވެ. އުސްގެކޮޅުގައި ހުންނަ އެކި ތަންތަން ކުއްޔަން ދީގެންނާއި ޕްލާޒާއިން އާކަށް ފައިސާ ލިބޭނެ އެވެ.\nރާއްޖޭގެ ސަގާފީ އެއްޗިއްސާއި ކުޑަކުދިންނާ ގުޅޭ އާސާރީ މައުލޫމާތުތައް ހިމެނޭ މި ތަނަށް 15 އަހަރުން ދަށުގެ ކުދިންނަށް ހިލޭ ވަދެވޭނެ އެވެ. އަދި 15 އަހަރުން މަތީގެ މީހުންނަށް ވިއްސަކަށް ރުފިޔާ ދީގެން އެތަނުގެ ހުރިހާ ތަނަކަށް ޒިޔާރަތްކުރެވޭނެ އެވެ.\nމިއީ އާކުން މިފަދަ މަަސައްކަތެއް ކުރާ ފުރަތަމަ ފަހަރެވެ.\nއާކް ހައުސިން މިނިސްޓްރީ ސަލްޓަން ޕާކް ކުރީގެ މިނިސްޓަރު ޑރ. މުހައްމަދު މުއިއްޒު\n12 ކޮމެންޓް,2ރިއެކްޝަންސް\nތީ ބޮޑުވަރު.. ރާއްޖޭގެ ތާރީޚީ ބިނާއެއް ބަދަލުކުރީމާ އެ ގެއްލިގެން ދަނީ ވ ވ ވ ބޮޑު އެއްޗެއް.. ނާސިރު ބޮޑުގަނޑުވަރު ތަޅާލީ އުސްގެކޮޅު ބަހައްޓާފަ.. ދެން މުއިއްޒު އަރާ އެ ތަން ވެސް ތަޅާލާފަ ތާރީޚުގެ ތަރިކަ ނައްތާލާ.. ނާފަހެ އެ ތަން އެ ހުރި ގޮތަށް ހުރިއްޔާ މުއިއްޒުގެ ކޮން ތަނެއްތަ އުނިވަނީ؟\nއެތައް ޒަމާން ވަންދެން ރަސްކަން ކުރި ގަނޑުވަރު ސައިވިއްކަން ސާއި ފޮޓަލަކަށް !!!\nއާކް އަކީ ޖެންޑަރ މިނިސްޓަރުގެ ޖަމްޢިއްޔާއެއް\nއުސްގެކޮޅު އެއީ ކިހިނެއް އުފެދހުނު އާސާރީ ބިނާއެއްތޯ؟ ދިވެހިރާއްޖޭގަި ހުންނަނީ މަތިގެކޮޅު.\nމިނިސްޓަރ ފޮނިވާހަކަ ދައްކައެވެ. އެހެން ކަމުން މުއީޒަކީ ތަޢުލީމީ މީހެއްކަމަށް ބުނިކަމުގައި ވިޔަސް މަސައްކަތުގެ މައިދާނުގައި އެކަން ސާބިތުކޮއްދީފައި ނުވެއެވެ. އެހެން ކަމުން މުއީޒުގެ ތަޢުލީމީ ސެޓްފިކެޓްތަކާއި މެދު ސުވާލު އުފެދެއެވެ. ސަބަބަކީ ރަސްފަނު މައްސަލައާއި ސުނާމީ ބިނާއާއި މަގުތަކާއި އަދި އިސްލާމީ މަރުކަޒުގެ ތަށި މުށިމައްސަލައަށް ބަލާލިޔަސް ރައްޔިތުން ގަބޫލު ކުރެއެވެ.\nކޮންވަހަކައެއް ސިއްރުސިއްރުން މާ ލާނަތް ވައްތަރަކަށް ތިޔަ އަޑުއަހަނީ. ހެހެހެހެ\nމިހާރު ފާޑުފާޑުގެ ނަން ނަން ކިޔައިގެން ޖަމިއްޔާ ތަކާއި ތަންތަން ހަދަނީ ކޮންމެހެން މުޖުތަމަޢުއަށް ފައިދާހުރި ކަންކަން ކުރާކަށް ނޫނެނެވެ. އެއީވެސް ބަޔަކު ފައިސާހޯދަން ކުރާ މަސައްކަތެކެވެ.\nމިސަރުކާރުން އާސާރީ ތަންތަން ރައްކާތެރިކުރާވާހަކަ ދައްކާއިރު މިކަންކުރުމަށް ދައުލަތުގެ މަސްއޫލިއްޔަތު އުފުލާފަރާތަށް އެއްވެސް އެއްބާރުލުމެއް ދޭތަނެއް ނުފެނޭ. އާސާރީތަންތަނަކީ ތަރައްޤީކުރަން ހުންނަ ތަންތަނެއްނޫން. އެތަންތަން އަސްލުގޮތުގައި ދަމަހައްޓަން ޖެހެނީ. މަރާމާތުކުރުމުގައިވެސް ވަކިގޮތްތަކެއް ގެންގުޅެންޖެހޭ. ތަނެއް ހެދުމަށް ބޭނުންކޮށްފައިވާ ތަކެއްޗަށްވެސް ބަލަންޖެހޭ. އެއީ ނިދަން އޮށޯންނަތަނުން ހުވަފެނުން ފެންނަގޮތަށް ކުރަންއޮންނަ ކަމެއްނޫން.\nއަދި އަލަށް އުސްގެކޮޅު ކިޔާ ތާރީޚީ ތަނެއް ރާއްޖޭގައި ހުންނަކަން މިއެގުނީ.. މިހާރު ނޫހުން "އުސްގެކޮޅު" ތާރީޚުގެ ތެރެއަށް ވަދެގެން ގޮސްފައިވަނީ ކިހިނެތްކަމާއި މިތަނުގެ ތާރީޚު ތަންކޮޅެއް ތަފްސީލުކޮށް ގެނެސްދިނުމަކީ އަޅުގަނޑާއި މިމައުލޫމާތު ނޭގޭނެ ވަރަށްގިނަ ބައެއްގެ އެދުމަކަށް ވެދާނެ..\nއަމިއްލަ ދަރިން މައިމީހާ މަރާލައި، ބައްޕައިން ދަރިންގެ އިއްފަތްތެރިކަން ފޭރިގަނެ، ތުއްތު ތުއްތު ކުދިންނަށް ޖިންސީ ގޯނާކޮށް، އަމިއްލަ ދަރިންގެ ހަށިވިއްކުވާ...މިކަހަލަ ހުރިހާ ކަންކަމެއް އިންތިހާއަށް އިތުރު ވެފައި އޮތް ދަނޑިވަޅެއްގައި 'އެޑްވޮކޭޓިންގ ރައިޓްސް އޮފް ދަ ޗިލްޑްރަން" (ކުދަކުދިންގެ ޙައްޤުތައް ޙިމާޔަތްކުރުމުގެ" ނަމުގައި ކުރެވެން އޮތް އެންމެ މުހިއްމު ކަމަކީ މިއީބާ؟ މިބުނަނީ މިއީ ކުރަން ގޯސް ކަމެކޭ ނޫން. އެކަމަކު މިކަން ކުރަން މިއައްވުރެ އެކަށޭނަ މީހުންނަށް ދޫކޮއްލާފައި އެއްމިލިޔަން ރުފިޔާ ޚަރަދުކޮށްގެން މިދާއިރާގައި މިއައްވުރެ ކުރަން މުހިއްމު ވަރަށް ގިނަ ކަންތައްތައް އެބަހުރި. ޙަޤީޤަތުގައިވެސް މިރާއްޖޭގެ ކުޑަކުދިންގެ ޙައްޤުގައި އެކުދިންގެ ދިފާޢުގައި މަސައްކަތްކުރާ އެއްވެސް ބަޔަކު ތިބި ކަމަކަށް ޤަބޫލެއް ނުކުރެވޭ. އަމިއްލަ ފައިދާއަށް ވިޔާފާރިކޮށް، ދުނިޔެއަށް ނަން މަޝްހޫރުވާފަދަ ކެމްޕެއިންތައް ހިންގާ، ދާއިރާއާ ގުޅޭ ހުރިހާ އެވޯޑެއް ހޯދާއިރު ދިވެހި ކުޑަކުދިންނާ ސީދާ ފައިދާކުރާނެ އެއްވެސް ކަމެއް ކުރެވިފައި އެބަ އޮތްބާ؟\nބަލަ އެމީހުންގެ ސީވީ ރީތިވާނެއެއްނު. އެހެންކަންތައްތައް އެހާމުހިއްމެއްނުވާނެ. ދުވަސްކޮޅަކުން ސަރުކާރުގެ ބޮޑެތި ޕްރޮޖެކްޓްނަގަން ފަށާނެ. ކުޑަކުދިންނަށް އެހީވާން އެމީހުން ކުރާހާވެސް ކަމަކީ މަގުމަތީގައި ޕޯސްޓަރެއްހަރުކުރުން. މިހާތަނަށް ރާއްޖޭގައި ހިނގާފައިވާ ކުޑަކުދިންހެ ބޮޑެތި ހާދިސާތަކުގަ ބަހެއްވެސް ނުބުނޭ\nތިބުނަނީ ތިޔަބުނާ ކަންކަން ނުަވަނީސް އާކުން އެހެން ކަމެއް ނުކޮށް އަތް އުރާލައިގެން ހުންނާށޭތަ؟ ކޮންމެ ޖަމިއްޔާއެއްގައި އެޖަމިއްޔާ ކުރާނެ ކަންކަން ބަޔާން ކޯށްފައި އޮންނާނެ... ތިޔަ ބޭފުޅާއަކަށް ނޫން އެބޭފުޅުން ކުރާން ކަންކަން އެނގޭނީ.. ހިއްވަރެއްް ހުރިއްޔާ އަމިއްލައަށް ތިކަމުގައި ޖަމިއްޔާއެއް ހަދައިގެން ކުރިޔަށް ގެންދަން ވީނޫންތޯ؟ އެހެން މީހުން ކުރާކަންކަމަށް ފާޑު ކިޔުން ތީ އެންމެ ފަސޭހަ ކަންތައް.. ކަމެއް ކޮށް ޑިފަރެންސެއް މޭކް ކުރުމަކީ އުނދަގޫ ކަންތައް... މަރުހަބާ އާކް!


SunOnline: Rajjeygai furatahama faharah scientfic journal eh ADK in ifthithah koffi\nރާއްޖޭގައި ފުރަތަަމަ ފަހަރަށް ސައިންޓިފިކް ޖާނަލްއެއް އޭޑީކޭއިން އިފްތިތާހުކޮށްފި\nމުހައްމަދު އައުޒަމް 18 Sep 2019, 15:40\nއޭޑީކޭ ޖާނަލް އޮފް ހެލްތު އެންޑް މެޑިސިން، އަމީން އިފްތިތާހްކޮށްދެއްވަނީ--- ފޮޓޯ: ހެލްތު މިނިސްޓްރީ\nޕެރަޑައިސް ރިސޯޓުގައި މިއަދު ފެށި ބްރެއިން އެންޑް ސްޕައިން ކޮންފަރެންސްގައި "އޭޑީކޭ ޖާނަލް އޮފް ހެލްތު އެންޑް މެޑިސިން" ވަނީ އިފްތިތާހްކޮށްފައެވެ. އެ ޖާނަލް އިފްތިތާހްކޮށްދެއްވީ ހެލްތު މިނިސްޓަރު އަބްދުﷲ އަމީންއެވެ.\nމިއަދުގެ ރަސްމިއްޔާތުގައި އޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަފްއާލް އަހުމަދު ވިދާޅުވީ އެ ހޮސްޕިޓްއިން ކުރާ ދިރާސާތަކާއި ހޯދުންތަކުގެ އަލީގައި ރާއްޖޭގެ ސިއްހީ ނިޒާމު އާ ހަރުފަތަކަށް ގެންދެވޭނެ ކަމަށެވެ.\nއޭޑީކޭއިން ދާދި ފަހުން ވަނީ ދިވެހިންގެ ސިކުނޑިއަށް ޖެހޭ ބައްޔާ ބެހޭގޮތުން ދިރާސާއެއްވެސް ކޮށްފައެވެ. މިހާރު ކުރިއަށްދާ ކޮންފަރެންސްގައި އެ ދިރާސާގެ ކަރުދާސް ހުށަހެޅުމަށް ހަމަޖެހިފައިވާ ކަމަށްް އޭޑީކޭއިން ބުންޏެވެ.\nއެޑީކޭއިން ބުނީ އެ ދެ ކަރުދާހުގައި އާ ހޯދުންތައްވެސް ހިމެނޭ ކަމަށެވެ.\nދުވަސްވީ މީހުންނަށް މައްޔިތުން ހިނެވުން މަނާ ހާލަތްތަކެއް